
Veikėjai 


Sultonas SALADINAS 

ZITA,jo sesuo 

NATANAS, turtingas Jeruzalės žydas 
RECHA, jo įdukterė 

DAJA, krikščionė, tačiau gyvenanti žydo namuose 
kaip Rechos draugė 

Jaunas RITERIS VIENUOLIS 
DERVIŠAS 

Jeruzalės PATRIARCHAS 

VIENUOLIS 

EMYRAS ir keletas Saladino mameliukų 


Veiksmas vyksta Jeruzalėje 

PIRMAS VEIKSMAS 


Pirmas paveikslas 


Veiksmas vyksta Natano namų prieškambaryje. 


NATANAS grįžta iš kelionės. DAJA jį pasitinka 


DAJA. 
Tai jis! Tai Natanas! Garbė per amžius, 
Kad jūs namo sugrįžot pagaliau. 
NATANAS. 
Taip, Daja, dėkui Dievui! Bet kodėl 
Sakai tą „pagaliau“? Nejaugi aš 
Anksčiau žadėjau grįžt? O gal galėjau? 
Nuo Babilono lig Jeruzalės, žinai, 
Kai nuolatos tau tenka tai kairėn, 
Tai dešinėn pasukti, susidaro 
Ne vienas šimtas mylių; o skolom 
Išgauti, tai pati juk supranti, 
Nemaža tenka pastangų padėti, 
Ir laiko trunka. 
DAJA. 


Natanai, o varge, 


Kokia baisi nelaimė tuo metu 
Ištikt galėjo! Jūsų namas... 
NATANAS. 
Degė. 
Tai jau esu girdėjęs. Dieve duok, 
Kad tai jau viskas, ką išgirsti lemta. 
DAJA. 
Galėjo supleškėt lig pamatų. 
NATANAS. 
Tada statytis tektų, Daja, naują; 
Ir, aišku, patogesnį. 
DAJA. 
Tai teisybė! 
Bet daug netrūko, kad ir Recha būtų 
Kartu sudegus. 
NATANAS. 
Kas sudegus? Recha? 
To negirdėjau. Na, tada... Tada 
Ir jokio namo man jau nebereiktų. 
Sakai, sudegus! Ką? Tikrai sudegus? 
Ji iš tiesų sudegus? Na, sakyk! 
Ko tu tyli! Žudyk, bet nekankink 
Ilgiau. O, taip, ji bus sudegus... 
DAJA. 


Jeigu taip 


Nutikę būtų, ar pirmoji nepraneščiau? 
NATANAS. 

Tai kam taip gąsdini mane? O Recha! 

O mano Recha! 
DAJA. 

Jūsų? Jūsų Recha? 

NATANAS. 

Kad aš kada kitaip negu savu 

Vaiku vadinčiau šią būtybę! 


DAJA. 
Negi 
Jūs viską, ką tik turit, lygiai taip 
Savu vadinat? 
NATANAS. 


Ją labiausiai! Visa, 

Ką jau turiu, sėkmės ir prigimties 

Dėka esu įgijęs. Vien tik šito turto 

Nusipelniau dorybe. 
DAJA. 

Ak, kaip brangiai 

Man tenka, Natanai, mokėt už jūsų 

Gerumą! Jeigu gerumu gali 

Vadinti tai, kas kėslais grįsta. 
NATANAS. 

Kėslais? 

Kokiais dar kėslais? 

DAJA. 
Sąžinė mana... 

NATANAS. 

Palauk, tada dar leisk man apsakyt... 
DAJA. 

Manoji sąžinė, sakau... 
NATANAS. 

Klausyk, 

Kokių aš audinių Babilone 

Tau pripirkau - dailių ir prabangiausių! 

Net Rechai parvežiau ne puikesnius! 
DAJA. 

Kas man iš to! Turiu jums pasakyt, 

Kad sąžinė ilgiau tylėt neleidžia. 
NATANAS. 

O šitos sagės, auskarai šitie 

Kaip tau patiks? Šis žiedas, grandinėlė, 

Kuriuos aš tau Damaske suradau - 

Pačiam net nekantru. 
DAJA. 

Koks vis tik jūs! 

Jums tiktai dovanot ir dovanot! 
NATANAS. 

Imk iš širdies - kaip duoda, ir tylėk! 

DAJA. 
Tyliu! Kas, Natanai, dar abejoja, 
Kad jūs - pats garbingumas ir kilnumas! 
Tačiau... 
NATANAS. 
Tačiau esu tik žydas. Taip, 
Tai nori pasakyti? 
DAJA. 
Ko aš noriu, 
Jūs žinote geriau. 
NATANAS. 
Tad ir tylėk. 
DAJA. 
Aš ir tyliu. Bet žinot: jei prieš Dievą 
Kas nors dabar nutiktų nuodėminga, 
O aš nei sustabdyti, nei pakeisti 
To negalėsiu, - kaltas jūs! 
NATANAS. 
Aš kaltas! 
Bet kurgi ji? Kur slepias Recha? Daja, 
Jei tu man nemeluoji! Ar ji žino, 
Kad aš grįžau? 
DAJA. 
Tai jūs man pasakykit! 


Ji dar visa iš baimės tebevirpa. 


Kur eina, ką galvoja - prieš akis 
Vis dar tos liepsnos plaikstos. Jos dvasia 
Užmigus budi, o pabudus miega: 
Tai vos ne kaip žvėris, tai angeliukas. 
NATANAS. 
Vargšelė! Toks jau tas žmogus! 
DAJA. 
Šį rytą 
Gulėjo atmerktom akim, atrodė 
Lyg mirus. Tik staiga kad šoks, suriks: 
„Klausyk! Klausyk! Tai mano tėvo kupriai! 
O štai ir jo paties mieliausias balsas!“ — 
Ir vėl akis užmerkė: jos galva, 
Kaip buvo paremta ranka, nusviro 
Ir krito ant pagalvių. Aš prie vartų! 
Ir štai — iš tikro jūs! Jūs pats įžengiat! 
Stebuklas! Visą laiką siela jos 
Tebuvo su jumis - ir juo. 
NATANAS. 
Su juo? 
Kokiu dar juo? 
DAJA. 
Su tuo, kur iš liepsnų ją 
Išgelbėjo. 


NATANAS. 
Kas jis? Kur jis dabar? 
Kas, kas išgelbėtojas mano Rechos? 
DAJA. 
"Tai jaunas riteris vienuolis, jis 
Čia buvo keletą dienų prieš tai 
Kaip suimtas belaisvis atgabentas, 
Bet Saladinas skyrė jam malonę. 
NATANAS. 
Vienuolis riteris, kuriam sultonas 
Gyvybę dovanojo? Per stebuklą 
Gyva išliko Recha? Dieve! 
DAJA. 
Jeigu 
Jisai gyvybės - netikėto savo 
Laimikio - vėl nebūtų drąsiai metęs 
Pavojun, šiandien Rechos nebebūtų. 
NATANAS. 
Kur jis, tasai kilnusis vyras, Daja? 
Kur jis? Aš noriu pulti jam prie kojų. 
Juk davėte jam pradžiai, ką iš turtų 
Buvau palikęs jums? Ką tik turėjot? 
Ir prižadėjot dar? Kur kas daugiau? 
DAJA. 


| 18 


NATANAS. 
Ne?! 
DAJA. 
Nieks nė nematė, kaip 
Jis pasirodė ir paskui pradingo. 
Nesusivokdamas namuos, vien iš 
Klausos, apsiaustu savo apsigobęs, 
Per dūmus ir liepsnas įskriejo narsiai, 
Girdėdamas tiktai pagalbos šauksmą. 
Jau manėm, kad ir jis ten žus, tačiau 
Staiga iš dūmų ir ugnies išniro, 
Ją nešdamas tvirtam glėby ant rankų. 
Nepaisydamas mūsų padėkų, 
Šaltai ir abejingai savo grobį 
Paguldė priešais mus ir prasispraudęs 
Per minią - dingo. 
NATANAS. 
Bet, tikiuos, ne amžiams. 
DAJA. 
Pirmom dienom regėdavome jį 
Po palmėm vaikštinėjantį, kurios 
Ten gobia Prisikėlusiojo kapą. 
Susižavėjus nulėkiau prie jo: 
Dėkojau, aukštinau, įkalbinėjau, 


Kviečiau bent vieną sykį dar pažvelgt, 


Į droviąją būtybę pažiūrėt, 
Kuri nurimt negali, padėkos 
Neišraudojus jam prie kojų. 
NATANAS. 
Ir? 
DAJA. 
Jis liko kurčias prašymams, deja. 
Kandžiai tik šaipės, ypač iš manęs... 
NATANAS. 
Kol taip atbaidė... 
DAJA. 
Kąjūs, anaiptol! 
Sekiojau paskui jį kiekvieną dieną, 
Kasdien sulaukdama naujų patyčių. 
Ko tik neteko man ištvert! Mielai 
Iškęsčiau šimteriopai tiek! Tačiau 
Seniai jo nebematome po palmėm, 
Kur gobia Prisikėlusiojo kapą; 
Nežino niekas, kur jisai pradingo. 
Jums keista? Ką jūs manot? 
NATANAS. 
Aš svarstau, 
Kaip tai paveikt turėjo tokią sielą, 
Kaip Rechos. Pasijusti taip atstumtai 


Žmogaus, kurį norėtum garbint, būti 

Paniekintai, kada pati jauties 
Negalinti jo traukai atsispirti; 

Čia širdžiai su protu sunku sutarti, 
Kas ką įveiks - ar neapykanta 
Viskam, ar neviltis, — čia dar neaišku. 
O gal ir niekas nelaimės - vaizduotė, 
Į ginčą įsivėlusi, padaro 

Svajotoju - tai protas keičia širdį, 

Tai kitąsyk širdis pakeičia protą. 
Prasti mainai! Jei aš pažįstu Rechą, 


Tai taip ir bus: jinai svajoja. 


DAJA. 
Betgi 
Taip droviai, nekaltai. 
NATANAS. 
Kaip besvajotų! 
DAJA. 


Viena jai — na, jei jums patinka - goda 
Itin brangi. Tas riteris vienuolis 
Nežemiškas esąs, ne šio pasaulio; 

Tai buvęs angelas, kurio globon 

Ji mažą savo širdį nuo vaikystės 

Vis manė patikėjus; tad jisai 

Iš debesų, kur paprastai būnąs, 

Šį sykį riterio pavidalu liepsnon 


Atskriejęs gelbėt jos. Nesišypsokit! 
Kas žino! Juokitės, bet neatimkit 
Jai tos iliuzijos, kuri bendra 
Krikščioniui, musulmonui, kaip ir žydui. 
Saldžios iliuzijos! 
NATANAS. 
Ir man saldžios! 
Na, eik, žvitrioji Daja, pažiūrėk, 
Ką veikia Recha, gal galiu su ja 
Pasikalbėt. O jau tada surasiu 
Tą angelą globėją nežabotą. 
Ir jeigu jis dar teiksis čia, žemai, 
Tarp mūsų, pasirodyt, jei dar geis 
Sušvist savuoju riteriškumu 
Netramdomu - jį rasiu būtinai 
Ir pristatysiu čia. 
DAJA. 
Uždavinys 
Ne iš lengvų. 
NATANAS. 
Tada saldi svajonė 
Užleistų vietą dar saldesnei tiesai: 
Nes, Daja, patikėk manim, kad žmogui 
Už angelą žmogus vis tiek mielesnis, — 
Manau, jog nebepyksi ją išvydus 


Išgijusią nuo angelų svajonių. 
DAJA. 

Koksai jūs geras, ir sykiu žiaurus! 

Einu! Bet štai! Ir ji pati ateina. 


Antras paveikslas 
RECHA ir TIE PATYS 
RECHA. 


Nejau iš tikro jūs čia, mano tėve? 
Maniau, kad man tik jūsų balsas girdis. 


Na, ko jūs stovit? Kokios upės, dykros, 


Kokie kalnai dar skiria mus? Akis 
Į akį stovim juk, o savo Rechos 
Jūs neskubat džiaugsmingai apkabinti? 
Vargšelė Recha, ji sudegt galėjo! 
Nesudegė vos vos! Jus ima šiurpas? 
O, taip! Žiauri, klaiki mirtis sudegti! 
NATANAS. 
Vaikeli! Mielas kūdiki! 
RECHA. 
Jums teko 
Ir Tigrą, ir Eufratą, ir Jordaną, 


Ir dar - net nežinau kokias - upes 
Įveikti? Kaip dažnai viena drebėjau 
Dėl jūsų, kol pati vos nežuvau 
Ugny! Nes nuo tada, kai vos ugny 
Nepražuvau, man rodos, kad mirtis 
Vandenyje - palaima ir malonė, 

Ir atgaiva. Bet jūs juk nepaskendot, 
O aš - o aš taipogi nesudegus. 


Mes turim džiaugtis, šlovindami Dievą! 


Tai jis, juk jis ir jus, ir jūsų laivę 
Nematomojo angelo sparnais 
Viršum klastingų upių nešė. Jis juk, 
Jis davė ženklą angelui manajam, 
Kad matomas baltais sparnais mane 
Išneštų iš liepsnos... 

NATANAS. 

(Baltais sparnais! 


O taip! Vienuolio riterio apsiaustas... 


Balti skvernai...) 
RECHA. 


Aš jį mačiau, mačiau, 


Kai nešdamas mane liepsnas jis sklaidė 


Savais sparnais. Juk aš mačiau, juk aš 
Regėjau angelą prieš savo veidą; 


Tai buvo mano angelas. 

NATANAS. 
Taip, Recha 
To, žinoma, verta. Ir jis gražesnio 
Nebuvo nieko matęs, kaip ir ji. 
RECHA. 
Kam bandot pataikauti, tėve, kam? 
Ar angelui, ar sau? 
NATANAS. 
Bet jeigu net 
Tiktai žmogus - žmogus, kokių gamta 
Kasdien pagimdo, būtų šią pagalbą 
Suteikęs, ar jis neturėtų tau 
Tapt angelu? Turėtų tapt ir taptų. 
RECHA. 
Ne tokiu angelu, o ne! Jis tikras, 
Jis buvo tikras angelas! Juk jūs, 
Jūs pats argi nemokėte manęs, 
Kad gali būt, jog angelai yra, 
Ir kad geriausiesiems iš tų, kurie 
Jį myli, jis pasiunčia ir stebuklą? 
O ašjuk myliu jį. 
NATANAS. 
Ir jis tave; 
Ir nuolatos tokiems kaip tu jis siunčia 


Stebuklą, kaip tai darė nuo pasaulio 


Pradžios. 
RECHA. 
Man gera tai girdėt. 
NATANAS. 
Nejau? 
Vien tik dėl to, kad tai natūralu, 
Kad pernelyg kasdieniškai atrodo, 
Jog paprasčiausiai riterio vienuolio 
Išgelbėta esi, - argi dėl to 
Stebuklas sumenkėja? Juk stebuklo 
Visa didybė ta, kad mus tikrieji 
Stebuklai gali bet kada ištikti, 
O ir ištinka. Jeigu taip nebūtų, 
Ką mąstantis žmogus išvis vadintų 
Stebuklu? Negi tai, ką pavadina 
Vaikai, išvydę nematytą daiktą, 
Kuris atrodo jiems naujovė? 
DAJA. 
Norit 
Jos ir be to jau iškankintą protą 
Šiom subtilybėm visiškai sujaukti? 
NATANAS. 
O tu palauk! Atrodo, mano Rechai 
Per mažas tai stebuklas, kad žmogus 
Ją gelbėjo, patsai tik per stebuklą 


Nemenką likęs gyvas? Iš tiesų, 
Ar menkas tai stebuklas? Kur girdėta, 
Kad Saladinas riterio vienuolio 
Kada pasigailėtų? Kad kada 
Vienuolis riteris prašytų jo 
Pasigailėti? Kad tikėtųs? Jam 
Pasiūlyti už laisvę įmanytų 
Ką nors daugiau negu odinį diržą, 
Kurį svarina kalavijas, ar 
Daugių daugiausia savo plieno durklą? 
RECHA. 
Aš, tėve, supratau. Kaip tik todėl 
Tai ir nebuvo riteris vienuolis; 
Jis juo tik dėjos. Ligi šiol nė vienas 
Iš riterių, atvesdintų nelaisvėn, 
Mirties Jeruzalėje neišvengė; 
Ir laisvas po Jeruzalę nevaikšto 
Nė vienas: kaip tad jis galėtų naktį 
Gera valia išgelbėt? 
NATANAS. 
Žiū, gudruolė! 
Na, Daja, rėžk. Juk iš tavęs žinau, 
Kad jį čia atgabeno kaip belaisvį. 
Be abejo, girdėjai ir daugiau. 


DAJA. 
Taip kalbama išties; tačiau sykiu 
Kartojama, kad riterio vienuolio 
Sultonas pagailėjęs, mat jisai 
Be galo panėšėjęs į jo brolį, 
Kurį labai mylėjo Saladinas. 
Bet ar ne dvidešimt jau metų bus 
Praėję, kaip tas brolis nebegyvas, 
Nei kaip, nei kur jis mirė - nežinau, 
Taigi kažko sunkoka patikėti, 
Tai nelabai į tiesą panašu. 
NATANAS. 
Ek, Daja! O kodėl tuo netikėt? 
Gal - kaip dabar matau - tiktai dėl to, 
Kad dar labiau neįtikėtinu 
Tikėti norisi labiau? Kodėl 
Sultonas, kuris savo artimuosius 
Taip myli, negalėjo savo brolio 
Jaunystėje mylėti ypatingai? 
Ar du veidai negali būt panašūs? 
Ar atminimai kartais nesukyla? 
Tie patys bruožai tais pačiais jausmais 
Neatsišaukia? Nuo kada? Tad kur 
Neįtikinamumas slypi? Aišku, 
Tau, gudragalve Daja, tai jau būtų 


Anoks stebuklas, vien tiktai tavaisiais 
Reikėtų... — na, norėjau pasakyti — 
Vertėtų patikėt. 
DAJA. 
Nesišaipykit. 
NATANAS. 
Tai tu šaipaisi. Juk tada išeina, 
Kad tavo išsigelbėjimas, Recha, 
Stebuklu tampa, galimu tik tam, 
Kuris griežčiausius sprendimus karalių, 
Bet kokius jų planus vos prisilietęs 
Lengvai paversti gali žaidimu, 
Ar net juokingu farsu. 
RECHA. 
Mano tėve! 
Jūs žinote, nemėgstu, kai aš klystu. 
NATANAS. 
Tau, atvirkščiai, patinka, kai pamoko. 
Žiūrėk! Kakta - stati ar nusklembta; 
Tiesi, kumpa arba kuprota nosis; 
O antakiai - nežymūs, išsišovę, 
Savaip išlinkę; net menkiausias niekas — 
Koks linkis, apgamas arba raukšlelė 
Ant veido to laukinio europiečio: 
Ir tai tave išgelbėja iš gaisro 

Čia, Azijoj. Ar tai nėra stebuklas 
Jums, taip ištroškusioms stebuklų? Tai 
Kokių dar angelų jūs pasigendat? 
DAJA. 
O kam tai kenkia, Natanai, jei aš 
Galiu paklausti, jei, nepaisant nieko, 
Mieliau linksti galvot, kad ne žmogaus, 
O angelo išgelbėtas esi? 
Ar šitaip mes prie nesuvokiamosios 
Pirminės priežasties nepriartėjam 
Labiau? 
NATANAS. 
Puikybė! Visa tai - puikybė! 
Taip geležinis puodas iš žarijų 
Sidabro žnyplėm geidžia būt ištrauktas, 
Tada ir jis — sidabro vertas. Kurgi! 
O kam tai kenkia, klausi? Kam tai kenkia? 
Tada paklausiu aš: o kam į naudą? 
Nes tavo „kad arčiau prie Dievo būtum“ 
Nesąmonė yra ir šventvagystė. 
Tačiau tai kenkia, šiaip ar taip, tai kenkia. 
Šen! Paklausykit — argi ne tiesa, 
Kad tai būtybei, kas jinai bebūtų - 
Žmogus ar angelas, - abi, tu ypač, 
Mielai pasitarnautumėt kiek galit? 


Argi ne taip? Na, angelui kokiom, 
Kokiom didžiausiomis tarnystėm galit 
Atsidėkot, darydamos jam gera? 

Jūs galit jam dėkoti; dūsaut, melstis; 
Prieš jį susižavėjusios ištirpti; 

Jo šventą dieną galit pasninkauti, 
Aukas aukoti. Štai ir viskas. Man gi 
Visad atrodo, kad nebent jūs pačios 

Ir artimieji čia kur kas daugiau 

Išlošia negu angelas. Jisai 

Nuo jūsų pasninko nepasotės; 

Jo jūsų aukos nepraturtins; jis 

Netaps puikesnis nuo aistringų liaupsių; 
Galia nuo jūsų meilės neišaugs. 


Ar ne? Bet jei kalbėsim apie žmogų! 


DAJA. 


Na, žinoma, jei būtų jis žmogus, 

Kur kas daugiau jam padaryt galėtum. 
Ir Dievas mato, kaip mes to norėjom! 
Bet jis juk nenorėjo, jis juk nieko 
Nepageidavo visiškai; tiktai 
Užsisklendė savy, tarytum nieko 
Netrūktų jam, lyg angelas koks būtų, - 
Tik jie tokie ir gali būt. 


RECHA. 
Galiausiai, 
Kada jisai visai pradingo... 
NATANAS. 
Dingo? 
Kaip tai pradingo? Kad nebesirodo 
Po palmėm;?.. Argi jūs tikrai visur 
Ieškojot, kur jisai galėtų būti? 
DAJA. 
Na, ne. 
NATANAS. 
Ne, Daja? Ne? Tada matai - 
Štai ir žala! Svajotojų žiaurumas! 
Gal šitas angelas dabar kur serga!.. 
RECHA. 
Jis serga! 
DAJA. 
Serga! Netiesa! 
RECHA. 
Koks šiurpas 
Mane nupurtė! Daja, pažiūrėk, 
Kakta visa šalta staiga kaip ledas. 
NATANAS. 
Jis frankas, šitas klimatas ne jam; 
Jis jaunas; prie sunkios tarnybos, bado, 

Ilgų budėjimų nepratęs. 
RECHA. 
Serga! 
DAJA. 
Taip gali būti - Natanas tik spėja. 
NATANAS. 
Jis guli - be draugų, be pinigų, 
Kad bent nusisamdytų draugą. 
RECHA. 
Tėve! 
NATANAS. 
Be priežiūros, paguodos, patarimo — 
Laimikis skausmui, gyvas jaukas mirčiai. 
RECHA. 
Kur? Kur jisai? 
NATANAS. 
Tasai, kurs dėl vienos, 
Kurios nei matęs buvo, nei regėjęs, - 
Pakako vien tik to, kad ten žmogus, - 
Į ugnį puolė... 
DAJA. 
Pagailėkit jos! 
NATANAS. 
Kuris išgelbėtosios nenorėjo 
Net artimiau pažint, kad jai nereiktų 

Skolingai jaustis... 
DAJA. 
Natanai, nereikia! 
NATANAS. 
Ir netgi stengės jos nebesutikti — 
Nebent reikėtų antrą kartą gelbėt — 
Pakaktų, kad žmogus... 
DAJA. 
Prašau, nutilkit! 
NATANAS. 
Kuriam bemirštančiam viena paguoda - 
Kad gerą darbą padarei! 
DAJA. 
Nutilkit! 
Jūs žudot ją! 
NATANAS. 
O tujį nužudei! 
Taip nužudyt galėjai. Recha, Recha! 
Tai vaistai, ne nuodai, kuriuos tau siūlau. 
Jis gyvas! - atsipeikėk! - gal ir sveikas, 
Ir nė nemanė sirgt! 
RECHA. 
Tikrai? Jis gyvas? 


Jis neserga? 


NATANAS. 
Tikrų tikriausiai gyvas. 
Už gėrį, šičia padarytą, Dievas 
Dar čia atlygina. Tad eik! Tačiau, 
Tikiuosi, supratai, kad daugel kartų 
Lengviau yra tik pamaldžiai svajoti, 
Negu daryti gera? Kaip smagu 
Į pamaldžias svajas nugrimzti kartais, 
Kad tik nereiktų - savo kėslo aiškiai 
Nė nesuvokiant - kad tiktai nereiktų 
Ką gero imt ir padaryt. 
RECHA. 
Ak, tėve! 
Ak, tėve, nepalikit savo Rechos 
Daugiau ilgam vienos! O gal jisai 
Taip pat išvyko kur? 
NATANAS. 
Na, eikit! Gal. 
Matau, kad musulmonui ten parūpo 
Nenukrauti kupranugariai mano. 
Pažįstat jį? 
DAJA. 
Tai dervišas jūsiškis. 
NATANAS. 
Kas? 


DAJA. 
Dervišas, kur lošdavot šachmatais! 

NATANAS. 

Al Hafis? Tai Al Hafis? 
DAJA. 

Iždininkas 

Dabar sultono. 

NATANAS. 
Kaip? Al Hafis? Vėl tu 
Sapnuoji? Tai iš tikro jis! Ateina. 
Na, dinkit greit! Ir ką gi mes išgirsim! 


Trečias paveikslas 
NATANAS ir DERVIŠAS 


DERVIŠAS. 
Neklystat! Jūsų akys nemeluoja! 
NATANAS. 
Nejaugi tu čia? Derviše! Tokiais 
Drabužiais... 
DERVIŠAS. 
O kodėl gi ne? Jūs manot, 


Kad dervišas visai jau nieko vertas? 

NATANAS. 
Na, kam gi taip? Tik aš visad galvojau, 
Kad tikras dervišas pats sau neleistų 
Viešon tarnybon stot. 
DERVIŠAS. 
Pranašas mato! 
Gal aš netikras, visko gali būti. 
Nors, jeigu reikia... 
NATANAS. 
Reikia? Jis privalo? 
Joksai žmogus neturi privalėti, 
O dervišas - ką jis privalo? 
DERVIŠAS. 
Jei 
Kas nors dorai paprašo, o jisai 
Tą prašymą teisingu pripažįsta, 
Tada privalo. 
NATANAS. 
Tepaliudys Dievas! 
Esi teisus. Leisk apkabint, žmogau! 
Juk dar galiu tave draugu laikyti? 
DERVIŠAS. 
Ir net neklausiat iš pradžių, kuo aš tapau? 
NATANAS. 


Nepaisant to, kuo tu tapai! 

DERVIŠAS. 
Netgi 
Jei tapčiau tokiu asmeniu valstybėj, 
Kad bičiuliautis nederėtų? 
NATANAS. 
Bent jau 
Širdy dar dervišu likai, tikiuosi. 
Asmuo valstybėj - tai tiktai drabužis. 
DERVIŠAS. 
Kuris taipogi prašos pagarbos. 
Tai kaip jūs manot? Spėkit! Kuo aš jūsų 
Namuos galėčiau tapti? 
NATANAS. 
Dervišų; 
Niekuo daugiau. Nors, greta to, nebent — 
Virėju. 
DERVIŠAS. 
Nuolankiai dėkoju! Tam, 
Kad savo amatą tuoj pat pamirščiau. 
Virėju! Gal ir vynininku dar? 
Sutikit, kad sultonas Saladinas 
Geriau mane pažįsta. Aš tapau 
Jo iždininku. 
NATANAS. 
Tu?.. Pas jį? 

DERVIŠAS. 
Suprantat: 
Didysis iždas dar globoj jo tėvo, 
Man patikėtas jo namų, mažasis. 
NATANAS. 
Namai jo nemaži. 
DERVIŠAS. 
Ir didesni, 
Nei manot jūs; juk elgeta kiekvienas, 
Gali sakyti, irgi jo namiškis. 
NATANAS. 
Bet Saladinas elgetų nemėgsta... 
DERVIŠAS. 
Taip, kad tiesiog svajoja išnaikinti, 
Nors ir pačiam dėl šito tikslo tektų 
Pavirsti elgeta. 
NATANAS. 
Garbė sultonui! 
Aš lygiai taip manau. 
DERVIŠAS. 
Juo jau ir virsta 
Tarp kita ko! Iš jo visų lobynų 
Kiekvieną dieną saulei nusileidus 
Nė trupinio nelieka. Ką iš ryto 
Suplauna potvynis, to vakarop 

Nė ženklo... 
NATANAS. 
Nes kanalai iš dalies 
Kiauri, jų nei pripildyt, nei užtvenkti 
Beveik nebeįmanoma. 
DERVIŠAS. 
Taiklu! 
NATANAS. 
Patyriau tai! 
DERVIŠAS. 
Suprantama, nekas, 
Kai grifas jaučias tarp maitų valdovas, 
Bet kai jisai maita tarp grifų — viskas 
Dar dešimtsyk prasčiau. 


NATANAS. 
O ne, ne taip! 

Tu klysti, derviše! 

DERVIŠAS. 
Bepiga jums 

Kalbėt! Prašau: ką duosit man? Jei norit — 

Vieta laisva. 
NATANAS. 

O taujinai ką duoda? 

DERVIŠAS. 


Man? Ne kažkiek. Bet jūs - bet jūs tenai 


Galėtumėt gerai pasiganyti. 
Nes kai atoslūgis ižde - o taip 
Dažniausiai būna, - galite išsyk 
Šliuzus pakelti: plūstelės srovė, 
O jūs procentus imat, kiek patiks. 
NATANAS. 
Ir dar procentus nuo procentų nuo 
Procentų? 
DERVIŠAS. 
Žinoma! 
NATANAS. 
Kol kapitalas 
Galų gale pavirs grynais procentais. 
DERVIŠAS. 
Tai jūsų nevilioja? Tai rašykit 
Draugystei atsisveikinimo laišką! 
Teisybę sakant, aš iš jūsų būtent 
Labai daug vyliaus. 
NATANAS. 
Iš tikrųjų? Ko gi? 
DERVIŠAS. 
Kad jūs padėsit man šitoj tarnyboj 
Garbingai pareigą atlikt ir nuolat 
Man savo kasą atvirą laikysit. 
Jūs purtot galvą? 


NATANAS. 
Tik supraskim mudu 
Teisingai vienas kitą! Reikia skirti 
Du dalykus. Štai tau - be abejonės! 
Al Hafiui, dervišui, negaila nieko, 
Ir ką turiu, visad viskuo dalinsiuos. 
Tačiau vardan Al Hafio defterdaro, 
Tarnaujančio sultonui Saladinui, 
Tai jam... 
DERVIŠAS. 
Turbūt neklysiu: visada juk 
Jūs geras tiek, kiek esate protingas, 
Na, o protingas tiek, kiek išmintingas? 
Kantrybės! Gal ir du jūs Hafius matot, 
Bet jiedu atskirai ilgai nevaikščios. 
Štai šie garbingi rūbai, Saladino 
Skirti man - jie tikrai nespės išblukti, 
Nespės jie virsti skudurais, kurie 
Ant dervišo pečių labiau pritiktų, - 
Jeruzalėj kabos greit ant vinies, 
O aš, basom klajodamas prie Gango, 
Su mokytojais karštą smėlį minsiu. 
NATANAS. 


Tai į tave jau panašiau. 

DERVIŠAS. 
Ir lošiu 
Su jais šachmatais. 
NATANAS. 
Tau tikra palaima! 
DERVIŠAS. 


O ar jūs žinot, kas mane sugundė? 
Kad nebereiks pačiam man elgetauti? 
Kad turčiumi galėsiu apsimesti 
Prieš elgetas? Ar kad galėsiu mirksniu 
Ir turtingiausią elgetą paversti 
Skurdžiausiu turčium? 
NATANAS. 
Tai ne tavo būdas. 
DERVIŠAS. 
Tai buvo dar didesnė neskonybė! 
Aš pirmą kartą meilikavimo 
Saldybę pajutau, kai Saladinas 
Naiviais ir geraširdžiais paklydimais 
Malonino ir gundė. 
NATANAS. 
Būtent kaip? 
DERVIŠAS. 
„Tik vargšas skurdžius elgeta supranta, 
Ką reiškia skurdžium būt, tik skurdžius gali 

Žinot, kaip skurdžiams išmaldą dalinti. 
O tavo pirmtakas, - kalbėjo jis, — 
Man buvo pernelyg šiurkštus ir šaltas. 
Jei duodavo, tai darė nenorom, 
Tik iškamantinėjęs įsakmiai 
Pirma gavėją, nuolatos suirzęs, 
Kad tas tik stoką mini, jam dar reikia 
Ir priežastis žmogaus stokos žinoti, 
Kad pagal priežastį niekingai godžiai 
Galėtų dydį išmaldos pasverti. 
Al Hafis toks nebus! Tokio nedosniai 
Dosnaus jis neparodys Saladino! 
Al Hafis - tai ne vamzdžiai užsikimšę, 
Kurie jo vandenis skaidrius ir tyrus 
Paverčia nešvaria čiurkšle putota. 
Al Hafis mąsto, jaučia taip, kaip aš!“ 
Taip meiliai paukštininko švilpis čirpė, 
Kad žiū - jau tinkluose kikilis. Paikša! 
Aš paikšų paikša! 
NATANAS. 
Derviše, iš lėto, 
Ramiau! 
DERVIŠAS. 
O ką! Ar buvo ne paikystė 


Šimtus ir tūkstančius žmonių išsunkti, 

Marinti, prievartauti, plėšti, smaugti, 
Kad prieš kelis draugu galėtum dėtis 
Žmonijos? Argi ne paikystė buvo 
Bandyt mėgdžiot Aukščiausiąją Malonę, 
Kuri nepasirinkdama dalija 
Dosnumą ir blogiesiems, ir geriesiems, 
Ir dykvietėse, ir laukuos, ir saulei 
Nušvitus danguje, ir pliaupiant lietui, 
Juoba kai tavo delnas - tai ne sauja 
Aukščiausiojo. Ką? Argi ne paikystė? 
NATANAS. 
Gana! Nurimk! 
DERVIšŠAS. 
Dar leisk ir savo 
Paikystę išsakyti! Ar nėra tai 
Paikystė visoje šitoj paikystėj 
Dar sugebėt įžvelgti gerą pusę, 
Ir vardan tos gerosios pusės imtis 
Tokioj paikystėj dalyvauti? Na? 
Ne taip? 
NATANAS. 
Al Hafi, pasistenk nedelsęs 
Į savo dykumą sugrįžt. Bijau, 
Kad būtent tarp žmonių gali užmiršti, 
Kaip būti žmogumi. 


DERVIŠAS. 
Ir man baisu. 
Tad likite sveiki! 
NATANAS. 
Taip spėriai? Nagi, 


Palauk, Al Hafi! Dykuma nedings! 


Nagi, palauk! Kad jis mane girdėtų!.. 


Ehei, Al Hafi, čion!.. Jisai nuėjo; 
O aš dar būčiau jį mielai užklausęs 
Apie mūsiškį riterį vienuolį. 


Gal jis žinotų ką. 


Ketvirtas paveikslas 
DAJA skubiai įeina. NATANAS 


DAJA. 
O Natanai! 
NATANAS. 
Na, ko? 
DAJA. 
Jis vėl čia pasirodė! Jis 
Vėl pasirodė! 


NATANAS. 
Kas gi, Daja, kas? 

DAJA. 

Jis! Jis! 
NATANAS. 

Kas jis? Ar maža jų aplink? 

Na, taip! Dabar tik jūsų Jis belikęs... 

Taip neturėjo būti! Netgi jei 

Jis angelas - taip neturėjo būti! 
DAJA. 

Jisai ir vėl po palmėm vaikštinėja 

Pirmyn atgal; nusiskina datulę. 
NATANAS. 

Ir valgo jas? Kaip riteris vienuolis? 
DAJA. 

Nesišaipykite. Godus jos žvilgsnis 

Jį atpažino pro tankynę palmių; 

Ji seka jį neatitraukdama 

Akių. Ji liepė paprašyt, kad jūs 

Negaišdamas nueitumėt pas jį. 

Jinai maldauja jūsų, paskubėkit! 

Ji duos pro langą ženklus, ar jisai 

Link mūsų eina, ar tolyn į sodą. 


O, paskubėkit! 

NATANAS. 
Nuo kupranugario 

Tiesiai, taip, kaip stoviu? Ar nebus tai 
Nepadoru? Tu nuskubėk pas jį, 
Eik ir pranešk, kad aš esu parvykęs. 
Įsidėmėk, kad jis, žmogus garbingas, 
Tiktai man nesant nenorėjo žengti 
Į svetimus namus, o kai pats tėvas 
Pakviečia, jis tikrai mielai ateis. 
Na, eik, sakyk, kad aš liepiau pakviesti, 
Kviečiu širdingai... 

DAJA. 

Veltui viskas! Jis 

Čia neis. Nes jis, trumpai pasakius, neis 
Pas jokį žydą. 

NATANAS. 

Na, tai eik bent tam, 

Kad jį nors truputėlį sulaikytum. 
Bent neišleisk jo iš savų akių. 
Tu eik, o aš tuoj iš paskos ateisiu. 


Natanas nuskuba į vidų, Daja išeina į lauką 

Penktas paveikslas 


Scenoje aikštė, po palmėmis pirmyn atgal vaikšto 
RITERIS VIENUOLIS.VIENUOLIS kiek atokiau 


nuo jo stebi iš šono, tarsi vis nedrįsdamas užkalbinti 


RITERIS VIENUOLIS. 
Tas ne iš nuobodžio sekioja!.. Žiū, 
Vis dairos į rankas!.. Gerasis broli... 
O gal derėtų jus vadinti tėvu? 
VIENUOLIS. 
Tik broliu - aš tik įžadų nedavęs 
Vienuolis, nuolankiausias jūsų tarnas. 
RITERIS VIENUOLIS. 
Gerasis broli, jeigu kuo galėčiau!.. 
Bet, Dievas mato! - neturiu... 
VIENUOLIS. 
Ir vis tik 
Dėkingas iš širdies! Tūkstanteriopai 
Atlygins Dievas ir už gerą valią. 
Nes duoda ne kas turi, o kas nori. 
Nors aš visai ne išmaldos pas tamstą 
Esu pasiųstas. 
RITERIS VIENUOLIS. 
Bet vis tiek - pasiųstas? 

VIENUOLIS. 
Na, taip; iš vienuolyno. 
RITERIS VIENUOLIS. 
Kur aš ką tik 
Tikėjaus rast vietelę papietauti 
Drauge su broliais? 
VIENUOLIS. 
Gaila, bet stalai 
Visi kaip tyčia buvo užimti; 
Bet gal dabar kartu sugrįžkim? 
RITERIS VIENUOLIS. 
Kam? 
Seniai mėsos nevalgiau jau, - tačiau 
Ar pirmąsyk? Datulės štai sunoko. 
VIENUOLIS. 
Būk atsargus su šitais vaisiais, pone. 
Blužnis patvinksta valgant jų per daug 
Ir melancholijon žmogus panyra. 
RITERIS VIENUOLIS. 
Gal melancholijos kaip tik ir trokštu? 
Bet jūs juk ne dėl šito įspėjimo 
Pasiųstas esat čia? 
VIENUOLIS. 
O, ne! Turiu 


Šiek tiek išsiteirauti apie jus, 

Kaip sako, perkąst. 

RITERIS VIENUOLIS. 
Jūs man pats tai sakot? 

VIENUOLIS. 

Kodėl gi ne? 
RITERIS VIENUOLIS. 

(Gudrus broliukas!) Jūsų 

Ten, vienuolyne, daug? 

VIENUOLIS. 
Aš nežinau. 

Žinau tik, pone, kad turiu paklusti. 
RITERIS VIENUOLIS. 

Tad ir paklūstate daug negudravęs? 
VIENUOLIS. 

Antraip anoks tai būtų paklusnumas, 

Gerasis pone. 
RITERIS VIENUOLIS. 

(O naivume šventas!) 

Tada teks manimi ir patikėt, 

Kas taip mane geriau pažinti geistų — 

Galiu prisiekt, kad ne jūs pats. 
VIENUOLIS. 

Ar man 
Derėtų? O ir kam man tai? 


RITERIS VIENUOLIS. 
Tai kam gi 
Smalsumas šitas pridera ir kam jis 
Taip reikalingas? Kam gi? 
VIENUOLIS. 
Aš manyčiau, 
Kad patriarchui. Būtent jis mane 
Pas jus kaip tik ir siuntė. 
RITERIS VIENUOLIS. 
Patriarchas? 
Argi ne jis geriausiai žino, ką 
Raudonas kryžius ant apsiausto balto 
Galėtų reikšti? 
VIENUOLIS. 
Tai Žinau ir aš. 
RITERIS VIENUOLIS. 
Ko dar? Aš riteris vienuolis, broli; 
Be to, belaisvis. Dar galiu pridurt: 
Nelaisvėn patekau aš prie Tebnino, 
Pilies, kurią mes baigiantis paliauboms 
Norėjome užimti, kad paskui 
Patrauktumėm Sidono link; pridursiu: 
Iš dvidešimties sugautųjų vienas 
Ir tik vienintelis pasigailėtas 


Sultono: taigi jūsų patriarchas 


Jau žino viską, ką žinoti reikia; 
Daugiau nei reikia. 

VIENUOLIS. 

Vargiai tai daugiau, 

Nei jis jau žino. Vis dėlto rūpėtų 
Jam sužinot, kodėl gi jūsų, pone, 
Sultonas Saladinas pagailėjo; 
Tik vieno jūsų. 

RITERIS VIENUOLIS. 

Aš tiek pat žinau. Jau 

Klūpėjau aš ant išskleisto apsiausto 
Apnuogintu kaklu ir laukiau kirčio, 
Bet netikėtai pervėrė mane 
Skvarbiu žvilgsniu sultonas Saladinas, 
Artyn staiga prišoko ir pamojo. 
Mane pakėlė jie, rankas atrišo; 
Norėjau padėkot; jo akyse 
Išvydau ašaras: jis tyli, aš — 
Taip pat; jisai nuėjo — aš likau. 
Kodėl, ir ką tai reiškia, teatspėja 
Pats patriarchas. 

VIENUOLIS. 

Jis iš to nusprendė, 

Kad Viešpats jus didiems darbams, didingiems 


Išsaugoti numatęs. 

RITERIS VIENUOLIS. 
Taip, didingiems! 
Žydaitę iš liepsnos nasrų ištraukti; 
Smalsius piligrimus lydėt Sinajun, 
Ir dar daugybei panašių. 
VIENUOLIS. 
Jų bus dar! 
Šitie, beje, taip pat nėra prasti. 
Bet gal pats patriarchas jau dabar 
Kur kas svarbesnį darbą jums numatęs. 
RITERIS VIENUOLIS. 
Nejau? Taip manot, broli? Gal jis jums 
Užsiminė ką nors? 
VIENUOLIS. 
O, taip! Tiktai 
Turiu prieš tai ištyrinėti poną, 
Ar esat būtent tas žmogus. 
RITERIS VIENUOLIS. 
Na, taip; 
Tiktai ištirt! (Norėčiau pažiūrėti, 
Kaip jis ten tyrinės mane!) Ir kaip? 
VIENUOLIS. 
Galbūt mažiausiai gaišim, jei aš ponui 


Iškart atskleisiu patriarcho norą. 

RITERIS VIENUOLIS. 
Puiku! 
VIENUOLIS. 
Jisai per poną pageidautų 
Laiškelį perduot. 
RITERIS VIENUOLIS. 
Perduot? Aš nesu 
Pasiuntinys. Ir tai jau būtų darbas 
Kur kas labiau šlovingas, nei žydaitę 
Ištraukti iš liepsnos! 
VIENUOLIS. 
Turėtų būti! 
Nes - sako patriarchas - šiam laiške — 
Žinia, lemtinga visai krikščionybei. 
Kas šį laiškelį pristatytų, tam, 
Kaip sako patriarchas, danguje 
Aukščiausiasis atlygins, ypatingą 
Uždėdamas karūną, o karūnos 
Šitos, kaip sako patriarchas, niekas 
Nėra vertesnis, pone, negu jūs. 
RITERIS VIENUOLIS. 
Nei aš? 
VIENUOLIS. 
Nusipelnyt šitos karūnos, 


Kaip sako patriarchas, vargiai kas 

Labiau nei jūs ir sugebėtų, pone. 
RITERIS VIENUOLIS. 
Nei aš? 
VIENUOLIS. 
Jisai, esą, čia laisvas, gali 
Visur aplinkui dairinėtis, jis 
Išmano, kaip šturmuoti miestą ir 
Kaip ginti jį; stiprybes ir silpnybes, 
Kaip sako patriarchas, Saladino 
Naujai išmūrytos vidinės sienos 
Įvertinti galėtų kuo geriausiai, 
Ir tai aiškiausiai apsakyti Dievo, 
Kaip sako patriarchas, karžygiams. 
RITERIS VIENUOLIS. 
Gerasis broli, jei taip aš bent kiek 
Geriau laiškelio turinį žinočiau... 
VIENUOLIS. 
Bet jo - jo nežinau gerai ir aš. 
Tačiau karaliui skirtas jis Pilypui. 
O patriarchas... Aš ir pats dažnai 
Stebėdavaus - jisai žmogus juk šventas, 
Kurio juk visos mintys danguje, — 
Kaip sugeba kartu jis nusileisti 
Žemyn į šio pasaulio subtilybes. 
Jam tai turėtų būt labai nelengva. 

RITERIS VIENUOLIS. 
Ir ką? Ką patriarchas? 
VIENUOLIS. 
Tiksliai žino, 
Ir iš patikimų šaltinių, kur, 
Kokiom jėgom ir kaip, iš kokio krašto 
Pradės sultonas savo karo žygį 
Tuo atveju, jei sugalvotų pulti. 
RITERIS VIENUOLIS. 
Jisai tai žino? 
VIENUOLIS. 
Taip, ir jis norėtų 
Pranešt karaliui visa tai, Pilypui, 
Kad tas daugmaž galėtų apskaičiuoti, 
Ar iš tiesų pavojus toks grėsmingas, 
Jog reiktų su Saladinu paliaubas, 
Kurias taip narsiai ordinas jūsiškis 
Sulaužė andai, vėl atkurt iš naujo, 
Nepaisant, kiek jam tai kainuotų. 
RITERIS VIENUOLIS. 
Štai tau 
Ir patriarchas! Šit kaip! Maloningas 
Narsusis vyras nori, kad aš tapčiau 
Ne šiaip sau pasiuntiniu, o - šnipu. 


Tad pasakykit savo patriarchui, 


Gerasis broli, kad, kiek sugebėjot 
Mane ištirti, galit teigt, jog visas 
Šis reikalas - ne man. Aš dar turįs 
Save laikyt belaisviu; o svarbiausia — 
Aš riteris vienuolis, mano darbas 
Vienintelis - kalaviju mojuoti, 
O ne tarnaut šnipu. 
VIENUOLIS. 
Taip ir maniau! 
Ir negaliu už tai ant pono pykti. 
Tačiau geriausio dar nepasakiau. 
Čia patriarchas neseniai aptiko, 
Kaip ta tvirtovė Libane vadinas 
Ir kur jinai yra, kur apdairusis 
Sultono Saladino tėvas slepia 
Neišsemiamą savo iždą, iš 
Kurio kariuomenę apmoka bei 
Kitas karybos išlaidas. Slaptais 
Keliais į tą tvirtovę Saladinas 
Dažnai išvyksta, veik be apsaugos. 
Ar aišku? 
RITERIS VIENUOLIS. 
Anei kiek. 
VIENUOLIS. 
Kas gali būti 

Lengviau nei Saladiną ten užklupti 
Ir vietoje pribaigt? Jus krečia šiurpas? 
O, pasišovėlių ieškot nereikia — 
Jau siūlos du dievoti maronitai. 
Jei tik narsuolis koks juos imtųs vesti, 
Jie nesispyriotų. 
RITERIS VIENUOLIS. 
Ir tuo žmogum 
Jūsiškis patriarchas pasirinko 
Mane? 
VIENUOLIS. 
Jisai galvoja, kad karalius 
Pilypas su džiaugsmu ištiestų ranką 
Pagalbos iš Ptolemaidės. 
RITERIS VIENUOLIS. 
Man? 
Man, broli? Man? Jūs nieko negirdėjot? 
Jūs pirmą kartą girdit, koks ryšys 
Mane susiejo su Saladinu? 
VIENUOLIS. 
Žinia, aš tai girdėjau. 
RITERIS VIENUOLIS. 
Ir vis tiek? 
VIENUOLIS. 
Taip, patriarchas sako, visa tai 


Puiku, bet ordinas ir Dievas... 
RITERIS VIENUOLIS. 
Nieko 
Nekeičia! Jūs man siūlote niekšybę! 
VIENUOLIS. 
Kaip pažiūrėsi, patriarchas sako, 


Kad tai prieš žmones žema, bet prieš Dievą... 


RITERIS VIENUOLIS. 
Atimti jam gyvybę, kai esu 
Už savąją skolingas Saladinui? 
VIENUOLIS. 
Bjauru! Tačiau, kaip sako patriarchas, 
Sultonas vis dar krikščionybės priešas, 
Ir tapt draugu nenusipelno teisės. 
RITERIS VIENUOLIS. 
Draugu? Aš tik niekšu nenoriu tapti, 
Niekšu nedėkingiausiu! 
VIENUOLIS. 
Suprantu tai! 
Nors, sako patriarchas, neprivalom 
Skolingi būti nei žmonėm, nei Dievui, 
Arjuo labiau dėkot, jei paslauga 
Daryta apie mus net negalvojant. 
Kadangi kalbama, jog Saladinas jūsų, 
Kaip sako patriarchas, pagailėjo 

Tiktai todėl, kad jūs visa esybe 

Jam pasirodėt panašus į brolį... 
RITERIS VIENUOLIS. 

Ir tai jau žino patriarchas? Na ir?.. 

O! Jeigu aš žinočiau! Saladinai! 

Galbūt gamta tik vieną mano bruožą 

Ir tavo brolio išvaizdoj įspaudė, 

Nors nieks jam neatliepia mano sieloj? 

Ojei atliepia, privalau užgniaužti, 

Kad tik patikčiau jūsų patriarchui? 

O, ne, gamta taip nemeluoja! Dievas 

Neprieštarauja sau savuos darbuos! 

Neaitrinkit tulžies! Keliaukit, broli! 
VIENUOLIS. 

Einu; ir išeinu kur kas linksmesnis 

Nei atėjau. Atleiskite man, pone. 


Mes vienuolyne turime paklusti. 

Šeštas paveikslas 


RITERIS VIENUOLIS ir DAJA, kuri jau kurį laiką 


stebėjo riterį vienuolį ir dabar prieina prie jo 


DAJA. 
Kaip suprantu, vienuolis ne puikiausios 
Jį nuotaikos paliko. Kas man lieka - 
Vis tiek surizikuosiu. 
RITERIS VIENUOLIS. 
Jos betrūko! 
Ne veltui sako priežodis: vienuolis 
Ir boba - tarsi vieno velnio saujos. 
Dabar ir svaido iš vienos į kitą. 
DAJA. 
Ką aš matau? Tai jūs? O, dėkui Dievui! 
Kilnusis riteris! Tūkstanteriopai 
Dėkoju Dievui! Kurgi buvot dingęs 
Tą visą laiką? Tikimės, nebuvot 
Susirgęs? 
RITERIS VIENUOLIS. 
Ne. 
DAJA. 
Juk esat sveikas? 


RITERIS VIENUOLIS. 
Taip. 
DAJA. 
O mes taip susirūpinusios buvom 
Dėl jūsų. 
RITERIS VIENUOLIS. 
Taip? 
DAJA. 
Turbūt išvykęs buvot? 
RITERIS VIENUOLIS. 
Atspėjot. 
DAJA. 
Ir tik šiandien grįžot? 
RITERIS VIENUOLIS. 
Vakar. 
DAJA. 
Šiandien kaip tik ir Rechos tėvas grįžo. 
Ir Recha gali jau tikėtis? 
RITERIS VIENUOLIS. 
Ko? 
DAJA. 
Ko jūsų jau daugybę kartų prašėm. 
Dabar ir pats jos tėvas kviečia jus 
Primygtiniausiai. Jis iš Babilono 


Pargrįžo, dvidešimt kupranugarių 

Lydėdamas, sunkiausiai apkrautų, 
Ir pargabeno prieskonių tauriųjų, 
Vertingų audinių ir brangenybių 
Iš Indijos, iš Sirijos ir Persų, 
Netgi iš Kinų - ko tik rado. 
RITERIS VIENUOLIS. 
Nieko 
Nepirksiu. 
DAJA. 
Garbina jį jo tautiečiai 
Kaip kunigaikštį. Tačiau tai, kad žmonės 
Jį išmintinguoju Natanu vadina, 
O ne turtinguoju, - dažnai stebiuosi. 
RITERIS VIENUOLIS. 
Jo tautai išmintingas ir turtingas, 
Matyt, tas pats. 
DAJA. 
Bet jį visų pirmiausia 
Geruoju Natanu vadint derėtų. 
Nes jūs negalit net įsivaizduoti, 
Koks geras jis. Vos spėjo sužinoti, 
Ką jums skolinga Recha, - tai reikėjo 
Matyti: tą akimirką jis nieko 
Nebūtų pagailėjęs. 


RITERIS VIENUOLIS. 
Nagi nagi. 
DAJA. 
Nueikite tenai ir pamatysit. 
RITERIS VIENUOLIS. 
Kad jau akimirka praėjo? 
DAJA. 
Argi, 
Jei jis blogesnis būtų, aš tiek laiko 
Pas jį toliau gyvenčiau? Gal jūs manot, 
Kad stinga man orumo kaip krikščionei? 
Ir man lopšy juk niekas nežadėjo, 
Kad aš kada vien tam į Palestiną 
Su vyru atsibelsiu, kad žydaitę 
Sūpuodama auginčiau. Mano vyras 
Brangusis buvo ištikimas tarnas, 
Kuris šlovingoj Frydricho kariaunoj 
Už jo imperiją ginklu... 
RITERIS VIENUOLIS. 
Jis buvo 
Šveicaras gimęs, ir prigerti upėj 
Su Imperatoriška Didenybe 
Didi garbė jam teko ir malonė. 
Taip, moterie! Kiek sykių visą šitą 
Istoriją jau esat man kartojus? 
Gal liausitės mane sekiojus kartą? 

DAJA. 
Sekiojus! Dieve mielas! 

RITERIS VIENUOLIS. 

Taip, sekiojus. 

Daugiau nenoriu jūsų nei matyti 
Anei girdėti! Negeidžiu, kad nuolat 
Primintumėte, ką esu padaręs, — 
Kai tai dariau, aš nieko negalvojau; 
O kai dabar iš naujo pagalvoju, 
Ir man pačiam mįslė atrodo. Nors 
Gailėtis to nesigailiu. Bet, žinot, 
Jeigu dar sykį toks įvykis nutiktų, 
Jūs būtumėt kalta, jei aš ne taip 
Skubėčiau gelbėt; jei pasidomėčiau 
Prieš tai - ir leisčiau supleškėti tam, 
Kas pleška. 

DAJA. 

Sergėk Dieve! 
RITERIS VIENUOLIS. 
Nuo šio laiko 

Gal padarykit tokią bent malonę, 
Ir nepažinkite manęs daugiau. 
Aš to prašau. Ir neužkarkit man 
Ant sprando tėvo. Žydas lieka žydas. 


Aš netašytas švabas. Tos mergaitės 


Paveikslas jau seniai išblėso sieloj; 
Jei ten kada ir buvo. 
DAJA. 
Bet jūsiškis 
Jos sieloj - ne. 
RITERIS VIENUOLIS. 
Bet kas dabar iš to? 
Ir kas toliau? 
DAJA. 
Kas žino? Nevisad 
Žmogus yra toksai, koks jis atrodo. 
RITERIS VIENUOLIS. 
Tačiau retai geresnis. (Eina) 
DAJA. 
Dar palaukit! 
Na, kur jūs einat? 
RITERIS VIENUOLIS. 


Moterie, prašau, 


Aš mėgstu tarp šių palmių vaikštinėti, 


Nepadarykit taip, kad jų nekęsčiau. 
DAJA. 

Ir eik sau, vokiškas loky! Bet man 

Reik nepamesti pėdsakų šio žvėrio. 


Nuseka atsilikusi jam iš paskos 

ANTRAS VEIKSMAS 


Pirmas paveikslas 


Scenoje Sultono rūmai. SALADINAS su ZITA lošia 


šachmatais 


ZITA. 
Na, kas tau, Saladinai? Susikaupk! 
Kaip čia dabar žaidi? 
SALADINAS. 
Sakai, ne taip? 


O aš maniau... 


ZITA. 
Man gal ir neblogai, 
Ir tai vargu. Atsistatyk ėjimą. 
SALADINAS. 
Kodėl? 
ZITA. 


Nes žirgą laisvą palikai. 
SALADINAS. 
Išties. Tai šitaip. 

ZITA. 
O tada šakutės. 
SALADINAS. 
Vėl tu teisi. Tada šachuoju. 
ZITA. 
Ką tai 


Tau duos? Aš paeinu pirmyn - ir tu 
Lieki toje pačioj padėtyje. 
SALADINAS. 
Na, taip, atrodo, man iš šitų gniaužtų 
Nebepavyks ištrūkti be aukos. 
Na, imk tą mano žirgą. 
ZITA. 
Kam jis man? 
Geriau einu į priekį. 
SALADINAS. 
Tu man nieko 
Nedovanoji. Tai, sakai, renkies 
Ne žirgą, o poziciją. 
ZITA. 
Galbūt. 
SALADINAS. 
Atrodo, kad ėjimų apskaičiuoti 
Tau niekas nepadėjo. Tai žiūrėk! 
Nesitikėjai? 


ZITA. 
Aišku! Kaip galėjau 
Tikėtis, kad paliksi dovanų 
Valdovę. 
SALADINAS. 
Aš valdovę palikau? 
ZITA. 
Matau, 
Kad mano šiandien tūkstantis dinarų, 
Ir nė vienos monetos priedo. 
SALADINAS. 
Kaip tai? 
ZITA. 
Dar klausi! Tu juk iš visų jėgų 


Pralošti stengies. Bet iš to man džiaugsmo 


Labai nedaug. Jau neminėsiu to, 

Kad šitaip lošti nėr visų smagiausias 

Užsiėmimas, - bet ar ne daugiausia 

Aš iš tavęs laimiu pralošdama? 

Ar bent kada tu to, kas pastatyta, 

Norėdamas paguost, kad pralaimėjau, 

Nesi man dvigubai padovanojęs? 
SALADINAS. 

Ak taip! Tai gal, sesute, būtent tu 


Pralošdavai, nes stengdavais pralošti? 

ZITA. 
Na, bent jau gali būti, kad per tavo 
Dosnumą, mano mielasai broleli, 
Aš neišmokstu lošt kur kas geriau. 
SALADINAS. 
Bet mes užsišnekėjom. Tu eini! 
ZITA. 
Žodžiu, taip lieka? Ką gi - aš šachuoju! 
Ir - dvigubai šachuoju! 
SALADINAS. 
Šito šacho, 
Deja, nepastebėjau, be valdovės 
Teks likt. 
ZITA. 
O dar galėjai ją išgelbėt? 
Na, pažiūrėk... 
SALADINAS. 
Ne, ne; imk tą valdovę. 
Su figūra šita man visados 
Nesiseka. 
ZITA. 
Ar tik su figūra? 
SALADINAS. 
Nereikia! Menkas nuostolis! Gynyba 
Dar laikos kuo puikiausiai. 

ZITA. 
Aš ne sykį 

Esu pamokyta broliuko, kaip derėtų 

Ceremoningai elgtis su valdovėm. (Nekerta jos) 
SALADINAS. 

Ar kirsi, ar nekirsi - kaip sau nori, 

Bet man jinai jau nebeegzistuoja. 
ZITA. 

O kam ją kirsti? Šachas! Darsyk - šachas! 
SALADINAS. 

Na, na, toliau. 
ZITA. 

Vėl šachas! Šachas! Šachas! 

SALADINAS. 

Ir matas! 
ZITA. 

Ne visai; gali dar žirgu 

Pridengti; arba dar kaip. Nors dabar jau 

Nebesvarbu. 
SALADINAS. 

Teisybė! Tu laimėjai: 

Al Hafis sumokės. Pakvieskit jį! 

Tuoj pat! Tu, Zita, nelabai ir klydai, 

Lošiau nedėmesingai, išsiblaškęs. 


Ir apskritai: kas čia mums nuolat neša 


Šias figūras, nugludintas vienodai, 

Kurių aš ir atskirt nebeįstengiu? 

Ne su imamu juk dabar lošiu! 

Bet ką čia teisinuosi - ne figūroms 

Bespalvėms pralošiau, o tavo, Zita, 

Išmanymui, reakcijai, ramybei. 
ZITA. 

Dar dilgsi širdyje, kad pralaimėjai? 

Gana jau, tu buvai tik išsiblaškęs 

Kur kas labiau nei aš. 


SALADINAS. 
Nei tu? O kas 
Tave gi blaškė? 
ZITA. 
Aišku, kad ne tavo 


Nuklydę mintys! Ak, ar dar sulošim 

Taip šauniai kaip kadaise, Saladinai! 
SALADINAS. 

Rečiau žaidi - daugiau netikėtumų! 

A! Tu turi minty, kad bręsta karas? 

Na, ką gi - bus kaip bus! Ne aš pradėjau; 

Mielai paliaubas būčiau buvęs linkęs 

Pratęsti; o ir Zitą būčiau spėjęs 

Ištekinti už gero vyro. Aišku, 

Kad Ričardo tai brolis būtų buvęs — 


Juk Ričardui jis tikras brolis. 
ZITA. 
Tau tik 
Tą Ričardą paliaupsint duok! 
SALADINAS. 
Jei mūsų 
Melekui, mūsų broliui, dar pavyktų 
Jo seserį pripiršt, įsivaizduoji! 
Kokia tai būtų giminė! Pirmoji, 
Geriausioji pasauly tarp geriausių! 
Girdi, pačiam save pagirt negaila. 
Manau esąs draugų savųjų vertas. 
O čia tai būtų Žmonės, čia tai bent! 
ZITA. 
Svajonės gražios! Man tai kelia juoką, 
Tu nepažįsti tų krikščionių, tu 
Nenori jų pažinti. Jų puikybė: 
Svarbiau krikščioniu būt, ne žmogumi. 
Nes netgi tai, ką žmogiška savojoj 
Klaidatikystėje išsaugot sugebėjo 
Iš savo pagrindėjo, jie brangina 
Juk ne už tai, kad žmogiška yra tai, 
O tik dėl to, kad šitaip darė Kristus. 
Kad šitaip Kristus mokė. Dar jų laimė, 
Kad jis žmogus toks geras buvo. Laimė, 


Kad jie dar sugebėjo įtikėti 
Dorybe jo! Bet ką dorybės! Argi 
Dorybės jiems svarbu; svarbu jo vardas, 
Jis turi būti paskleistas pasauly, 
Kitų gerų žmonių vardus sumenkint, 
Užtemdyt juos. Dėl vardo, vien dėl vardo 
Jie visa daro. 
SALADINAS. 
O antraip kodėl, 
Galvoji tu, jie reikalautų, kad 
Ir jūs - Melekas, tu - visų pirmiausia 
Priimtumėt tikėjimą krikščionių, 
Ir tik tada sau leistumėt pamilti 
Krikščionį sutuoktinį. 
ZITA. 
Ar ne taip? 
Tarytum vien krikščionims, kaip krikščionims, 
Kūrėjas būtų patikėjęs meilę, 
Kurią žmona ir vyras jaučia! 
SALADINAS. 
Jie 
Kokiais tik niekais netiki, krikščionys, 
Kodėlir tuo galėtų netikėti? 
Bet tu kartu ir klysti: ne krikščionys 


Kalti, o riteriai vienuoliai; taip, 

Tai ordino kaltė, ne krikščionybės. 
Ir vien dėl jų mums nieko neišeis. 
Tai jie nenori jokiais būdais Akos, 
Kurią kaip kraitį Ričardo sesuo 
Melekui, mūsų broliui, atsineštų, 
Išleist iš savo rankų. Jausdami, 
Kad riteriams tai nuostoliais grasina, 
Jie vėlei ėmėsi vienuoliais dėtis, 
Naiviais vienuoliais. Vildamiesi, kad 
Ims ir pavyks staigus puolimas, jie 
Vos pajėgė sulaukt, kol pasibaigs 
Paliaubos. Nuostabu! Taip ir toliau! 
Taip, ponai, ir toliau! Man to ir reikia! 
Kad tiktai visa kita liktų vietoj. 
ZITA. 
Tai kas tave taip erzina? Ir kas 
Neduoda tau ramybės? 
SALADINAS. 
Būtent tai, 
Kas paprastai ramybės man neduoda. 
Lankiausi Libane, pas mūsų tėvą. 
Prislėgtas visas rūpesčių... 
ZITA. 
O varge! 

SALADINAS. 
Visur, iš kur tik pažiūrėsi, spaudžia; 
Tai čia stoka, tai ten... 

ZITA. 

Kokia stoka? 

Kas spaudžia? 

SALADINAS. 

Kas daugiau, jeigu ne tai, 

Ko net nepaminėjus daros bloga. 
Kas, kai turi, atrodo nieko verta, 
O kai stokoji - tampa būtinybe. 
Bet kur Al Hafis? Argi niekas jo 
Nepašaukė? Niekingi pinigai, 
Kad juos kur galas. Pagaliau tu, Hafi, 
Gerai, kad atėjai. 


Antras paveikslas 
DERVIŠAS AL HAFIS. SALADINAS. ZITA 
AL HAFIS. 
Ir pinigai, 


Ko gero, iš Egipto atkeliavo. 
Tikiuos, kad nemenki. 


SALADINAS. 
Gavai jau žinią? 

AL HAFIS. 

Aš? Negavau. Maniau, kad jūs norėjot 

Pranešti. 
SALADINAS. 

Zitai tūkstantį dinarų 

Tuoj sumokėk! (Susimąstęs vaikšto pirmyn atgal) 

AL HAFIS. 
Mokėk! Užuot juos gavęs! 

Tiesiog puiku! Ką reiškia įsakyti! 

Tai Zitai? Vėl mokėti Zitai? Vėl 

Jai pralošėt? Vėl pralošėt šachmatais? 

Ak, štai, dar ir žaidimas tebestovi. 
ZITA. 

Tu juk džiaugiesi mana sėkme? 
AL HAFIS (žiūrėdamas į lošimo lentą). 

Kuo 

Džiaugiuosi? Jeigu taip... Na, jūs juk žinot. 
ZITA (rodydama jam ženklus). 

Tsss, Hafi! Tsss! 
AL HAFIS (tebežiūrėdamas į lentą). 

Jums pačiai reiktų džiaugtis! 

ZITA. 
Al Haf, tsss! 
AL HAFIS (Zitai). 
Jūs lošėte baltosiom? 
Jūs skelbėt šachą? 
ZITA. 
Laimė, jis negirdi! 
AL HAFIS. 
Ir jo dabar ėjimas? 
ZITA (prieina artyn prie jo). 
Na, sakyk, 
Ar savo pinigus galiu jau gauti? 
AL HAFIS (ir toliau neatitraukdamas akių nuo lentos). 
Na, taip, juos gausit, lygiai kaip anksčiau. 
ZITA. 
Gal tu iš proto kraustais? 
AL HAFIS. 
Bet žaidimas 
Nepraloštas dar, jūs nepralaimėjot 
Dar, Saladinai. 
SALADINAS (beveik nesiklausydamas). 
Pralošiau, deja! 
Todėl ir sumokėk! 


AL HAFIS. 
Mokėk! Mokėk! 


Štai jūsų karalienė. 
SALADINAS (vis dar taip pat). 
Nesiskaito; 
Jos nebėra šiam žaidime. 
ZITA. 
Arjau 
Galiu ką nors pasiųst tų pinigų? 
AL HAFIS (vis dar įsigilinęs į žaidimą). 
Suprantama, kaip visuomet. Na, jei 
Valdovė net ir nesiskaito - jums 


Vis tiek ne matas. 
SALADINAS (prieina ir nuverčia figūras). 
Matas; aš taip noriu. 


AL HAFIS. 
Ak taip! Tai koks žaidimas, toks ir pelnas! 
Kaip nugalėta, tiek bus sumokėta. 

SALADINAS (Zitai). 
Ką jis čia sako? Ką? 
ZITA (vis rodydama ženklus Hafiui). 
Tu juk žinai jį. 
Jis mėgsta šiauštis; mėgsta, kai jo prašo; 


Jis netgi truputėlį pavydus. 

SALADINAS. 
Bet juk ne mano seseriai? Ne tau? 
Ką aš girdžiu, Al Hafi? Tu? Pavydi? 
AL HAFIS. 
Galbūt!.. Galbūt! Turėdamas jos galvą 
Tikrai nesigailėčiau; ir norėčiau 
Toks geras būti, kaip jinai. 
ZITA. 
Tuo tarpu 
Jis viską tiksliai man lig šiol mokėjo, 
Ir šiandien sumokės. Paleisk tu jį! 
Na, eik, Al Hafi, eik! Aš jau norėčiau, 
Kad pinigus atneštų. 
AL HAFIS. 
Ne; daugiau 
Aš nebežaisiu šių slėpynių. Jis 
Privalo vieną kartą sužinoti. 
SALADINAS. 
Kas ką privalo sužinot? 
ZITA. 
Al Hafi! 
Ir tai susitarimas? Šitaip tu 
Laikaisi žodžio? 
AL HAFIS. 


Aš nesitikėjau, 

Kad ta apgaulė tęsis taip ilgai. 
SALADINAS. 
Na? Aš taip nieko ir nesužinosiu? 
ZITA. 
Prašau tavęs, Al Hafi, būk saikingas. 
SALADINAS. 
Kas per keistybės! Ko galėtų Zita 
Taip nuolankiai ir taip karštai maldauti 
Iš svetimo, iš dervišo, užuot 
Manęs paprašius, savo brolio. Nagi, 
Kalbėki, derviše! 
ZITA. 
Tai visiški niekai, 
Kurių neverta net minėti, broli. 
Žinai, kad aš ne kartą tokią sumą 
Esu šachmatais iš tavęs išlošus. 
Tačiau kadangi pinigai man šiuo metu 
Nereikalingi, o dabar Al Hafio 
Kasa ir šiaip nežvilga aukso luitais, 
Todėl juos ten ir palikau. Bet būk 
Ramus! Aš jų nesiruošiu nei tau, 
Nei iždui, nei Al Hafiui dovanoti. 
AL HAFIS. 
Taip, jei tik tiek ir būtų! Tiktai tiek! 


ZITA. 
Ir apie kita lygiai taip neverta. 
Kasoj gulėti palikau ir tai, 
Ką man esi išlaikymui paskyręs; 
Nepaėmiau už mėnesius kelis. 
AL HAFIS. 
Ir dar ne viskas. 


SALADINAS. 
Dar ne viskas? Nagi, 
Gal pasakysi? 
AL HAFIS. 
Nuo tada, kai iš Egipto 
Mes laukiam pinigų, jinai... 
ZITA. 
Neverta 
Klausytis jo. 
AL HAFIS. 
Ne tik negavo nieko... 
SALADINAS. 


Tai bent mergaitė! Nuolat pasirengus 
Mus gelbėt! Argi ne? 
AL HAFIS. 
„bet ir išlaikė 
Visus šiuos rūmus; vien jos pinigais 


Čia viskas apmokėta! 

SALADINAS. 
Mano sese! (Apkabina ją) 
ZITA. 
O kas galėjo padaryt mane 


Tokią turtingą, jei ne mano brolis! 
AL HAFIS. 
Ir lygiai taip tuoj elgeta pavers, 
Nuskurdėliu, kokiu jau tapo pats. 
SALADINAS. 
Aš skurdžius? Ar tai Zitos brolis - skurdžius? 
Ar aš kada daugiau turiu? O gal 
Mažiau kada turėjau? Tiktai žirgas, 
Drabužiai, kalavijas - ir dar Dievas! 
O ko daugiau bereikia, ko dar trūksta? 
Ir vis dėlto turiu tave už ką 
Subart, Al Hafi! 
ZITA. 
Na, nebark jo, broli. 
Ak, jeigu taip galėčiau aš ir tėvui 
Kaip nors palengvint rūpesčius! 
SALADINAS. 
Ak, taip! 
Džiaugsmingą mano nuotaiką iš karto 
Aptemdei tai priminus! Man, juk man 


Netrūksta nieko, ir negali trūkti. 


| 84 


Bet jei pristinga tėvas, tai kartu 
Su juo - ir mums visiems bėda. Sakykit, 
Ką man daryt? Ko gero, iš Egipto 
Ilgai negausim nieko. Kas ten kliūva — 
Tik Dievas žino. Juk ramu ten viskas. 
Mielai sutikčiau aš užspaust, suveržti, 
Taupyti; aš ne prieš, jei tai mane, 
Mane tik vieną liestų; jei nieks kitas 
Dėl to nenukentėtų. Tačiau ką 
Galėčiau aš pasiūlyt? Kalaviją, 
Drabužį, žirgą privalau turėti. 
Iš mano Dievo nieko neatimsi. 
Ir taip jis pasikakina mažu - 
Tik mano širdžia. Perviršiu tavoj 
Kasoj tikėjaus pasikliaut, Al Hafi. 
AL HAFIS. 
Ar perviršiu? Juk pats man andai sakėt, 
Jog, jeigu nepasmeigsite ant ieties, 
Mažiausiai liepsite pasmaugt, aptikęs, 
Kad susidarė perviršis kasoj. 
Kad aš taip drįsčiau rizikuoti — slėpčiau! 
SALADINAS. 
Tai ką darysim? Argi negalėjai, 
Užuot iš Zitos ėmęs, pasiskolint 


Kur nors kitur? 


ZITA. 
Nejau pirmumo teisę 
Aš būčiau leidus jam atimti, broli? 
Aš ir toliau to reikalausiu. Dar 
Nesu visai ant seklumos. 
SALADINAS. 
Dar ne! 
Tik to betrūko! Eik, greičiau, Al Hafi, 
Ir imkis priemonių! Nueik ir pasiskolink 
Iš ko tiktai gali ir kaip gali! 
Eik, skolinkis, žadėk! Tik, Hafi, neik 
Pas tuos, kuriems padėjau praturtėti. 
Nes jei bandysi skolintis iš jų, 
Atrodys, lyg norėčiau atsiimti. 
Eik pas šykščiausius; tie mieliausiai man 
Paskolinti sutiks, nes puikiai žino, 
Kaip pinigai gausėja mano saujoj. 
AL HAFIS. 
Tokių aš nepažįstu. 
ZITA. 
Aš kaip tik 
Prisiminiau girdėjusi, kad grįžo 
Tas tavo draugas, Hafi. 
AL HAFIS (nustebęs). 
Koks dar draugas? 

Koks draugas? Kas tai gali būti? 


ZITA. 
Tavo 
Be galo šlovinamas žydas. 
AL HAFIS. 
Žydas? 


Be galo mano šlovinamas? 
ZITA. 
"Tas, 
Kurį, — aš dar labai gerai menu, 
Kaip tu sakei, - tasai, kurį jo Dievas 
Gėrybėmis apdovanojo gausiai 
Visom - nuo pat menkiausios lig didžiausios, 
Kokių tik esti šiam pasauly. 
AL HAEFIS. 
Aš taip 
Sakiau? Ką aš turėjau omeny? 
ZITA. 
Mažiausia - turtai, o didžiausia — protas. 
AL HAFIS. 
Aš taip sakiau? Apie kažkokį žydą? 
Aš taip galėjau pasakyt? 
ZITA. 
Argi 
Ne taip tu apie Nataną kalbėjai? 


AL HAFIS. 
Ak štai kaip! Apie Nataną! Kažko 
Visai man iš galvos jis išgaravo. 
Tikrai? Tai jis galų gale sugrįžo? 
O, jam iš tikro klojas neprastai. 
Išties: ne veltui jį tauta vadina 
Išmintinguoju! O ir turtinguoju. 
ZITA. 
Ojis dabar turtingasis yra 
Labiau nei bet kada. Po visą miestą 
Tik tai ir skamba - kiek jis brangenybių 
Ir turtų pargabenęs. 
AL HAFIS. 
Na, jei taip, 


Jei turčius grįžo - grįš drauge išminčius. 


ZITA. 
O kaip, Al Hafi, jei pas jį nueitum? 
AL HAFIS. 
O ko man ten? Gal skolintis ten eiti? 
Ne, nepažįstat jo! Jisai paskolins! 
Todėl jis būtent ir yra išminčius, 
Kad niekada neskolina. 
ZITA. 
Anksčiau 
Tu man visai kitokį jo paveikslą 

Piešei. 
AL HAFIS. 
Bėdoj jis jums paskolins prekių. 
Bet pinigų? Ne, tik ne pinigų! 
Šiaip jis, suprantama, yra toks žydas, 
Kokių tarp žydų reta. Turi sveiką 
Pasaulio nuovoką; gyventi moka; 
Gerai šachmatais lošia. Bet sykiu 
Išsiskiria iš žydų ne mažiau 
Blogaisiais, o ne tik geraisiais bruožais. 
Ne, jau iš jo - iš jo nesitikėkit. 
Nors vargšams duoda jis, ko gero, taip 
Kaip Saladinas. Gal šiek tiek mažiau, 
Bet lygiai taip mielai ir nuoširdžiai. 
Ar žydas, ar krikščionis, musulmonas 
Ar parsas - jam vienodai nesvarbu. 
ZITA. 
Ir toks žmogus... 
SALADINAS. 
Bet kaipgi čia išeina, 
Kad aš apie jį niekad negirdėjau? 
ZITA. 
Neskolins Saladinui pinigų? 
Neskolins tam, kuris ne sau jų prašo, 


O tam, kad pasirūpintų kitais? 

AL HAFIS. 
O čia ir vėl tuoj pat išnyra žydas; 
Pats paprasčiausias žydas! Patikėkit! 
Jums duodamas jis tampa toks šykštus, 
Toks pavydus! Kaip sakoma, nuo Dievo 
Kiekvienas dovis, ir jisai norėtų 
Pats tai girdėti iš visų aplink. 
Tiktai todėl jis niekam ir neskolins - 
Kadangi turi visados ką duoti. 
Įstatymas gerumo reikalauja 
Iš jo, tačiau neprašo paslaugumo: 
Todėl gerumas jį kaip tik padaro 
Nepaslaugiausiu bičiuliu pasauly. 
Nors, tiesą sakant, mes jau gan seniai 
Sujo ne itin sutariam: tik ne 
Dėl to; nepamanykit, ne dėl to. 
Bet aš norėčiau nebegaišęs eiti, 
Bandysiu belsti į kitas duris... 
Prisiminiau kaip sykis vieną maurą, 
Tas ir turtingas, ir šykštus. Tai aš einu. 
ZITA. 
Kur taip skubi? 
SALADINAS. 
Leisk jį, lai eina! 


Trečias paveikslas 
ZITA. SALADINAS 


ZITA. 
Skuba, 
Nelyg norėtų nuo manęs pasprukti. 
Ką tai galėtų reikšti? Negi jis 
Tikrai dėl žydo klydo, - o galbūt 
Tik mus apgauti nori? 
SALADINAS. 
Ko tu klausi? 
Aš nelabai tesusigaudau, apie ką 
Čia jūs kalbėjotės; apie tą žydą? 
Tą jūsų Nataną aš pirmą sykį 
Šiandien girdžiu. 
ZITA. 
Tiesiog negali būti! 
Tau niekas neminėjo apie žmogų, 
Kuris, esą, kadais yra atradęs 
Saliamono ir Dovydo kapus, 
Ir sužinojęs magiškus žodžius, 
Kuriais gebąs jų antspaudus nuplėšti? 
Ten kartkartėm nuvykdamas, iš jų 


Gabena neaprėpiamus turtus, 


Kuriems nė jokio galo nematyti. 
SALADINAS. 
Jei net ir iš kapų šio pono turtai, 
Tai ne Saliamono jie anaiptol 
Ar Dovydo kapai. Kvailiai tenai 
Palaidoti. 
ZITA. 
Arba - piktadariai. 
Tačiau jo turtai žymiai didesni, 
Neaprėpiamesni, negu galėtų 
Sutilpti kapuose, pilnuos mamonos. 
SALADINAS. 
Juk jis esąs pirklys, kaip aš girdėjau. 
ZITA. 
Kiekvienoje dykumoje gali 
Sutikt jo karavaną; jo laivų 
Išvysi uoste kiekvienam. Al Hafis 
Man pats kadaise apie tai kalbėjo; 
Vis neužmiršdamas susižavėjęs 
Pridurt, kaip kilniai ir didingai geba 
Tasai jo draugas panaudoti visa, 
Ką išmintingai, stropiai, po kruopelę 
Neniekina surinkti ir sukaupti, — 
Pridurdamas be to, kokia laisva 


Nuo išankstinių nusistatymų jo siela; 


Kokia visoms dorybėms atvira 
Širdis, ir kaip jis pats pajusti moka 
Visokį grožį. 
SALADINAS. 
O dabar juk Hafis 
Kalbėjo apie jį kažkaip šaltai 
Ir neapibrėžtai. 
ZITA. 
Nepasakyčiau, 
Kad taip labai šaltai; veikiau — sutrikęs. 
Nelyg prisibijodamas truputį 
Jį pernelyg išgirti, bet taipogi 
Ir peikti nesiryžo nepelnytai. 
O ar ne taip? Argi nepasitaiko, 
Kad pats geriausias iš genties atstovų 
Visai kitokiu tampa nei jo broliai? 
Dėl kokios priežasties, sakyk, Al Hafis 
Dėl savo Natano turėtų rausti? 
Koks skirtumas galų gale! Ar žydas 
Mažiau jis žydas, ar daugiau - svarbu — 
Turtingas: to mums ir pakanka. 
SALADINAS. 
Sese, 
Juk tu nesiruoši, kas jam priklauso, 


Jėga atimt? 

ZITA. 
Na, ne, tik ką tai reiškia — 

Jėga? Kalaviju ir ugnimi? 
Kokios jėgos dar reikia su silpnuoju, 
Kada pakanka jo silpnybės? Nagi, 
Verčiau eime dabar abu į mano 
Haremą, paklausyti dainininkės, 
Kurią tik vakar nusipirkti spėjau. 
O per tą laiką gal subręs mintis, 
Kaip šitą Nataną paveikti. Einam! 


Ketvirtas paveikslas 


Scenoje vaizdas priešais Natano namus, kur prasideda 
palmių giraitė. RECHA ir NATANAS išeina iš namo. 
Iš priešingos pusės pasirodo DA JA 


RECHA. 
Jūs taip ilgai gaišuojat, mano tėve! 
Kažin, ar jį dar rasime. 
NATANAS. 
Tuoj, tuoj; 
Jei čia, jei čia, po palmėm, nesutiksim, 
Lauks kur kitur. Tu būk rami! 


Žiū! Ar ne Daja ten ateina? 


RECHA. 
Ji, 

Matyt, jį bus pametus. 

NATANAS. 
Abejoju. 

RECHA. 

Tikrai. Antraip jinai labiau skubėtų. 
NATANAS. 


Ji dar tiesiog nemato mūsų... 


RECHA. 
Štai, 
Jau pastebėjo. 
NATANAS. 
Ir išsyk sparčiau 


Žingsniuoti ėmė. Pažiūrėk! Tiktai 
Nusiramink! Nusiramink. 
RECHA. 

Nejaugi 
Norėtumėt turėti tokią dukrą, 
Kuri dabar stovėtų čia rami 
Ir abejingai dėbčiotų į tą, 
Kurio dėka ji vėl gyvybe džiaugias, 
Vienintele gyvybe, kurią jai 
Jūs pirmą sykį dovanojot andai. 


NATANAS. 
Džiaugiuos tavim tokia, kokia esi: 
Net jei žinočiau, kad kažkas visai 
Dar naujo sukrebždėjo tavo sieloj... 
RECHA. 
Kas, mano tėve? 
NATANAS. 
Argi tau manęs 
To klausti? Šitaip droviai? Tai, kas vyksta 
Tavy - nekalta ir natūralu. 
Dėl to iš tikro rūpintis neverta. 
Tik pažadėk man: jei širdies troškimai 
Pačiai kada tau taptų aiškesni, 
Pasidalyk jais su manim, neslėpk. 
RECHA. 
Vien tik mintis, kad slėpčiau savo širdį, 
Savus jausmus nuo jūsų, verčia krūpčiot. 
NATANAS. 
Na ir gana! Jei sutarėm - ir baigta. 
O štai ir Daja. Nagi? 
DAJA. 
Jis dar ten vis, 
Tarp palmių vaikštinėja; o netrukus 


Štai prie tos sienos pasirodys. Matot, 

Antai ir jis! 
RECHA. 
Ak! Regis, jis nežino, 
Kur link pasukt. Kairėn, ar dešinėn? 
Ar eit pirmyn, ar grįžtis atgalios? 
DAJA. 
Ne, ne; jisai aplinkui vienuolyną 
Dažniausiai suka ratais; ir dabar 
Turėtų tuoj pro mus praeiti. Nagi, 
Ar nesakiau? 
RECHA. 
Tikrai, tikrai! Ar jau 
Kalbėjaisi su juo? Kaip jis šiandieną? 
DAJA. 
Kaip visada. 
NATANAS. 
Tik pasistenkit, kad 
Tuoj pat nepamatytų jūsų. Gal 
Truputį atsitraukite atgal. 
Arba geriausia eikite iš viso 
Vidun. 
RECHA. 
Dar tiktai vieną žvilgsnį! Ak! 
Gyvatvorė užstoja. 


DAJA. 
Einam! Einam! 
Teisybę sako tėvas, rizikuot 
Neverta, jeigu jis mus pamatys, 
Tai apsisuks ir grįš atgal. 
RECHA. 
Deja! 
Gyvatvorė! 
NATANAS. 
O jei staiga išnirs 
Prieš jus - nebus kur dėtis. Nagi, eikit! 
DAJA. 
Eime! Eime! Žinau aš vieną langą, 
Galėsime per jį stebėt. 
RECHA. 
Tikrai? 


Penktas paveikslas 
NATANAS, netrukusir RITERIS VIENUOLIS 


NATANAS. 
Beveik prisibijau aš to keistuolio. 
Tajo rūsti skaistybė veik baugina. 
Kad taip žmogus galėtų kitą žmogų 

Trikdyti! Štai ir jis ateina! Dieve! 
Ir vyras, ir jaunuolis. Man patinka 
Jo žvilgsnis - geras ir ryžtingas. Jo 
Eigastis tvirta! Galbūt tik kiautas 
Aitrus: o branduolys - visai kas kita. 
Bet kur esu į jį panašų matęs? 
Atleiskite, kilnusis franke... 
RITERIS VIENUOLIS. 


Kaip? 
NATANAS. 
Gal leistumėt... 
RITERIS VIENUOLIS. 
Ko reikia, žyde? Ko? 


NATANAS. 
Kad aš drįstu užkalbint jus. 
RITERIS VIENUOLIS. 
O kaip jums 
Galėčiau tai uždrausti. Tik trumpai. 
NATANAS. 
Prašau, atleiskite ir nepraeikit 
Taip išdidžiai su panieka pro šalį 
Pro žmogų, kuris liks jums amžinai 
Dėkingas. 
RITERIS VIENUOLIS. 


A, jau numanau. Ar ne? 

Jūs esat... 
NATANAS. 
Natanas esu; aš tėvas 
Mergaitės tos, kurią kilniaširdingai 
Išgelbėjote iš liepsnų; aš noriu... 
RITERIS VIENUOLIS. 
Jei padėkot - pasilaikykit sau 
Tą padėką. Už šitą smulkmenėlę 
Jau tiek prisikentėjau padėkų. 
Galiausiai jūs - jūs nesat man skolingas 
Nė kiek. Ar aš žinojau, kad ana 
Mergaitė - jums duktė? Tai pareiga 
Vienuoliui riteriui pirmajam pulti, 
Išvydus nesvarbu kieno nelaimę. 
Gyvenimas man buvo ir be to 
Tą mirksnį nesaldus. Mielai 
Ir su džiaugsmu pasinaudojau proga 
Surizikuot juo dėl kitos gyvybės: 
Ir tebūnie gyvybė ta tik žydės. 
NATANAS. 
Kilnu! Tai kilniaširdiška - ir menka. 
Bet tai, ką sakot, verčia pagalvoti. 
Kukli didybė sprunka pasislėpti 
Už bjaurasties - norėdama išvengti 


Susižavėjimo. Tačiau jei jums 

Šitie susižavėjimai niekingi 
Atrodo - tad kokios aukos ar duoklės 
Neniekintumėt jūs? Jei būtumėte čia 
Ne svetimas, nebūtumėt belaisvis, 
Taip drąsiai jūsų, riteri, neklausčiau. 
Sakykit, įsakykit: kuo galiu 
Pasitarnauti jums. 
RITERIS VIENUOLIS. 
Jūs? Niekuo. 
NATANAS. 
Aš 
Žmogus turtingas. 
RITERIS VIENUOLIS. 
Turtingesnis žydas 
Man niekad neatrodė ir geresnis. 
NATANAS. 
Bet ar dėl to pasinaudot negalit, 
Tuo, ką jisai geriausio turi - turtais? 
RITERIS VIENUOLIS. 
Na, ką gi, leisiuos būti įkalbėtas; 
Vien dėl apsiausto mano. Kai tik jis 
Visai susinešios, iki siūlelės, 
Kai jau nė lopai nelaikys, ateisiu 
Ir pasiskolinsiu naujam iš jūsų — 
Ar pinigais, ar drobe. Nežiūrėkit 

Taip niauriai į mane! Dar nėr ko graužtis; 
Dar jis toli gražu ne toks jau prastas. 
Jūs pažiūrėkit - jis dar puikiai laikos. 
Tiktai ant vieno skverno atsirado 
Gana bjauri dėmė; jinai išsvilo. 
Ją išsideginau, kai jūsų dukrą 
Nešiau per ugnį. 
NATANAS (sugriebia už skverno ir jį apžiūrinėja). 
Tačiau ar ne keista, 
Kad ta baisi dėmė, tas gaisro ženklas 
Geriau paliudyt gali apie žmogų, 
Negu jis pats. Norėčiau išbučiuoti — 
Tą dėmę! Ak, atleiskit! Tai netyčia. 
RITERIS VIENUOLIS. 
Kas? 
NATANAS. 
Ašara ant jo nukrito. 
RITERIS VIENUOLIS. 
Nieko! 
Jis nemažai lašų tų matęs. (Greitai 
Tas žydas ims mane visai trikdyti. ) 
NATANAS. 
Galbūt jūs būtumėt toks geras ir 
Atsiųstumėt apsiaustą mano dukrai? 

RITERIS VIENUOLIS. 
O kam? 
NATANAS. 
Kad ji priglaustų savo lūpas 
Prie šios dėmės. Juk ji tik veltui trokšta 
Pati priglust apglėbus jūsų kojas. 
RITERIS VIENUOLIS. 
Bet, žyde... Natanas vardu jūs? Žinot, 
Bet, Natanai... Jūs dėstote žodžius labai — 
Labai gerai - ir taikliai - aš esu 
Sutrikęs - šiaip ar taip - jūs matot, aš... 
NATANAS. 
Jūs galit dėtis kuo tik norit, aš 
Vis tiek jus permatau dabar. Jūs buvot 
Per geras, pernelyg jūs padorus, 
Kad būtumėte mandagesnis. Ta 
Mergaitė, sklidina jausmų; ta jos 
Pasiuntinė, ištikimai padėti 
Kiekvieną mirksnį pasiryžus; tėvas 
Toli išvykęs, - dėl jos gero vardo 
Jūs būgštavote; vengėt jai suteikt 
Išbandymą; jos šalinotės, kad 
Nereiktų nugalėt. Dar ir už tai 
Dėkingas jums. 

RITERIS VIENUOLIS. 
Turėčiau pripažint — 
Jūs žinote, kaip riteriai vienuoliai 
Galvot privalo. 
NATANAS. 
Vien tik riteriai 
Vienuoliai? Tik privalo? Ir tiktai 
Kadangi jiems to ordino taisyklės 
Laikytis liepia? Aš žinau, kaip doras 
Žmogus galvoja; ir žinau, kad nėr 
Šalies, kurioj dorų žmonių nebūtų. 
RITERIS VIENUOLIS. 
Bet vis dėlto, tikiuos, jos skirias? 
NATANAS. 
Aišku; 
Drabužiais, išvaizda, odos spalva. 
RITERIS VIENUOLIS. 
Ir jų vienur daugiau, kitur mažiau. 
NATANAS. 
Na, čia jau skirtumas, ko gero, menkas. 
Didiems žmonėms visur daug vietos reikia; 
Ir jeigu daug jų tankiai susodinsi, 
Jie tik aplaužys viens kitam šakas. 
O vidutiniškai gerų, tokių kaip mes, 


Visur gali pakankamai surasti. 

Tiktai nereikia priekabių ieškoti. 
Nėr ko puikuotis ataugai prieš kelmą. 
Ir nėr ko viršūnėlei apsimesti, 
Kad ji viena kitokia, - šiaip ar taip, 
Iš Žemės auga. 
RITERIS VIENUOLIS. 

Taikliai pasakyta! 
Bet ką jūs pasakysit apie tautą, 
Kuri pirmoji ėmė niekinti kitas? 
Ar žinot, Natanai, kuri tauta 
Pirmoji pasiskelbė išrinktąja? 
Tai ką? Ar negaliu šitos tautos, 
Nors jai ir neapykantos nejausčiau, 
Vien už tą jos puikybę niekint? 
Taip, už puikybę, kurią mes, krikščionys, 
Paveldėjom, ir musulmonai, kad, 
Esą, tiktai jų Dievas - tikras Dievas! 
Jus stebina, kad aš, krikščionis, aš, 
Vienuolis riteris - ir taip kalbu? 
Kada ir kur tas pamaldžiųjų niršulys 
Turėt geresnį Dievą, tą geresnį 
Visam pasauliui kaip geriausią brukti, 
Labiau atsiskleidė juodžiausiom formom, 
Jeigu ne čia, jei ne dabar? Ir kam 


Dabar ir čia dar gali nenukristi 

Tie raiščiai nuo akių... Tačiau telieka 
Akli, kas nori tokie likt. Užmirškit, 
Ką aš sakiau; ir leiskite mane! (Nori eiti) 
NATANAS. 
Cha, jūs net nenumanot, bet kaip tik 
Dabar tikrai aš jūsų nepaleisiu. 
Mes turim, mes privalom tapt draugais! 
Jūs galit niekint mano tautą kiek 
Tik norite. Abudu mes tautų 
Nepasirinkom. Mes - ne mūsų tautos. 
O kas gi ta tauta? Nejau krikščionis 
Ar žydas - ne žmogus visų pirmiausia, 
O tik paskui - krikščionis arba žydas? 
Ak, jeigu jumyse galėčiau rasti 
Dar vieną žmogų aš, kuriam pakaktų, 
Kad jis žmogus. 
RITERIS VIENUOLIS. 
Jūs, Natanai, jį radot! 
Dėl Dievo, jūs jį radot! Duokit ranką! 
Aš gėdijuos, akimirką jumis 
Suabejojęs. 
NATANAS. 
Aš tuo tik didžiuojuos. 


Dėl banalaus retai suabejosi. 


RITERIS VIENUOLIS. 
O tai, kas reta - nelengvai užmirši. 
Taip, Natanai, mes turim tapt draugais. 
NATANAS. 
Mes jau draugai. Kaip džiaugsis mano Recha! 
O! Kokios šviesios tolumos man verias! 
Tačiau pirmiausia jūs susipažinkit! 
RITERIS VIENUOLIS. 
Degu iš nekantrumo. Kas gi ten 
Taip atskuba iš jūsų namo? Ar 
Tiktai ne jūsų Daja? 
NATANAS. 
Iš tikrųjų. 
Bet ko taip išsigandusi? 
RITERIS VIENUOLIS. 
Viliuos, 
Kadjūsų Rechai nieko nenutiko? 

Šeštas paveikslas 
TIE PATYS ir skubiai pribėgusi DAJ A 


DAJA. 

Ak, Natanai! Ak, Natanai! 
NATANAS. 

Na, kas gi? 

DAJA. 

Kilnusis riteri, atleiskit, kad 

Jus pertraukiu. 
NATANAS. 

Na, kas? 
RITERIS VIENUOLIS. 
Kas atsitiko? 

DAJA. 

Sultonas kviečia jus. Sultonas nori 

Pasikalbėti su jumis. O Dieve, 

Sultonas! 
NATANAS. 

Kviečiasi mane? Sultonas? 

Ko gero, jam smalsu pasižiūrėti, 

Ką nauja būsiu aš parsigabenęs. 

Tik perduok jam: dar viskas ryšuliuos, 

Beveik dar nepradėta kraustyt. 


DAJA. 
Ne, 
Jisai matyt nenori nieko; jis 
Norėtų su jumis pasikalbėti. 
Asmeniškai jus kviečia, ir tuoj pat; 
Kai tik galėsit. 
NATANAS. 
Perduok, kad ateisiu. 
Na, eik sau, eik! 
DAJA. 
Jaujūs tiktai nepykit, 
Griežtasis riteri. O Dieve, mums 
Taip neramu, ko prireikė sultonui? 


NATANAS. 


Netrukus pamatysim. Eik gi, eik! 

Septintas paveikslas 

NATANAS ir RITERIS VIENUOLIS 
RITERIS VIENUOLIS. 


Tai jūs dar nepažįstat jo? Turiu 
Galvoj - asmeniškai. 

NATANAS. 
Ar Saladino? 

Dar ne. Nei aš jo vengiau, nei ieškojau. 

Tiek daug apie jį gero prikalbėta, 

Kad man kur kas smagiau tikėti žodžiais, 

Nei tikrinti, kaip iš tiesų yra. 

Na, o dabar - matysim, ką išvysim. 

O tai, kad jums gyvybę dovanojo... 
RITERIS VIENUOLIS. 

Taip, tai tiesa. Gyvenimas, kurį 

Dabar aš gyvenu - jo dovana. 
NATANAS. 

O juk sykiu ir man jis dvi, net tris 

Gyvybes dovanojo. Tad nuo šiol 

Ir mūsų santykis visai kitoks; 

Jis nelauktai man švystelėjo lyną 

Ir juo pririšo amžinai tarnystei. 

Vos ištveriu sulaukt, kol sužinosiu, 

Ką jis pirmiausia įsakys. Esu 

Aš pasirengęs visa kam; galiu jam 

Prisipažint, kad tam dėl jūsų ryžtuos. 
RITERIS VIENUOLIS. 

Aš pats jam padėkot dar negalėjau, 

Nors jau ne kartą teko susidurti. 


Tas įspūdis, kurį jam padariau, 


Kaip švystelėjo, taip staiga ir dingo. 
Kas žino, ar mane jis dar iš viso 
Prisimena? O vis dėlto turės dar 
Bent kartą prisimint mane, kai teks 
Galutinai nuspręst likimą mano. 
To maža, kad įsakymu jo gyvas 
Esu, kad jo valia dar egzistuoju: 
Tegu jisai nusprendžia ir pasako, 
Kieno aš valiai privalau paklusti. 
NATANAS. 
Be abejo; tad juo labiau nėra 
Ko gaišti. Gali būt, kad pasitaikys 
Man proga ir už jus užtarti žodį. 
Atleiskite ir leiskit - jau skubu, — 
"Tačiau kada išvysim jus pas mus? 
RITERIS VIENUOLIS. 
Kada tik leisit. 
NATANAS. 
Kai tik panorėsit. 
RITERIS VIENUOLIS. 
Tai dar šiandien. 
NATANAS. 
Beje, turiu paklausti: 


Kuo jūs vardu? 

RITERIS VIENUOLIS. 
Mane vadino... Aš 
Esu Kurdas fon Štaufenas. Aš - Kurdas. 
NATANAS. 
Fon Štaufenas? Fon Štaufenas, jūs sakot? 
Iš Štaufeno? 
RITERIS VIENUOLIS. 
O kasjus čia taip trikdo? 
NATANAS. 
Fon Štaufenas? Šitos juk giminės 
Jau nemažai... 
RITERIS VIENUOLIS. 
O, taip! Yra čia buvę, 
Čia pūva daugelio mūsiškių kaulai. 
Ir dėdė, - aš norėjau pasakyti — 
Ir mano tėvas, — bet kodėl jūs taip 
Vis įdėmiau ir įdėmiau mėginat 
Įsižiūrėt? 
NATANAS. 
O nieko! Nieko! Aš 
Tiesiog nepavargstu į jus žiūrėti. 
RITERIS VIENUOLIS. 
Todėl ir leiskit man pirmam išeiti. 
Tyrėjo žvilgsnis neretai atranda 


Daugiau, nei pats atrast norėtų. 

Aš jo bijausi, Natanai. Tegu 

Mums ne smalsumas padeda, o laikas 

Pažinti pamažėle vienas kitą. 
NATANAS. 

„Tyrėjas neretai daugiau atranda, 

Nei pats norėtų.“ Tarsi jis skaitytų 

Iš mano sielos! O juk tai tiesa; 

Galėjo taip ir man nutikt. Ne vien 

Tik Volfo ūgis, Volfo eigastis: 

Ir Volfo balsas. Taip, juk lygiai taip 

Ir galvą Volfas mėgdavo atlošti; 

Taip pat ir kalaviją laikė rankoj, 

Netgi delnu sau per antakius taip pat 

Nubraukdavo, lyg siekdamas nuslėpti 

Liepsningą savo žvilgsnį. Kaip tokie 

Vaizdai, giliausiai įsispaudę, gali 

Ilgai tūnot ir laukti savo laiko, 

Kol vienas žodis, garsas juos pažadins. 

Fon Štaufenas! Gryna tiesa; Filnekas 

Ir Štaufenas. Reiks kuo greičiau tiksliau 

Susižinoti apie tai; nedelsus. 

Tačiau pirma pas Saladiną. Čia kas? 

Ar tik ne Daja tyko? Eikš gi, Daja! 

Aštuntas paveikslas 
DAJA. NATANAS 


NATANAS. 
Ką gi tai reiškia? Regisi, kad judviem 
Nerimsta širdys sužinot ką kita, 
Nei ko manęs teirausis Saladinas. 
DAJA. 
Nejaugi galit pykt ant jos už tai? 
Vos ėmėte su juo kalbėtis, tuoj 
Pasiuntinys sultono sušmėžavo, 
Ir mes turėjom dingti. 
NATANAS. 
Pasakyk jai 
Tik tiek: kad ruoštųs bet kurią minutę 
Sutikt svečius. 
DAJA. 
Tikrai? Tikrai? 
NATANAS. 
Juk aš 
Galiu tavim pasitikėti, Daja? 
Būk apdairi, prašau. Ir elkis taip, 
Kad nereikėtų tau vėliau gailėtis. 


O tavo sąžinė pati nuspręs, 

Ką padaryti. Tik nesuardyk 
Manų planų. Ir kalbink, klausinėk jį 
Kukliai ir santūriai. 

DAJA. 

Lyg jums reikėtų 

Man dar priminti tai. Gerai, einu; 
Bet paskubėkite ir jūs. Nes, matot!.. 
Atrodo, antrą pasiuntinį siunčia 


Sultonas, jūsų dervišą, Al Hafį. 


Devintas paveikslas 
NATANAS. AL HAFIS 


AL HAFIS. 
Cha! Cha! Kaip tik dabar pas jus ėjau. 
NATANAS. 
Nejaugi taip skubu? Ko taip parūpau 
Aš jam? 
AL HAFIS. 
Kam? 
NATANAS. 


Saladinui. Jau einu. 


AL HAEFIS. 
Pas ką? Pas Saladiną? 
NATANAS. 
Tai nejis 
Tave čia pasiuntė? 
AL HAFIS. 
Mane? Kad ne. 
O ką, jau buvo ką atsiuntęs? 
NATANAS. 
Aišku, 
Kad buvo. 
AL HAFIS. 
Na, vadinas, tai teisybė. 
NATANAS. 
Kokia teisybė? Na? 
AL HAFIS. 


Aš... čia nekaltas, 


Kaip Dievą myliu, aš nekaltas. Ko 
Ašjam tik nesakiau, nemelavau, kad 
Išsukčiau... 

NATANAS. 


Ką išsuktum? Kas teisybė? 


AL HAFIS. 


Kad tampat jūs nuo šiol jo defterdaras. 


Aš užjaučiu. Bet aš nedalyvausiu. 

Aš išeinu nedelsdamas; einu, 
Ojūs jau žinot, kur manęs ieškoti. 
Jeigu kelionėn turit ką įduot, 
Sakykite: aš jūsų paslaugoms. 
Žinia, tai turi būti ne daugiau, 
Nei plikas su savim paimt galėtų. 
Ašjau einu, sakykite tuoj pat. 
NATANAS. 
Apsiramink, Al Hafi. Susivok, 
Kad aš išvis dar nieko nežinau. 
Ką čia tauški? 
AL HAFIS. 
Ar nešite išsyk 
Maišus? 
NATANAS. 
Kokius maišus? 
AL HAFIS. 
Su pinigais, 
Kuriuos paskolint turit Saladinui. 
NATANAS. 
Ir tai jau viskas? 
AL HAEFIS. 
Liepsit gal žiūrėti, 
Kaip jis jus palengva kas dieną sunks, 
Kol liksit plikas nuo galvos lig kojų? 

Gal liepsite stebėt, kaip tas švaistūnas 
Iš klėčių, kurios šiaip visad netuščios, 
Nors išmintingai dosnios tiems, kas vargsta, 
Vis ims ir ims, ir ims skolon, kol varganiausia 
Pelė tenykštė nusibaigs iš bado? 
O galjūs bandote įsivaizduoti, 
Kad tas, kam jūsų pinigų prireikia, 
Klausys ir jūsų patarimo? Kurgi; 
Klausys jis patarimų! Saladinas 
Pats sau išminčius! Natanai, jūs tik 
Pasiklausykite, kas man su juo 
Kaip tik dabar nutiko. 
NATANAS. 
Na? 
AL HAFIS. 
Taigi, 
Aš ateinu pas jį, o jis šachmatais 
Su seseria kaip tik sulošęs. Zita, 
Ji žaidžia neprastai; taigi žaidimas, 
Kurį jau Saladinas manė esant 
Praloštą, ir jau buvo pasidavęs, 
Stovėjo prieš mane. Aš pažiūrėjau, 
Ir tuoj matau, kad dar ne viskas baigta. 
NATANAS. 
O! Tai tau buvo tikras atradimas! 

AL HAFIS. 
Jisai už pėstininko su karalium 
Galėjo pasitraukti nuo jos šacho, — 
Kad aš jums tai parodyti galėčiau! 
NATANAS. 
Nereikia, aš tikiu! 
AL HAFIS. 
Jis tuo būdu 
Atvertų bokštui liniją - o ten 
Jau matas jai. Aš visa tai jau noriu 
Parodyt ir kviečiu. Ir ką jūs manot!.. 
NATANAS. 
Jis nesutinka su jumis? 
AL HAFIS. 
Jisai 
Manęs nenori nė klausyt ir figūras 
Ramiausiai mostu nuo lentos nušluoja. 
NATANAS. 
Negali būti! 
AL HAFIS. 
Ir, be to, dar sako: 
Jisai norįs, kad būtų užmatuotas; 
Jisai norįs! Ar tai žaidimas? 
NATANAS. 
Na, 

Veikiau vaidinimas, kad tai žaidimas. 
AL HAFIS. 

Tuo tarpu lošta ne iš pupų ankščių! 
NATANAS. 

Na, pinigai — ar šen, ar ten. Ne tai 

Svarbiausia. Bet tavęs kad nepaklausė! 

Juk tai ne menkas juokas - nors tu ką! 

Kad būtų bent šiek tiek susidomėjęs! 

Kad tavo sakalo erelio žvilgsnio 

Taip neįvertintų! Tai šaukias keršto? 
AL HAFIS. 

Man kas? Aš visa tai jums šiaip sakau, 

Kad jūs matytumėt, kas tai per protas. 

Žodžiu, ilgiau su juo aš nebetversiu. 

Antai dabar lakstau ir klausinėju 

Visokių purviniausių maurų, kas 

Paskolint jam galėtų. Aš, kurs niekad 

Neelgetavo sau, dabar turiu 

Dėl kito prašinėti. Skolintis 

Neką geriau nei elgetauti: lygiai 

Kaip skolint su palūkanom neką 

Geriau nei vogti. Ten, tarp mano parsų, 

Prie Gango, nereikės nei to, nei to 

Daryti, nei vieniems, anei kitiems 

Nereiks tarnauti įrankiu. Prie Gango, 


Prie Gango - ten tai žmonės. Jūs čia vienas 
Toks esate, kuris dar būtų vertas 
Gyvent prie Gango. Gal eime kartu? 
Palikite likimo valiai visą 
Tą šlamštą - lai sau tvarkos, kaip išmano. 
Vis tiek juk jis privers tai padaryti. 
O taip visų bėdų atsikratysit 
Per vieną kartą. Dervišo drabužį 
Aš jums kur nors surasiu. Nagi, einam! 
NATANAS. 
Aš dar manyčiau, kad visad suspėsim. 
Bet aš, Al Hafi, apgalvosiu tai. 
Palauk... 
AL HAFIS. 
Dar apgalvosi? Ne, nėra 
Čia ko ilgai svarstyti. 
NATANAS. 
Gal tada, 
Kai būsiu apsilankęs pas sultoną, 
Kai atsisveikinsiu su juo... 
AL HAFIS. 
Kas svarsto, 
Tik ieško priežasties, kad nedarytų. 
Kas negeba per mirksnį apsispręst 


Gyvent savaip ir sau, tas amžiams lieka 

Vergaut kitam. Kaip sau išmanot! Ką gi, 
Linkiu jums laimės, kokios pats sau linkit. 
Aš tuo keliu, o jūs - šituo. 


NATANAS. 
Al Hafi! 
Tikiuos, kad bent ataskaitą paliksi. 

AL HAFIS. 


Juokaujate? Dėl to likučio menko 

Neverta gaišti laiko ir skaičiuoti. 

O mano sąskaitas ar jūs, ar Zita 

Patvirtinsit. Laimingai pasilikti! (Išeina) 
NATANAS (žiūrėdamas jam įkandin). 

Patvirtinsiu! Kilnus, laukinis, doras — 

Koks dar? Tik tikras elgeta yra 

Ir tikras, ir vienintelis karalius! (Išeina į priešingą 

pusę) 

TRECIAS VEIKSMAS 


Pirmas paveikslas 
Scenoje Natano namai. RECHA ir DAJA 


RECHA. 
Kaip ten pasakė, Daja, mano tėvas? 
„Kad ruoštųs jo sulaukti bet kurią 
Minutę“? Skamba taip - ar ne tiesa? — 
Lyg jis turėtų visiškai netrukus 
Čia pasirodyt. Bet jau tiek minučių 
Prabėgti spėjo! Ak, bet argi verta 
Apie prabėgusias galvot? Norėčiau 
Gyvent kiekvienu būsimuoju mirksniu. 
Juk vienas jų ir jį atves čionai. 

DAJA. 
Ta nelemta žinutė nuo sultono! 
Jeigu ne ji, tai Natanas seniausiai 
Atvedęs būtų jį. 

RECHA. 

O jeigu taip 

Jis šią akimirką įžengtų; jeigu 

Karščiausias ir slapčiausias mano noras 
Taip imtų išsipildytų staiga, — 
Tai kas tada? Tada kas? 
DAJA. 
Kas tada? 
Tada ir mano pats karščiausias noras, 
Tikiuosi, išsipildytų. 
RECHA. 
O kas 
Užpildytų tą vietą širdyje, 
Kuri gyvent nenori ir nemoka 
Be šito nenumaldomo troškimo, 
Už troškimus visus stipresnio? Niekas? 
Ak, man baisu!.. 
DAJA. 
Tada troškimas mano 
Užimtų išsipildžiusiojo vietą. 
Manasis noras - kuo greičiau išvysti 
Tave Europoje, žinoti esant 
Tave ant rankų to, kuris to vertas. 
RECHA. 
Ak, ne. Juk būtent tai, kas tavo norą 
Tavuoju daro, man kaip sykis kliudo, 
Kad jis manuoju taptų. Juk tave 
Tėvynė traukia, - tai kodėl savosios, 

Kodėl turėčiau aš išsižadėti? 
Ar vaizdiniai tavosios, tavo sieloj 
Dar ne visai išblėsę, turi galią 
Didesnę negu tie, kuriuos matau, 
Kuriuos galiu paliesti ir girdėti, 
Kuriuos savais laikau. 
DAJA. 
Sakyk nesakius! 
Ne mūsų valioj keist žvaigždynų tvarką. 
O kas, jei tai išgelbėtojas tavo, 
Kurį jo Dievas, už kurį jis kaunas, 
Yra atsiuntęs, kad tave parvestų 
Į tuos kraštus, pas žmones tuos, pas tautą, 
Kuriai tu gimusi esi? 
RECHA. 

Bet, Daja! 
Tu vėl iš naujo vis tą patį, Daja! 
Tikrai keisti man tavo supratimai! 
„Jo Dievas! Dievas, už kurį jisai 
Kariauja!“ Kam priklauso Dievas? Koks 
Tai gali būti Dievas, jeigu jis 
Priklauso žmogui? Jeigu jam dar reikia, 
Kad kas už jį kariautų? O ir kaip 
Patirt, kuriam tu žemės lopinėliui 


Esi užgimęs, jeigu jau ne tam, 

Kuriam gimei? Jei tai girdėtų tėvas! 
Ką jis padarė tau, kad nuolat stengies 
Įtikinti mane, jog savo laimę 

Galėsiu rast tiktai toli nuo jo? 

Ką jis padarė tau, kad proto sėklą, 
Kurią jis mano sieloje brandino, 
Taip trokšti sumaišyti su kitų 

Kraštų gėlėm ar piktžolėmis? Daja, 
Mieloji Daja, jis visai netrokšta 
Manam sode tavų margų gėlynų! 

Ir aš pati, turiu tau pasakyti, 

Ir aš pati jaučiu, kad tavo gėlės, 

Nors ir gražiausiai puoštų, mano sielą 
Jos alina ir sekina, ir slegia; 

Jų kvapas, tas saldžiarūgštis jų kvapas 
Mane svaigina, kvaitina man galvą! 
Taip, tavo protas juk prie jo labiau 
Pripratęs. Tik dėl to aš anaiptol 
Nenoriu niekint nervų stipresnių, 
Kurie ištvert jį gali, tik sakau, 

Jog man jisai netinka; arba štai, 

Kad ir tavasis angelas - tiek nedaug 
Tetrūko, kad aš kvaiša būčiau likus! 
Man ligi šiol prieš savo tėvą gėda 
Dėl šito farso! 

DAJA. 
Farso! Ar bent kartą 
Šiuose namuos nakvojo protas? Farso! 
O, jeigu aš galėčiau pasakyti! 
RECHA. 
Bet kas gi tau neleidžia? Argi aš 
Nesuklūstu išsyk kiekvieną kartą, 
Apie savus tikėjimo didvyrius? 
Kada gi aš esu nesižavėjus 
Jų žygdarbiais, ar aš dėl jų kančių 
Nesu išspaudus ašarą ne vieną? 
Vien tai, kad jie tikėjo, aišku, niekad 
Man neatrodė ypatingas heroizmas, 
Tačiau mane žavėdavo prasmingi 
Jų žodžiai, kad atsidavimas Dievui 
Absoliučiai neturi nieko bendra 
Su mūsų supratimais apie Dievą. 
Atsimeni, mieloji Daja, kaip 
Dažnai mums tai kalbėjo mano tėvas; 
Tu ir pati esi su juo nesyk 
Dėl to sutarus: tai kodėl dabar 
Sugriauti nori tai, ką dviese statėt? 
Mieloji Daja, toks pašnekesys 
Ne pats geriausias pasitinkant draugą. 

Nors man, beje, galbūt... Nes man, nes man 
Labai svarbu žinoti, ar ir jis... 

Girdi! Ar tik prie mūsų durų, Daja, 

Nejis? Ak, jeigu jis tai būtų! 


Antras paveikslas 


RECHA, DAJA ir RITERIS VIENUOLIS, kuriam 


kažkas, atverdamas duris, sako: 


Prašom 

Į vidų. 
RECHA (krūpteli, tada susivaldo ir nori pulti jam po 

kojomis). 

Jis! Išgelbėtojas mano! 

RITERIS VIENUOLIS. 

Štai būtent šito ir bijojau — vien 

Todėl ir vengiau čia anksčiau ateiti; 

Ir vis dėlto... 
RECHA. 

Aš tik labai norėjau 

Prie šito išdidaus vyriškio kojų 

Suklupusi dar kartą padėkoti, - 

Ne jam, ne vyrui šiam, o Dievui. Vyrui 

Jokios nereikia padėkos; jam reikia 
Jos ne daugiau nei kibirui, kuris 
Gesinant gaisrą šauniai padirbėjo. 
Jis leidosi pripildomas ir vėl 
Ištuštinamas: kam tai, ir dėl ko — 
Jam nerūpėjo; lygiai taip ir vyras. 
Ir jis tebuvo į liepsnas įblokštas; 
Čia aš staiga atsiradau glėby jo, 
Atsiradau ant rankų netikėtai, 
Tarytum žarija ant jo apsiausto, 
Kol nežinau kokia jėga staiga 
Abu mus vėl išsviedė iš ugnies. 
Už ką gi čia dėkot? Europoj vynas 
Dar ne tokiems įkvėpti gali žygiams. 
Juk riteriai vienuoliai šiam pasauly 
Tik tam ir egzistuoja - jie privalo 
Tarytum puikiai išdresuoti šunys 
Ir iš ugnies, ir iš vandens ištraukti. 
RITERIS VIENUOLIS (visą tą laiką nustebęs ir 
sunerimęs stebėjęs ją). 
O Daja, Daja! Tebūnie aš kartais 
Ar rūpesčio, ar apmaudo minutę 
Sau leidau pasakyt piktesnį žodį, 
Bet ar kiekvieną ištartą kvailystę, 


Kuri kada nusprūdo nuo liežuvio, 

Vertėjo perpasakot jai? Sakyčiau, 
Kad per žiaurus tavasis kerštas, Daja! 
Verčiau manęs pasigailėtum ir 
Jos akyse užtartum. 
DAJA. 
Nemanau, 
Garbusis riteri, kad tie menki, 
Bet aštrūs dūriai, smigę jai į širdį, 
Galėtų kelti jums mažiausią grėsmę. 
RECHA. 
Ar aš teisingai išgirdau? Jus slėgė 
Kažkokie rūpesčiai? Ir jūs juos slėpėt? 
Jie jums labiau rūpėjo nei gyvybė? 
RITERIS VIENUOLIS. 
Ak, geraširdė, nuostabi būtybė! 
Bet kas čia? Tarsi dvejintųsi sieloj, 
Nebežinau, žiūrėt man ar klausytis! 
Ne, tai ne ta mergaitė, ne, ne ta, 
Kurią aš iš ugnies tada ištraukiau. 
Nes kas, ją pažinodamas, nebūtų 
Į ugnį puolęs? Kas gi būtų laukęs 
Manęs? Nors... baimė... keičia bruožus. 


Pauzė; įsižiūrėjęs į Rechą, jis tarsi užsimiršta 

RECHA. 
O jūs man visiškai toks pat atrodot. 


Vėl pauzė; ji tęsia, norėdama pažadinti jį iš 


susižavėjimo nuostabos 


Tikiuosi, riteri, mums pasakysit, 
Kur buvot taip ilgai pradingęs. Netgi 
Drįstu paklausti: kur dabar jūs esat? 
RITERIS VIENUOLIS. 
Esu - dabar esu, ko gero, ten, 
Kur neturėčiau būt... 
RECHA. 
O kurjūs buvot? 
Galirgi ten, kur neturėjot būti? 
Tai negerai. 
RITERIS VIENUOLIS. 
Ant to... kaip jis vadinas? — 
Ant kalno to, Sinajaus. 
RECHA. 
Ant Sinajaus? 
Kaip nuostabu! Tai aš galiu bent kartą 
Paklaust, ar tai tiesa... 
RITERIS VIENUOLIS. 
Kas? Ar tiesa, 

Kad galima išvyst tą pačią vietą, 
Kur Mozė, kitados prieš Dievą stojęs... 
RECHA. 
Visai ne tai. Nes ten, kur jis stovėjo, 
Stovėjo jis prieš Dievą. Apie tai 
Aš jau esu užtektinai girdėjus. 
Iš jūsų aš norėjau tik išgirsti, 
Ar tai tiesa, kad... kad į šitą kalną 
Toli gražu ne taip sunku užlipti, 
Kaip nusileist nuo jo žemyn? Nes, matot, 
Kiek aš esu lig šiol į kalnus kopus, 
Man visada atrodė atvirkščiai. 
Na, riteri? Nejau? Jūs nusisukot? 
Nenorite manęs matyt? 
RITERIS VIENUOLIS. 
| Nes noriu 
Girdėti jus. 
RECHA. 
Nes norite nuslėpti, 
Kad jums naivumas mano kelia juoką, 
Kad juokiatės iš to, jog nerandu ko 
Svarbesnio pasiklaust apie švenčiausią 
Visų kalnų? Juk aš neklystu? 
RITERIS VIENUOLIS. 
Ką gi, 

Tada vėl teks man į akis žiūrėti. 
Tačiau dabar juk jūs nudelbiat žvilgsnį? 
Prikąsti bandot šypseną? Tai kam 
Dar stengtis man iš jūsų veido minų, 
Iš šypsenos ir žvilgsnių išskaityti, 
Ką taip suprantamai, taip aiškiai jūs 
Man kalbate - tylėjimu? Ak, Recha! 
Ak, Recha! Kaip teisingai jis pasakė: 
„Tačiau jūs visų pirma ją pažinkit!“ 
RECHA. 
Kas sakė? Apie ką? Ar jums tai sakė? 
RITERIS VIENUOLIS. 
„Tačiau jūs visų pirma ją pažinkit!“ — 
Tai jūsų tėvo žodžiai; apie jus. 
DAJA. 
O argi aš ne panašiai kalbėjau? 
Ar aš ne taip sakiau? 
RITERIS VIENUOLIS. 
Bet kurgi jis? 
Bet kurgi jūsų tėvas? Ar jisai 
Dar pas sultoną? 
RECHA. 
Žinoma. O kurgi? 
RITERIS VIENUOLIS. 


Vis dar tenai? Ak, mano užmaršumas! 

Ne, ne; vargu ar dar pas jį. Jisai 
Manęs apačioje prie vienuolyno 
Turėtų laukti; ne kitaip. Iš tikro, 
Taip buvome sutarę. Jūs atleiskit! 
Einu, aš jį atvesiu... 
DAJA. 
Jūs pabūkit. 
Tai mano pareiga. Jūs čia palaukit. 
Jis bus nedelsiant čia. 
RITERIS VIENUOLIS. 
One,one! 
Jisai manęs, manęs ateinant laukia, 
Ne jūsų. O, be to, jisai lengvai 
Galėjo... Kas ten žino?.. Pas sultoną 
Jisai galėjo paprasčiausiai... Jūs 
Nežinote sultono!.. Jis galėjo 
Tiesiog šiek tiek sutrikti... Patikėkit; 
Jam grės pavojus, jei aš neateisiu. 
RECHA. 
Pavojus? Kam pavojus? 
RITERIS VIENUOLIS. 
Taip, pavojus, 
Ir man, ir jums, ir jam - jei aš skubiai, 


Jei aš skubiai ten nenueisiu. (Išeina) 

Trečias paveikslas 
RECHA ir DAJA 


RECHA. 
Ką tai 

Galėtų reikšti, Daja? Taip trumpam? 

Kas jam nutiko? Ką jisai sumanė? 
DAJA. 

Nusiraminkit, teeinie. Man regis, 

Tai geras ženklas. 
RECHA. 

Ženklas? Koks dar ženklas? 

DAJA. 

Kad dedasi kažkas jo sieloj. Ten 

Jau kunkuliuoja, ir neturi perkaist. 

Palikit jį ramybėj, lai sau eina. 

Dabar nuo jūsų viskas priklausys. 
RECHA. 

Kas priklausys? Nesuprantu, kalbi 

Mįslėm kažkokiom, kaip ir jis. 
DAJA. 

Netrukus 
Ir jūs už savo nerimą galėsit 


Jam atsilygint tuo pačiu. Tik siūlau — 

Nebūkite jam pernelyg griežta, 

Per daug kerštinga ir negailestinga. 
RECHA. 

Ar supranti pati, ką čia šneki? 
DAJA. 

Nejaugi jūs ir vėl tokia rami? 
RECHA. 

Rami; o taip, rami... 
DAJA. 

Bent pripažinkit, 

Kad jums jo nerimas visai patinka, 

Kad esate jo nerimui dėkinga 

Už tai, jog galit mėgautis ramybe. 


RECHA. 
Man regis, aš visai nesuprantu! 
Daugiausia, ką galėčiau pripažinti, — 
Kad man - kad man pačiai atrodo keista, 
Kaip gali po tokios audros krūtinėj 
Staiga tokia tyla užlieti širdį. 
Jo išvaizda, jo elgsena, kalba 
Mane... 

DAJA. 


Pasotino? 


RECHA. 
Ne, nesakyčiau, 
Kad jau pasotino; toli gražu... 
DAJA. 
Bet alkį apmalšino? 
RECHA. 
Gal ir taip, 
Jei tu taip nori. 
DAJA. 
Aš kaip tik nenoriu. 
RECHA. 
Jis amžinai man liks brangus; jis bus 
Man amžinai brangesnis už gyvybę: 
Net jei nuo šiol, jo vardą vos išgirdus, 
Neims greičiau tvinksėti mano pulsas 
Ir nepradės širdis labiau blaškytis, 
Vos apie jį suspėsiu pagalvoti. 
Bet ką aš čia plepu! Verčiau eime 
Prie lango, per kurį matyti palmės. 
DAJA. 
Tai alkis, regis, dar nenumalšintas? 
RECHA. 
Dabar aš vėl žiūrėsiu ir į palmes — 


Ne vien į jį po palmėmis. 


| 136 


| 137 


DAJA. 
Koks šaltis! 
Ar tai tik ne atoslūgis prieš naują 
Karščiavimą? 
RECHA. 


Ar šaltis? Aš nesu 
Šalta. Ir, patikėk, ramiai žiūrėti 


Į tai, kas miela - irgi malonumas. 


Ketvirtas paveikslas 


Scenoje - audiencijų salė Saladino rūmuose. 


SALADINASirZITA 


SALADINAS (įeidamas, nusisukęs į duris). 
Atveskit žydą čia, kai tik ateis. 
Nors jis, atrodo, skubintis nelinkęs. 
ZITA. 
Gal bus kur nors prapuolęs, neišsyk 
Pavyko rasti. 
SALADINAS. 
Sese! Sese! 
ZITA. 
Tu 

Atrodai sunerimęs lyg prieš mūšį. 
SALADINAS. 

O darir ginklas toks, kokiais lig šiol 

Neteko kautis. Apsimetinėti, 

Statyti kilpas, pavedžiot už nosies — 

Kada aš tai mokėjau? Kur galėjau 

Išmokti to? Ir vardan ko, sakyk, 

Turiu dabar to imtis? Vardan ko? 

Kad pinigų išmelžčiau, pinigų! 

Kad iškrapštyčiau pinigą iš žydo! 

Dėl pinigo! Turiu galiausiai griebtis 

Smulkios klastos dėl smulkmenos niekingos? 
ZITA. 

Menkiausia smulkmena, jei jos nepaisai, 

Rytoj piktai atkeršyt gali, broli. 
SALADINAS. 

Deja, tiesa. O jeigu šitas žydas 

Išties toks išmintingas ir toks geras, 

Kaip jį tau andai dervišas apsakė? 
ZITA. 

Ir kas tada? Argi tai tavo bėdos? 

Juk kilpa paruošta tik tam godžiajam, 

Bailiam, klastingam žydui - o ne žmogui 

Geram ir išmintingam. Toks žmogus 

Ir taip, be kilpos, mūsų pusėj būtų. 

Tokio žmogaus klausytis malonumas; 
Jisai arba ryžtingai, vienu ypu 
Tuoj pat paspęstą tinklą perplėš, 
Arba gudriai ir apdairiai aplenks jį — 
Tikiuos, tau malonu bus tai stebėti. 
SALADINAS. 
Tai jau tikra teisybė. Aišku, Zita, 
Aš jau dabar tuo mėgaujuos. 
ZITA. 
Tataigi, 
Nėra ko jaudintis ir krimstis. Jeigu 
Jisai tik vienas iš daugybės, jeigu 
Jisai tiktai toks pat eilinis žydas, 
Tai ar prieš jį bus gėda pasirodyt 
Tokiam, kokį jisai įsivaizduoja 
Kiekvieną žmogų esant? Dar daugiau — 
Jei pamatys, kad kas bent kiek geresnis, 
Tai tą kvailiu ir mulkiu palaikys. 
SALADINAS. 
Taigi išeina, kad turėčiau elgtis 
Blogai, kad nesuteikčiau galimybės 
Blogam apie mane blogai galvoti? 
ZITA. 
Gali neabejot! Ir kas čia bloga, 
Jeigu daiktais pasinaudoji taip, 

Kaip reikalauja tų daiktų savybės. 
SALADINAS. 

Tai moters protas! Ką tik prasimano, 

Dar viską ir pagražinti įstengia! 
ZITA. 

Pagražinti! 
SALADINAS. 

Kai tik į mano delnus 

Nevėkšliškus papuola koks dailesnis 

Ar subtilesnis daiktas - tuoj ir dūžta! 

O kad gudrus sumanymas pavyktų, 

Išradingumo reikia ne mažesnio. 

Ak, tebūnie! Kaip moku, taip sušoksiu; 

Ir jau verčiau blogiau negu geriau. 
ZITA. 

Labiau pasitikėk savim, sultone! 

Aš palaikysiu! Jeigu tu tik nori. 

Tokie kaip tu mus stengias nuolatos 

Įtikinti, kad vien kalaviju, 

Tiktai kalaviju pasiekę visko. 

Na, kur ten - liūtui gėda su lape 

Medžioti, - lapės gėda, ne klastos. 
SALADINAS. 

Ak, kaip patinka moteriškai vyrą 


Nužemint lig savęs! Na, eik jau, eik! 

Tikiuos, kad savo pamoką išmokau. 
ZITA. 
Kaip? Man išeit? 
SALADINAS. 
O tu norėjai likti? 
ZITA. 
Jei ir ne čia... ne akyse - tai bent jau 
Greta už sienos... 
SALADINAS. 
Ir pasiklausyti? 
Geriau nereikia, sese; aš prašyčiau — 
Eik, eik! Girdi, jau šnara; jis ateina! 
Ir kad nesiklausytum! Aš stebėsiu. 


Kai ji išeina pro duris, pro kitas įeina Natanas; 


Saladinas sėdasi 


Penktas paveikslas 


SALADINAS ir NATANAS 


SALADINAS. 
Na, žyde, eikš artyn! Arčiau! Štai šičia! 
Ir nebijok! 


NATANAS. 

Lai bijo tavo priešai! 
SALADINAS. Taitu tas Natanas esi? 
NATANAS. 

Esu. 

SALADINAS. 

Išmintingasis Natanas? 
NATANAS. 

O, ne. 

SALADINAS. 

Išties! Ne pats juk pasivadinai taip, 

Tauta juk taip vadina. 
NATANAS. 

Gali būti; 

Tauta! 

SALADINAS. 
Bet tu juk nemanai, kad aš 

Su panieka žiūriu į liaudies balsą? 

Ašjau seniai geidžiau susipažinti 

Su žmogumi, kurį išmintinguoju 

Vadina. 
NATANAS. 

Netgi jei tik pašaipiai? 
Jei liaudžiai „išmintingas“ reiškia lygiai 


Tą patį kaip „gudrus“? Ir jei gudrus 

Tik tas, kuris nutuokia, kas naudinga? 
SALADINAS. 

Kas jam išties naudinga, tu manai? 
NATANAS. 

Tada, žinia, didžiausias savanaudis 

Pats protingiausias būtų. Ir gudruolio 

Tuomet nebeatskirtum nuo išminčiaus. 
SALADINAS. 

Kaip supratau, tu man įrodinėji, 

Ką pats bandai paneigt. Kas iš tiesų 

Naudinga žmogui - liaudis to nežino, 

O tu žinai. Bent stengeis sužinoti; 

Galvojai apie tai. Jau vien dėl to 

Tave laikyti verta išmintingu. 
NATANAS. 

Na, tokiu tai save kiekvienas laiko. 
SALADINAS. 

Gal apsieikim šiuosyk be kuklumo! 

Nemalonu jo nuolatos klausytis, 

Kai norisi išgirsti blaivų protą. (Pašoka) 

Bet laikas imtis reikalo! Tačiau 

Prašyčiau, žyde, atvirai! 
NATANAS. 

Sultone, 


Aš trokštu tau pasitarnauti taip, 

Kad likčiau vertas tavo partnerystės 

Ir ateity. 
SALADINAS. 

Pasitarnauti? Kuo? 

NATANAS. 

Tu gausi visa, ką turiu geriausia; 

Ir gausi viską už žemiausią kainą. 
SALADINAS. 

Tu apie ką čia? Juk ne apie savo 

Prekes? Su mano seseria derėkis 

Ir mainikauk, kad nori. (Še, klausykis!) 

Su prekiju aš neturiu ką veikti. 
NATANAS. 

Tai tu, be abejo, žinoti nori — 

Gal aš kely ką nors iš tavo priešų, 

Kurie ir vėl aplink sujudo, būsiu 

Sutikęs ar išvydęs? Tiesą sakant... 
SALADINAS. 

Ir to netrokštu iš tavęs išgirsti. 

Kiek man reikėjo, aš jau prisiklausęs 

Pakankamai. Žodžiu... 
NATANAS. 

Paliepk, sultone. 

SALADINAS. 

Aš noriu, kad išaiškintum ką kita; 

Visai ką kita. Jeigu jau esi 
Toks išmintingas, tai sakyk galiausiai: 
Kuris įstatymas, kuri tikyba 
Atrodo tau visų priimtiniausia? 
NATANAS. 
Sultone, aš juk žydas. 
SALADINAS. 
Taip, o aš, 
Aš - musulmonas. Dar yra krikščionys — 
Treti tarp mūsų. Ir iš šių trijų 
Religijų tiktai viena teisinga 
Tegali būti. Toks žmogus kaip tu 
Nepasiliks juk ten, kur jį nusviedė 
Atsitiktinė prigimtis, o jei 
Ir pasiliks, tai tik kažką įžvelgęs, - 
Dėl to, kad renkas tai, kas jam geriausia. 
Štai taip! Todėl norėčiau aš išgirsti 
Tas tavo įžvalgas. Norėčiau sužinoti 
Tas priežastis, kurioms sugromuluoti 
Pačiam man nuolatos pristinga laiko. 
Padėk suvokti man pasirinkimą, 
Kurį tos priežastys nulėmė, - aišku, 
Tai liks tarp mūsų, - kad ir aš galėčiau 
Jomis taipogi remdamasis rinktis. 
Ką? Tu stebies? Žiūri akis išplėtęs? 

Galbūt tikrai aš pirmas tarp sultonų, 
Kuriam toks įgeidis į galvą šovė; 
Nors nemanau, kad jis sultono garbę 
Labai jau žeminantis pasirodys. 

Argi ne taip? Sakyk man pagaliau! 
Kalbėk! O gal tau reikia minutėlės 
Tai apgalvoti? Štai; tu ją turi. 

(Ar ji ten klausos? Reikia pažiūrėti; 
Norėčiau sužinoti, ką ji mano.) 
Svarstyk! Svarstyk negaišęs! Aš netrukus 
Sugrįšiu. 


Išeina į gretimą kambarį, kur anksčiau nuėjo Zita 


Šeštas paveikslas 
NATANAS vienas 


Hm! hm! Keista! Ką tai reiškia? 
Ką jis sumanė? Ko sultonas nori? 
Maniau, kad pinigų, o jam - tiesos 
Prisireikė. Tiesos! Ir dar ne šiaip sau — 
Grynais jam duok, - o ar gali tu tiesą 
Atkišti kaip monetą! Na, jei dar 

Senom monetomis, kurias pasverti 

Gali - tai dar suprasčiau! Betgi ne - 
Duok jam naujom, nukaldintom spaudykloj, 
Su įspaudu, pasakančiu jų vertę. 

Kaip pinigo į kapšą neįkiši 

Tiesos galvon. Tai kas iš mūsų žydas? 
Jisai ar aš? Palauk... O gal iš tos 

Tiesos jam ne tiesa ir reikalinga? 

Gal tos tiesos jam reikia tik kaip spąstų? 
Nors ne, toks įtarimas irgi būtų 

Per menkas. Ar per menkas? Kas didiesiems 
Per menka? Žinoma, aiškiau nebūna: 
Įsiveržė nelauktas neprašytas! 

Juk draugas, kai ateina, pasibeldžia. 

Aš privalau būt atsargus! Bet kaip? 

Ką man daryti? Jeigu aš laikysiuos 

Kaip užsispyręs žydas - bus nekas. 
Ojei išsižadėsiu judaizmo — 

Tai dar prasčiau. Nes jei jau aš ne žydas, 
Tai kas neleis paklausti, o kodėl 

Tada ne musulmonas? Būtent taip! 

Štai išsigelbėjimas! Tiktai vaikui 
Pakanka pasakos, kad jis nurimtų. 


Lai jis ateina. Lai tiktai ateina! 

Septintas paveikslas 
SALADINAS ir NATANAS 


SALADINAS. 
(Ten nieko nėr!) Tikiuosi, kad ne per greit 
Grįžau? Ar viską spėjai apgalvoti? 
Na, tai kalbėk! Čia niekas negirdės, 
Jokia dvasia. 
NATANAS. 
Tegu sau nors ir visas 
Pasaulis klausos. 
SALADINAS. 
Natanas toks tikras, 
Kad jam nekyla netgi abejonių? 
Puiku! Iš to išminčių atpažįstu! 
Tiesos neslėpti, nevyniot į vatą! 
Dėl jos bet kuo išdrįsti rizikuoti! 
Turtu ir gyvastim! Krauju ir kūnu! 
NATANAS. 
Jeigu to reikia ir jei tai naudinga. 
SALADINAS. 
Taigi nuo šiol pelnytai ir teisėtai 
Sultonui skirtu titulu galėsiu 
Vadintis „Tobulintojas pasaulio 


| 149 


Ir jo tvarkos“. 
NATANAS. 
Taip, titulas šlovingas! 
Tačiau galbūt prieš man atsakant leistum, 
Sultone, tau papasakoti trumpą 
Istorijėlę. 
SALADINAS. 
O kodėl gi ne? 
Ar aš kada nemėgau išklausyti 
Trumpos istorijėlės, juolab jeigu 
Papasakosi sklandžiai. 
NATANAS. 
Na, geriausias 
Aš pasakorius niekad nebuvau. 
SALADINAS. 
Ir vėl ta išdidi kuklybė? Nagi, 
Pradėk ir pasakok, negaišk. 
NATANAS. 
Senais 
Žilais laikais Rytų kraštuos gyveno 
Žmogus, ir jis turėjo aukso žiedą, 
Papuoštą brangakmeniu vertingiausiu, 
Kadai iš mylimosios rankų gautą. 
Žodžiu, tasai akmuo, tasai opalas 
Šimtais spalvų ir atspalvių spindėjo, 

Be to, turėjo paslaptingą galią — 
Kiekvienas, kas tikėdamas tą žiedą 
Mūvėjo, buvo malonus ir Dievui, 
Ir patrauklus žmonėms. Taigi ne keista, 
Kad tas Rytų šalies žmogus to žiedo 
Nenusimaudavo nuo piršto dieną naktį; 
Be to, išreiškė valią, kad per amžius 
Tas žiedas iš namų neiškeliautų. 
Tik taip ir ne kitaip. Prieš mirtį žiedą 
Jisai paliko mylimiausiam sūnui, 
Tvirtai prisakęs, kad tasai ir vėlei 
Jį perduotų vienam sūnų, kuris 
Brangiausias būsiantis; taip visąlaik 
Mieliausias, nesvarbu, kelintas gimęs, 
Vien žiedo galių padedamas tvarkės 
Namuos kaip kunigaikštis ir valdovas. 
Girdi, sultone? 
SALADINAS. 
Supratau. Toliau! 
NATANAS. 

Taip šitas žiedas, iš sūnaus pas sūnų 
Keliaudamas, galiausiai atiteko 
Gimdytojui, auginusiam tris sūnus; 
Kadangi visi trys jam buvo lygiai 


Paklusnūs, tad visus jis ir vienodai 


Mylėjo, negalėdamas išskirti. 

Tik kartkartėm - silpnumo valandėlę — 
Kai dviese likdavo akis į akį, 

Jam pasirodydavo, kad tai vienas, 

Tai kitas arba trečias lyg vertesnis 

Tą žiedą gauti, ir širdies gerumo 
Užlietas kiekvienam jų atskirai 
Pasižadėjo žiedą dovanoti. 

Žodžiu, kas padaryta - padaryta. 
Bet, šiaip ar taip, atėjo laikas mirti, 

Ir sunerimęs tėvas ėmė graužtis. 
Apniko sielvartas, kad teks įskaudint 
Du sūnus, kurie juo pasitikėjo, 
Sulaužyt duotą žodį. Kas daryti? 

Jis pasiuntė slapta pas juvelyrą, 

Kad tas, gerai į žiedą pažiūrėjęs, 
Pagal jo pavyzdį nukaldintų du lygiai 
Tokius, kad netausotų nei lėšų, 

Nei pastangų, kad tik žiedai naujieji 
Nuo seno nė per plauką nesiskirtų. 
Ir juvelyrui tai pavyko. Kai 

Jisai visus tris žiedus atgabeno, 

Pats tėvas tikrojo nuo padirbtųjų 
Nepajėgė atskirt. Tada laimingas 
Pasišaukė, kiekvieną atskirai, 

Visus tris sūnus, kiekvienam iš jų 
Palaimindamas įteikė po žiedą, - 
Ir numirė. Ar tu girdi, sultone? 
SALADINAS (sutrikęs nusisuka nuo jo). 
Girdžiu, girdžiu! Tik jau galėtum baigti 
Tą pasaką. Ar greit? 
NATANAS. 
Ašjau baigiau. 
Kadangi kas toliau - savaime aišku. 
Tik spėjo tėvas mirti, tuoj kiekvienas 
Iš jų su žiedu rankoj pasirodė, 
Tikėdamasis tapęs kunigaikščiu 
Namuos. Tuoj pat tyrimai, ginčai, barniai, 
Kivirčai ir dejonės. Viskas veltui — 
Nieks neįrodys, kurio žiedas tikras; (Nutyla, 
laukdamas sultono atsakymo) 
Beveik taip pat, kaip mes dabar, - kuris 
Tikėjimas tikrasis. 
SALADINAS. 
Kaip? Tik tiek 
Į klausimą gali man atsakyti? 
NATANAS. 
Deja, galiu tiktai atsiprašyti, 
Jog negebu atskirti tų žiedų, 


Kuriuos užsakęs tėvas ir norėjo, 

Kadjų nebūtų galima atskirti. 
SALADINAS. 

Žiedų! Nežaisk su manimi! Man regis, 

Jog tos religijos, kurias minėjau, 

Ganėtinai skirtingos, kad atskirtum. 

Netgi drabužiais; valgiais ir gėrimais! 
NATANAS. 

Ir vien tik savo pagrindais - niekuo. 

Nes argi ne istorija jos grįstos? 

Rašytine ar perduodama žodžiais! 

O juk istorijos žodžiu privalom 

Neabejodami pasitikėti? 

Argi ne taip? O kuo mes abejojam 

Mažiausiai? Ar ne artimais? Savaisiais? 

Tais, kurių kraujas teka mūsų gyslom? 

Tais, kurių meilė lydi nuo vaikystės? 

Tais, kurie mūsų niekad neapgavo, 

Nebent tai būtų darę mūsų labui? 

Ir kaip aš savo protėviais galėčiau 

Mažiau tikėti, negu tu savaisiais? 

Ar atvirkščiai. Kaip drįsčiau reikalauti, 

Kad kaltintum melu senolius savo, 

Ir pripažintum tik maniškių tiesą? 

Ar atvirkščiai. Tas lygiai tinka ir 

Krikščionims. Argi ne? 

SALADINAS. 
(Vardan Aukštybių! 
Tasai žmogus neklysta. Man derėtų 
Pritilti.) 
NATANAS. 


Leisk man vėl sugrįžt prie tų 
Žiedų. Kaip jau minėjau: sūnūs skundės; 
Ir visi trys teisėjui dievagojos, 
Kiekvienas aiškindamas žiedą gavęs 
Tiesiog iš tėvo rankos - tai teisybė! 
Ir kad seniai jam buvę pažadėta, 
Jog žiedo teise jis galės naudotis — 
Tai ne mažiau tiesa! Kiekvienas teigė, 
Jog tėvas negalėjęs jo apgauti, 
Ir kad dėl to jis tokio gero tėvo 
Net negalįs įtarti; ir veikiau 
Turįs suabejoti savo broliais, 
Kurie sumanę šią nešvarią klastą, 
Nors iki šiol iš jų tiktai geriausio 
Tikėjęsis; ir jis norįs klastūnus 
Išaiškinti ir deramai nubausti. 

SALADINAS. 

Na, o teisėjas? Aš jau nekantrauju, 
Ką tu teisėjui leisi pasakyti! 

NATANAS. 
Teisėjas tarė: „Arba jūs tuoj pat 
Man atvedat čia savo tėvą, arba 
Šalin man iš akių. Gal jums atrodo, 
Kad aš čia pasodintas mįslių minti? 
O galjūs laukiat, kad tikrasis žiedas 
Pats prasižiojęs viską mums išklotų? 
Bet ne! Palaukit! Juk esu girdėjęs 
Apie to žiedo stebuklingą galią, 
Kuri jį turintį padaro mielą, 
Ir Dievui, ir žmonėms malonų. Tai 
Išspręstų ginčą. Juk netikras žiedas 
Neturi tokios galios! Nagi, tai 
Sakykite, kurį iš jūsų du 
Kiti labiausiai myli? Na, kalbėkit! 
Ko tylit? Tik viena kryptim, į jus 
Žiedai teveikia? Priešingon neveikia? 
Kiekvienas tik save labiausiai mylit? 
Jeigu jau taip, tai visi trys jūs esat 
Ir apgauti, ir apgavikai! Jūsų 
Nė vieno žiedas nėr tasai tikrasis. 
Tikrasis žiedas gal seniai jau dingęs. 
Ir tam, kad šitą netektį nuslėptų, 
Kad jį pakeistų, tėvas vieno vietoj 
Nukaldint liepė tris“ 

SALADINAS. 
Puiku! Žavinga! 
NATANAS. 

„Tai štai, - teisėjas tęsė, - jeigu jūs 
Ne patarimo laukiat, o sprendimo - 
Keliaukit sau! O mano patarimas 
Jums būtų toks: yra taip, kaip yra, 
Ir susitaikykit su tuo. Kiekvienas jūsų 
Po žiedą turite - tad ir tikėkit, 
Kad jūsų žiedas ir yra tikrasis. 
Kas šiandien pasakys - gal jūsų tėvas 
Ilgiau tos vieno žiedo tironijos 
Nebenorėjo kęsti namuose! Tik aišku, 
Kad jus mylėjo visus tris, ir kad 
Mylėjo neišskirdamas nė vieno, — 
Tad ar galėjo du kitus nuskriausti, 
Kad trečią pamalonintų? Laisva 
Nuo prietarų ir nepaperkama 
Jo meilė tebūnie jums pavyzdys! 
Kiekvienas stenkitės, kad jūsų žiedo 
Akmens galia kas dieną vis stiprėtų! 
O tam, kad ši galia vis augtų, būkit 
Nuolankūs, taikūs, švelnūs, gailestingi, 
Darykit gera ir tarnaukit Dievui 
Ištikimai! Ir jei tada akmens 


Galia jau jūsų provaikių vaikaičiams 
Ims reikštis, - štai tada aš ir kviečiu jus 
Po šimto tūkstantmečių vėl sugrįžti. 
Čia kitas jau sėdės - išmintingesnis 
Nei aš - teisėjas; jis ir pasakys. 
Keliaukit!“ - kukliai baigė savo kalbą 
Teisėjas. 
SALADINAS. 
Dieve! Dieve! 
NATANAS. 
Saladinai, 
Jei tu manaisi, jog esi tasai 
Žadėtasis išmintingesnis vyras... 
SALADINAS (puola prie jo, įsikimba už rankos ir 
nepaleidžia jos iki pabaigos). 
Aš dulkė? Niekas aš? O Dieve! 
NATANAS. 
Kas tau, 
Sultone? 
SALADINAS. 
Natanai! Mieliausias! Tavo 
Teisėjo skirtas tūkstantmečių šimtas 
Dar nepraėjo. Ir teisėjo vietos 
Esu nevertas. Eik! Jau eik! Tačiau 


Būk mano draugas. 

NATANAS. 
Ir daugiau, sultone, 
Man nieko neturėjai pasakyti? 
SALADINAS. 
Ne, nieko. 
NATANAS. 
Nieko? 
SALADINAS. 
Nieko. Bet kodėl 
Tu klausi? 
NATANAS. 
Aš norėčiau paprašyti 
Kai ko, jei pasitaikytų man proga. 
SALADINAS. 
Kokia dar proga prašymui? Kalbėk! 
NATANAS. 
Ką tik grįžau iš tolimos kelionės, 
Ten surinkau skolas. Tad ir manau: 
Turiu per daug grynųjų pinigų. 
Dabar laikai tokie juk, kad turi 
Būt apdairus; štai aš ir nežinau, 
Kur juos saugiau padėjus. Pamaniau, 
Kad taip gal tau, - juk, šiaip ar taip, artėja, 
Atrodo, karas, taigi vis didesnės 


Bus išlaidos, - tie pinigai praverstų. 

SALADINAS (įdėmiai žiūrėdamas jam į akis). 
Taip, Natanai! Žinai, nenoriu klausti, 
Ar pas tave jau lankėsi Al Hafis; 
Taip pat nenoriu ir kamantinėti, 
Ar tik nebus tau kilęs įtarimas, 
Kad taip neprašomas pagalbą siūlai... 
NATANAS. 
Koks įtarimas? 
SALADINAS. 
Taip, esu jo vertas! 
Atleisk tu man! Nors ką jau tai padės? 
Turiu tik tau prisipažint, jog pats rengiausi... 
NATANAS. 
Ar tik ne to kaipsyk manęs prašyti? 
SALADINAS. 
Taip, būtent. 
NATANAS. 
Ką gi, mums abiem - į naudą! 
"Tačiau visų grynųjų pinigų 
Tau negaliu pasiųsti. Reikia dalį 
Jaunajam riteriui vienuoliui skirt. 
Tu juk žinai jį. Jam nemažą sumą 
Pirmiau turėsiu sumokėti. 
SALADINAS. 


Kam? 


Ar riteriui vienuoliui? Tu rengiesi 
Savaisiais pinigais paremt ir mano 
Pikčiausius priešus? 
NATANAS. 
Omeny turiu 
Tik vieną jų, kuriam esi gyvybę 
Išsaugojęs... 
SALADINAS. 
Ak, taip! Dabar menu! 
Buvau visai pamiršęs tą jaunuolį! 
Tu jį pažįsti? Kur jis? 
NATANAS. 
Kaip? Ar tu 
Dar negirdėjai, kiek jisai per tavo 
Malonę nusipelnęs man yra? 
Jis, rizikuodamas sava gyvybe, 
Kurią tavo dėka naujai atgavo, 
Ištraukė mano dukrą iš liepsnų. 
SALADINAS. 
Jisai? Tai jis padarė? Cha! Jis toks 
Ir pasirodė man. Ir mano brolis, 
Kurį jis primena labai, tikriausiai 
Taip būtų pasielgęs! Kurgi jis 
Dabar? Atvesk jį čia! Aš savo sesei 
Tiek daug esu pripasakojęs apie 

Tą brolį, kurio ji nepažinojo, - 

Tegu tad bent jo atvaizdą išvysta! 

Eik ir atvesk jį. Kiek gerų darbų 

Iš vieno gero darbo gali rastis, 

Net jeigu tas vien užgaida tebuvo. 

Eik ir atvesk. 
NATANAS (išsilaisvindamas iš Saladino rankos). 

Aš tuojau pat. O tas 

Antrasis reikalas - kaip jau kalbėta? (Išeina) 
SALADINAS. 

Ak, veltui savo seseriai neleidau 

Pasiklausyti! Kuo greičiau pas ją! 

Ar sugebėsiu viską apsakyti? 


Išeina pro kitas duris 


Aštuntas paveikslas 


Scenoje - vieta po palmėmis netoli vienuolyno, čia 


RITERIS VIENUOLIS laukia Natano 


RITERIS VIENUOLIS (vaikšto pirmyn atgal, 
kovodamas su savimi, galiausiai pratrūksta). 


Nusiramink, aukojamas tu verši! 

Gana! Nenoriu aiškintis, nenoriu, 
Kas dedasi many; nenoriu nieko 
Nujausti, numanyti, kas dar laukia. 
Ir, aišku, veltui aš pabėgau, veltui! 
Bet argi aš ką nors daugiau galėjau, 
Nei tik pabėgti? Et, kas bus, tas bus! 
Per daug jau netikėtas buvo kirtis, 
Kad spėčiau išsisukti; nors delsiau, 
Ilgai delsiau, bandydamas išvengt jo. 
Tik pamačiau ją - o juk to mažiausiai 
Geidžiau - vos pamačiau, ir pasiryžau 
Nuo šiol nebepaleist jos iš akių, - 
Bet ar tai ryžtas? Juk pasiryžimas — 
Tai veiksmas, tai sumanymas, o aš — 
O aš buvau tik žaislas, tik žaisliukas. 
Išvydau ją, ir pajutau, lyg būčiau 
Supančiotas, nematomomis nytim 
Nebeatsiejamai su ja suaustas. 

Ir tą akimirką - ir šią. Be jos 
Gyvenimo nebejįsivaizduoju; 

Tai būtų kaip mirtis, — ir netgi ten, 
Kur atsidurčiau po mirties, tiktai 
Mirtis tebūtų. Meilė? Kaipgi ne — 
Vienuolis riteris, kuris pamilo, - 
Krikščionis, mylintis žydaitę... Hm! 


Ojei ir taip? Aš pažadėtoj žemėj, — 
Tebus jinai pašlovinta per amžius! — 
Ar maža prietarų ir pažadų 
Atsižadėjau? Ordinas, sakykim, - 

Ką jis dabar man reiškia? Aš juk miręs 
Kaip riteris vienuolis, aš juk miręs 
Nuo tos akimirkos, kai pakliuvau 
Nelaisvėn Saladino. Ta galva, 

Kurią man Saladinas dovanojo, 

Ar ta pati senoji? Ji nauja; 

Ji nenutuokia nieko apie tai, 

Kas buvo jai kadaise prišnekėta, 

Kas buvo liepta jai ir prisakyta. 

Ir ji geresnė; tinkanti geriau 

Klajoti po gimta padange. Aš 

Jaučiu tai, nes tiktai dabar ėmiau 
Maąstyti taip, kaip čia tikriausiai mąstė 
Ir mano tėvas, jeigu man teisybę 
Kalbėjo apie jį, o ne melavo. 

Melavo? - bet labai jau panašus 

Į tiesą šitas melas; jis man niekad 
Toks panašus į tiesą neatrodė, 

Kaip tąsyk, kai bandžiau išvengt pavojaus 
Ir suklupau toj vietoj, kur jis krito. 

Jis krito? Taip, verčiau su vyrais kristi, 

Negu tarp kūdikių stovėt. Jisai 
Pritartų, jeigu sekčiau jo keliu. 

O kokio pritarimo dar man trokšti? 
Gal Natano? Jis man ne tik pritars, - 
Jis dar padrąsins ir paskatins. Tai 
Bent žydas! Ir, nepaisant visko, nori 
Atrodyt grynas žydas! Štai ir jis; 
Skubėdamas artėja; švyti visas 
Džiaugsmu. O kas kitaip iš Saladino 
Sugrįžta? Natanai! Ei! 


Devintas paveikslas 
NATANAS ir RITERIS VIENUOLIS 


NATANAS. 
Kaip? Čia jūs? 

RITERIS VIENUOLIS. 

Jūs pas sultoną taip ilgai užtrukot. 
NATANAS. 

Ne taip jau ir ilgai. Kol nuėjau — 

Nė nematai, kaip bėga laikas. Ak, 

Ką besakytum, Kurdai, bet šlovė 

Ne veltui sklinda apie žmogų, nors jinai — 


Palyginti tiktai šešėlis menkas. 
Bet leiskite man viską kuo greičiau 
Jums perduot... 

RITERIS VIENUOLIS. 

Ką? 
NATANAS. 
Jis nori su jumis 

Pasikalbėt; jisai norėtų, kad 
Nedelsdamas nuvyktumėt pas jį. 
Tik palydėkite mane namo, 


Kur dar turėčiau jam kai ką paruošti — 


Tada ir eisim. 
RITERIS VIENUOLIS. 
Natanai, bet aš 


Daugiau pas jus nebeisiu niekad, kol... 


NATANAS. 
Tačiau, vadinas, jūs tenai jau buvot? 
Vadinas, jau kalbėjotės su ja? 
Tiesa? Ir kaipgi jums patiko Recha, 
Smalsu? 

RITERIS VIENUOLIS. 

To nemokėčiau apsakyti! 

Bet vėl ją pamatyti - šito niekad! 


Ne, jokiais būdais! Arba jūs man vietoj, 


Čia pat turėtumėte pažadėti: 


| 165 


| 166 


Kad aš nuo šiol galėsiu visados 
Matyti ją, regėti visą laiką. 
NATANAS. 
Kaip leisite man visa tai suprasti? 
RITERIS VIENUOLIS (truputį patylėjęs, staiga puola 
jam ant kaklo). 
O, mano tėve! 
NATANAS. 
Bet, jaunuoli! 
RITERIS VIENUOLIS. 
Ne 
Sūnau? Maldauju, Natanai, prašau! 
NATANAS. 
Brangus jaunuoli! 
RITERIS VIENUOLIS. 
Ne sūnau? Prašau jus, 
Jus, Natanai! Maldauju jus, užkeikiu: 
Ar gali būti kokie varžtai, kokie pančiai 
Svarbiau negu gamtos ryšys pirmykštis, 
Kad teiktumėte pirmenybę jiems? 
Juk jums pakanka būt tiesiog žmogum! 
Prašau jus, neatstumkite manęs! 
NATANAS. 


Mielasis, mielas drauge! 


RITERIS VIENUOLIS. 
Ne sūnau? 
Tai ne sūnus? Net jei dėkingumas 
Išgrindęs būtų kelią meilei jūsų 
Dukters širdin? Net ir tada, jei mes 
Abu tik lauktumėme jūsų mosto, 
Kad mūsų sielos amžiams susilietų? 
Jūs tylite? 
NATANAS. 
Jūs stebinat mane, 
Jaunasis riteri. 
RITERIS VIENUOLIS. 
Tai jūs nustebęs? 
Aš, Natanai, nustebinau jus jūsų 
Paties mintim? Jūs nebeatpažįstat 
Jų mano lūpose? Nejau tai aš 
Jus stebinu? 
NATANAS. 
Kad aš taip sužinočiau 
Pirmiau, kuris iš Štaufenų iš tikro 
Tavasis tėvas buvo! 
RITERIS VIENUOLIS. 
Ką jūs šnekat? 


Kaip, Natanai? Jūs šitą mirksnį nieko 


Nejaučiate, išskyrus vien smalsumą? 

NATANAS. 
Nes, matote... Kadaise man jau teko 
Su vienu Štaufenu susipažinti, 
Jis buvo Konradas vardu. 

RITERIS VIENUOLIS. 


Ir kas - 

Kas, jei ir mano tėvo šitoks vardas? 
NATANAS. 

Ar iš tikrųjų? 
RITERIS VIENUOLIS. 

Aš juk pagal tėvą 

Ir vadinuosi: Konradas ir Kurdas — 

Tas pats. 
NATANAS. 


Galbūt. Bet Konradas manasis 
Nebuvo jūsų tėvas. Nes maniškis — 
Vienuolis riteris, taip pat kaip jūs — 
Nevedęs buvo. 
RITERIS VIENUOLIS. 
Ir nepaisant to! 
NATANAS. 
Kaip tai suprasti? 
RITERIS VIENUOLIS. 
Ir nepaisant to, 
Jisai galėjo mano tėvas būti. 

NATANAS. 
Jūs pokštaujat. 

RITERIS VIENUOLIS. 

Ojūs per daug rimtai 

Į viską žiūrit! Ką gi, tebūnie, 
Kas mergvaikiu, kas benkartu vadina. 
Juk ir tokių pasauly pasitaiko. 
Tačiau gal mano protėvius palikim 
Ramybėj. Aš nekibsiu prie jūsiškių. 
Ne, sergėk Dieve, ne todėl, kad man 
Bent menką abejonę keltų jūsų 
Kilmės knyga. Jūs galite ją lapas 
Po lapo versti man lig Abraomo. 
Toliau jau aš ir pats žinau, galėčiau 
Prisiekti. 

NATANAS. 

Jūs jau pykstat. Bet ar aš 

Nusipelnau to? Argi aš kaip nors 
Atstūmiau jus? Juk aš tik nenorėjau 
Nutvert jus šią akimirką už žodžio. 
Tik tiek. 

RITERIS VIENUOLIS. 

Tikrai tik tiek? Ir daugiau nieko? 

Tada atleiskit man!.. 

NATANAS. 
Na, eikim, eikim! 
RITERIS VIENUOLIS. 
Kur? Ne! Tik ne pas jus! Aš neisiu! Ne! 
Ten - aš degu! Aš jūsų čia palauksiu. 
Jūs eikit! Jei man teks dar ją išvysti — 
Turėsiu laiko jos atsižiūrėti. 
O jeigu ne - ir taip atsižiūrėjau 
Daugiau negu gana. 
NATANAS. 
Aš paskubėsiu. 


Dešimtas paveikslas 
RITERIS VIENUOLIS, po kurio laiko ir DAJA 


RITERIS VIENUOLIS. 
To jau per daug man! Smegenys žmogaus 
Aprėpti gali tokią begalybę, 
Bet kartais vis dėlto ir jos pajunta, 
Kad persipildė; rodos, vienu ypu 
Nuo smulkmenos menkiausios tapo pilnos! 
Nereikalinga viskas; nesvarbu, 


Kojos ten prikimštos bebūtų. Bet 

Turėk kantrybės. Siela tuoj sugers 
Tą perteklių ir gausą, atsiras 
Erdvės, nušvis nauja šviesa ir viskas 
Tvarkingai susidėstys. Argi pirmą 
Aš kartą pamilau? O galgi tai, 
Ką kitados galvojau esant meilę, 
Nebuvo meilė? Gal tiktai dabar 
Jaučiu, ką iš tikrųjų reiškia meilė?.. 
DAJA (prisėlinusi iš šono). 
Ei, riteri! Ar girdit? 
RITERIS VIENUOLIS. 
Kas čia šaukia? 
Ak, Daja, tai čia jūs? 
DAJA. 
Aš prasmukau 
Pro jį nepastebėta. Bet jisai 
Dar gali pamatyti mus, jei ten 
Stovėsite. Prieikite arčiau, 
Už šito medžio. 
RITERIS VIENUOLIS. 
Kas gi atsitiko? 
Taip paslaptingai? Ką tai reiškia? 
DAJA. 
Būtent 
Kad paslaptingai: nes dėl paslapties 


| 172 


Ir atskubėjau čia; veikiau dviejų. 

Mat vieną žinote tik jūs, o kitą 

Žinau tik aš, - kaip manote, kaip būtų, 

Jei mudu pasikeistume jomis? 

Jūs patikit man savąją - o aš 

Tada atskleisiu savo. 
RITERIS VIENUOLIS. 

Mielu noru. 

Jeigu tiktai žinočiau, ką jūs laikot 

Ta mano paslaptim. Bet tai tikriausiai 

Man iš jūsiškės paaiškės. Taigi, pradėkit. 
DAJA. 

Na, jūs tik pamanykit! Tai jau ne, 

Kilnusis riteri: jūs pirmas, aš po jūsų... 

Nes, patikėkit, mano paslaptis 

Jums gali būt visai nereikalinga, 

Kol nežinau jūsiškės. Tad, prašau, 

Negaišdamas! Nes jei iššniukštinėsiu 

Pati - jau paslapties nebeturėsit. 

Aš liksiu su savąja - jūs be nieko. 

Ak, vargšas riteri, - kada jūs, vyrai, 

Nuslėpti tokias paslaptis mokėjot 

Nuo mūsų, moterų, - nebent vaizduotėj! 
RITERIS VIENUOLIS. 

Juoba kad patys jų dažnai nežinom. 

DAJA. 
Ir tai labai tikėtina. Todėl, 
Suprantama, turėčiau aš pati 
Vardan draugystės pasistengti jums 
Pagelbėti. Sakykit, kaip suprasti, 
Kad jūs taip paknopstom, nelyg įgeltas 
Išbėgot? Kad palikote mus vienas 
Sėdėti? Kad su Natanu vėliau 
Kartu negrįžote? Nejaugi Recha 
Jums per mažai patiko? Kaip? O gal - 
Kaip tik per daug? Matau - per daug! per daug! 
Ak, atpažįstu varganą paukštytį, 
Kuris beviltiškai sparneliais plaka, 
Narvely uždarytas! Na, pakanka: 
Prisipažinkit man tuoj pat, kad mylit, 
Kad mylite ją ligi pamišimo, 
Ir jums atskleisiu... 

RITERIS VIENUOLIS. 

Ligi pamišimo)? 

Išties, tiksliau turbūt nepasakysi. 

DAJA. 
Užteks, kad pripažįstate, jog mylit; 
Tą pamišimą galit pasilikti. 

RITERIS VIENUOLIS. 
Jeigu jis pats ką nors savy suvoktų! 

Vienuolis riteris - ir mylintis žydaitę?.. 
DAJA. 
Tikrai, įžvelgti prasmę čia sunkoka... 
Nors kartais paaiškėja, jog kai kur 
Jos daug daugiau, nei iš pradžių mes manėm; 
O, tiesą sakant, kas čia tokio naujo, 
Kad Išganytojas parodo kelią, 
Kurio netgi išminčius neatranda. 
RITERIS VIENUOLIS. 
Taip iškilmingai? (Bet jei aš Apvaizda 
Pakeisčiau Išganytoją - juk Daja 
Teisybę šneka?) Žinot, man jau daros 
Labai smalsu, nors ligi šiol smalsumas 
Nebuvo man būdingas. 
DAJA. 
Ak! Čionai — 
Šalis stebuklų! 
RITERIS VIENUOLIS. 
(Taip! - ir keistenybių. 
O argi gali būt kitaip? Juk visas 
Pasaulis vienoje krūvoj.) Taip, Daja, 
Mieloji, tebūnie, prisipažįstu, 
Kaip jūs to norite: kad aš ją myliu, 
Kad netgi negaliu įsivaizduoti, 
Kaip aš be jos gyvensiu; kad... 

DAJA. 
Tikrai? 
Tikrai? Tada man, riteri, prisiekit, 
Prisiekite, kad ji bus jūsų, kad 
Išgelbėsit, išgelbėsite ją, 
Ir šiam gyvenimui, ir amžinajam. 
RITERIS VIENUOLIS. 
Bet kaip? Kaip aš galiu? Ar aš galiu 
Prisiekti, kas yra ne mano galioj? 
DAJA. 
Tai jūsų galioj. Vienas mano žodis — 
Ir viskas jūsų galioj bus. 
RITERIS VIENUOLIS. 
Kad net 
Pats tėvas neturėtų nieko prieš? 
DAJA. 
Ką - tėvas? Tėvas! Tėvas privalės 
Paklusti. 
RITERIS VIENUOLIS. 
Privalės paklusti, Daja? 
Nejaugi jį plėšikai kur pagavo? 
Jisai neturi privalėt. 
DAJA. 
Vadinas, 
Turės norėti. Ir turės galiausiai 

Norėti su džiaugsmu. 
RITERIS VIENUOLIS. 
Turės - ir su 
Džiaugsmu! Bet, Daja, jeigu pasakyčiau, 
Kad aš jau pats esu šią stygą bandęs 
Paliesti? 
DAJA. 
Na ir ką? Nesuskambėjo? 
RITERIS VIENUOLIS. 
Deja, kiek disonuodama, ir tai 
Mane užgavo. 
DAJA. 
Ką jūs sakot? Kaip? 
Jūs davėt jam tik žvilgtelt į šešėlį 
Jausmų, kuriuos jūs jaučiate jo Rechai, 
Ir jis nepuolė strykčioti iš džiaugsmo? 
Šaltai nuo jūsų pasitraukė? Jums keblumų 
Sukėlė? 
RITERIS VIENUOLIS. 
Na, daugmaž. 
DAJA. 
Tada 
Nėra ko man nė mirksnio dar mąstyti... 


Pauzė 

RITERIS VIENUOLIS. 

Bet vis dėlto, matau, jūs susimąstėt? 
DAJA. 

Ką besakytum, bet žmogus jisai kaip reta! 

Ašjam labai dėkinga! Bet jisai 

Toks užsispyrėlis! Pats Dievas mato — 

Širdis man stingsta ryžtis tokiam žingsniui. 
RITERIS VIENUOLIS. 

Prašau jus, Daja, išvaduokit kartą 

Mane iš tos nežinomybės. Bet 

Jei nesate pati tikra, ar gera, 

Ar bloga tai, gėdinga ar garbinga, 

Ką esate sumanius - nesakykit! 

O aš pamiršiu, kad kažkas tarp mūsų 

Paliko nutylėta. 
DAJA. 

Tai tik gena, 

Užuot stabdytų. Ką gi, tai žinokit: 

Visai ne žydė Recha, ji - krikščionė. 
RITERIS VIENUOLIS (šaltai). 

Iš tikro? Sveikinu! Nebuvo lengva 

Tai pagimdyti? Bet skausmai juk jūsų 

Neįbaugins! Jūs galit drąsiai tęsti 

Ir apgyvendint nors ir visą dangų, 


Jeigu jau žemėje tam nebetinkat. 

DAJA. 
Kaip, riteri? Tik tiek? Nejau žinia 
Tiktai šitų patyčių nusipelno? 
Žinia, kad Recha - tai krikščionė, jūsų, 
Krikščionio, riterio vienuolio, jūsų, 
Kuris ją mylit, kaip matau, visai 
Nedžiugina? 
RITERIS VIENUOLIS. 
Ir ypač, kai krikščionė — 
Tik jūsų užgaida. 
DAJA. 
Jums taip atrodo? 
Tada aiškiau. Tačiau žinokit - ne! 
Man reikalingas tas, kuris galėtų 
Grąžint ją, kur jos laimė, kur seniai 
Jinai turėjo būti, kuo ji būti 
Turėjo, ir kas buvo sudarkyta. 
RITERIS VIENUOLIS. 
Paaiškinkite man, arba - išeikit! 
DAJA. 
Jinai krikščionių vaikas; jos tėvai — 
Krikščionys; ji pakrikštyta... 
RITERIS VIENUOLIS (staiga pagyvėjęs). 
Bet kaipgi? 
O Natanas? 


DAJA. 
Jis jai ne tėvas. 
RITERIS VIENUOLIS. 
Jis 
Ne Rechos tėvas? Jūs gerai nutuokiat, 
Ką sakot? 
DAJA. 
Tiesą, dėl kurios dažnai 
Krauju raudot paplūsta mano akys. 
Jisai ne tėvas Rechai... 
RITERIS VIENUOLIS. 
Jis tiktai 
Augino ją kaip savo dukrą? Jis 
Krikščionių vaiką auklėjo kaip žydę? 
DAJA. 
Taip, būtent taip. 
RITERIS VIENUOLIS. 
Ji niekad nežinojo, 
Kas ją pagimdė? Niekad negirdėjo 
Iš jo, kad ją yra visai ne žydė 
Pagimdžius, o krikščionė? 
DAJA. 
Niekada! 
RITERIS VIENUOLIS. 
Ir jis šitam paklydime ne tik 

Augino ją nuo kūdikystės, bet 

Ir jai užaugus, tapus mergina 

Paliko klaidžioti toliau? 
DAJA. 

Deja. 

RITERIS VIENUOLIS. 

Kaip? Natanas, - nesuprantu, - gerasis, 

Išmintingasis Natanas išdrįso 

Taip suklastoti prigimtį, jos balsą? 

Taip iškraipyti polinkius širdies, 

Kurie sava valia visai kitus 

Kelius sau būtų pasirinkę? Daja, 

Išties jūs man atvėrėte kai ką — 

Labai svarbaus, - kas daug ką gali keisti, - 

Kas kelia sumaištį many, - dėl ko 

Tiesiog nebežinau, ką ir daryti. 

Todėl man reikia laiko. Jūs jau eikit! 

Netrukus jis pro čia sugrįš. Jis gali 

Užklupt mus. Eikit! 
DAJA. 

Jei užklups - man galas. 

RITERIS VIENUOLIS. 

Dabar su juo kalbėtis neturėčiau 

Nei noro, nei jėgų. Jei jį sutiksit, 

Tik perduokit, kad mudu vienas kitą 

Kaip nors pas Saladiną susirasim. 
DAJA. 

Tik pasisaugokite, kad jisai 

Nepastebėtų nieko. Tegu lieka 

Tai paskutinė priemonė, jei jos 

Prireiktų; jeigu tektų, vardan Rechos, 

Paskutiniausias abejones išsklaidyti! 

Ir dar: tada, jei jūs ją pasiimsit 

Europon, juk manęs čia nepaliksit? 
RITERIS VIENUOLIS. 

Bus apie tai dar laiko... Jūs tik eikit! 

KETVIRIAS VEIKSMAS 


Pirmas paveikslas 


Scenoje - dengtos vienuolyno galerijos. VIENUOLIS, 0 
netrukus ir RITERIS VIENUOLIS 


VIENUOLIS. 
O, taip! Neklysta mūsų patriarchas! 
Ko gero, jau iš anksto buvo aišku, 
Kad vargiai sugebėsiu tai atlikti, 
Kas man jo prisakyta. Ir kodėl jis 
Man tokias užduotis dar skiria? Aš 
Neišmanau visų tų subtilybių, 
Nenoriu ir nemoku gražbyliauti, 
Ir džiaugčiaus, jeigu man nereiktų niekur 
Nei nosies kišt, nei teptis rankų. Argi 
Tam pats save atskyriau nuo pasaulio, 
Kad dėl kitų į jį vėl pasinerčiau? 
RITERIS VIENUOLIS (ryžtingai prieidamas prie jo). 
Gerasis broli! Štai kur jūs. Aš jūsų 
Ilgai ieškojau. 

VIENUOLIS. 
Ar manęs? 
RITERIS VIENUOLIS. 
Nejaugi 
Neatpažįstat? 
VIENUOLIS. 
Kur jau! Atpažįstu! 
Tik aš maniau, kad man tikriausiai pono 
Daugiau jau niekad nebeteks sutikti, 
Kad taip, matyt, jau Viešpats Dievas lėmė. 
Nes Viešpats Dievas žino, kaip nemiela 
Man buvo jus bandyti įkalbėti. 
Ir jis juk žino, kaip aš nenorėjau, 
Kad atgarsį surasčiau jumyse; 
Jis žino, kaip labai aš nudžiugau, 
Kaip sielos gelmėse džiaugiaus, kad jūs 
Ryžtingai, net nesvarstęs, atsisakėt 
Daryti tai, kas riteriui netinka. 
Ir štai jūs grįžtate! Vadinas, svarstėt? 
RITERIS VIENUOLIS. 
O jūs jau žinot, ko aš atėjau? 
Aš pats nesu dėl to dar tikras. 
VIENUOLIS. 
Jūs 


Iš naujo apgalvojot ir nusprendėt, 

Kad patriarchas ne toksai jau neteisus; 
Kad jo sumanymas atnešt jums gali 
Ir pinigų, ir šlovę; ir kad priešas 
Liks priešas visuomet, net jei septynis 
Kartus bus mūsų angelas globėjas. 
Dabar jūs tai supratote visa 
Esybe savo ir sugrįžęs vėl 
Mums siūlot savo paslaugą. O Dieve! 
RITERIS VIENUOLIS. 
Palaimintas žmogau! Nusiraminkit, 
Aš ne dėl to grįžau; ir ne dėl to 
Norėčiau pakalbėt su patriarchu. 
Kaip aš tada maniau, taip ir dabar 
Galvoju; ir nėra šitam pasauly 
Dalykų, dėl kurių aukoti ryžčiaus 
Tą gerą nuomonę apie mane, 
Kuria man garbę suteikė toks mielas, 
Toks nuolankus ir atviras žmogus. 
Aš atėjau tiktai pasiteirauti: 
Gal patriarchas vienu klausimu galėtų 
Kai ką patarti man... 
VIENUOLIS. 
Jums - patriarchas? 
Dvasiškis - riteriui vienuoliui? (Baugščiai 


apsižvalgo) 

RITERIS VIENUOLIS. 
Taip; 
Mat klausimas labiau dvasiškiui skirtas. 
VIENUOLIS. 
Tačiau dvasiškis riterio vienuolio 
Tikrai neklaustų, net jei klausimas ir būtų 
Susijęs vien su riteryste. 
RITERIS VIENUOLIS. 
Ką gi, 
Jis turi privilegiją pažeisti 
Įstatymą, kurios jam dažnas mūsų 
Ne taip labai jau ir pavydi. Aišku, 
Jei aš ką nors tik dėl savęs daryčiau, 
Arba jei man tik sau pačiam reikėtų 
Atsiskaityti, - kam tas patriarchas? 
Tačiau kai ką aš jau verčiau blogiau, 
Bet pagal kito valią, padarysiu, 
Negu gerai, bet vien savaip. Be to, 
Religija - dabar jau suprantu — 
Tai irgi partija; ir jeigu kas 
Dar manos virš tų partijų iškilęs, 
Pats nesuvokdamas, šiaip ar kitaip, 
Už vieno krašto laikos. 
VIENUOLIS. 
Aš šioj vietoj 

Verčiau jau nutylėsiu. Nes nedaug 

Iš to, ką ponas kalba, supratau. 
RITERIS VIENUOLIS. 

Ir vis dėlto! (Palauk! O ko man reikia? 

Ar nuosprendžio, ar patarimo? Ar 

Kad žmogiškai tiesiog patartų, ar 

Mokslingai?) Ačiū, mano broli, ačiū 

Už paprastą užuominą. O kam 

Man patriarchas? Man už patriarchą 

Juk galit būt ir jūs! Juk aš labiau 

Krikščionio ieškau patriarche nei 

Krikščionyje ieškočiau patriarcho. 

Tad mano klausimas toksai... 
VIENUOLIS. 

Netęskit, 

Netęskit, pone! Kam? Juk ponas matot 

Mane. Kas žino daug, tas daug kuo turi 

Ir rūpintis; o man tik viena rūpi... 

Ak, nuostabu! Klausykit! Matot? Štai, 

Štai, mano laimei, ir jis pats ateina. 


Čia ir stovėkit. Jis jus jau pamatė. 


Antras paveikslas 


PATRIARCHAS, su visu jo luomui priderančiu 
prakilnumu įžengiantis į galerijas, ir TIE PATYS 


RITERIS VIENUOLIS. 
Verčiau išvengęs būčiau. Ne, ne tokio 
Žmogaus ieškojau! Apkūnus, įraudęs, 
Patenkintas prelatas! Ir su kokia 
Dar prabanga! 
VIENUOLIS. 
Jums reiktų pamatyti, 
Kaip jis į rūmus išsipuošti mėgsta. 
Dabar tik grįžta nuo ligonio. 
RITERIS VIENUOLIS. 
Taip, 
Nesistebiu, kad jo sultonas gėdis. 
PATRIARCHAS (priėjęs artyn, pamoja Vienuoliui 
ranka). 
Eik šen! O ten juk riteris vienuolis? 
Ir ko jam reikia? 
VIENUOLIS. 


Kad nė nežinau. 

PATRIARCHAS (eina prie jo, Vienuolis ir svita tuo metu 


pasitraukia atokiau). 

Na, pone riteri! Labai džiaugiuos 
Galėdamas matyt jaunuolį šaunų! 
Ei, betgi dar visai jaunutis! Ką gi, 
Duos Dievas, dar iš jo išaugti gali 
Kai kas. 
RITERIS VIENUOLIS. 
Daugiau, negu dabar yra, 
Garbingas tėve, jau vargu. Veikiau 
Kas nors menkesnio. 
PATRIARCHAS. 
Aš bent jau linkėčiau, 
Kad toks šlovingas riteris ilgai dar 
Žaliuojantis ir žydintis jaunyste 
Brangiosios mūsų krikščionybės labui 
Ir Dievo garbei nuolankiai tarnautų! 
O tam, žinia, tikrai nesukliudytų, 
Jei jauną drąsą nuolatos lydėtų 
Ir brandūs vyresniųjų patarimai! 
Tad kuo pagelbėti galėčiau tamstai? 
RITERIS VIENUOLIS. 
Kaip sykis tuo, ko ir stokoja mano 
Jaunystė: laukčiau patarimo. 
PATRIARCHAS. 
Prašom, 


Mielai! Su sąlyga, kad jį priimsit. 

RITERIS VIENUOLIS. 
Bet ne aklai juk? 
PATRIARCHAS. 

Nesakau - aklai! 
Suprantama, kad niekam nederėtų 
Nesinaudot protu, kur Dievas davė, - 
Kur reikia juo pasinaudoti. Bet 
Arjuo visur naudotis tinka? Ne! 
Na, pavyzdžiui: kai Dievas mums pasiunčia 
Per savo angelą, - kitaip pasakius, 
Per savo žodžio pasiuntinį, - žinią, 
Suteikdamas mums dievišką malonę, 
Kuri nurodo ypatingą būdą, 
Kuriuo jūs krikščionybės labui 
Galėtumėt pasitarnaut geriausiai, 
Kad stiprintumėte bažnyčios galią, - 
Argi kas nors tada protu išdrįstų 
Bandyti išsiaiškint valią to, 
Kuris patsai tą protą ir sukūrė? 
Arba kas imtųs taikyti kaip matą 
Tuščios garbės niekingas taisykles 
Dangaus šviesybės amžiniesiems dėsniams? 
Bet apie tai gana. Tai koks gi ponui - 
Iškilo klausimas, kad pageidauja 
Ir mūsų patarimo? 

RITERIS VIENUOLIS. 
Tarkim, kad 
Garbingas tėvas, žydas, turi vaiką 
Vienintelį, - sakykim, tai mergaitė, - 
Kuriai jisai su rūpesčiu didžiausiu 
Įskiepijo pačius gražiausius bruožus, 
Už ją net savo sielą atiduotų, 
O ir jinai jį meile nuolankiausia 
Taipogi myli. Ir dabar kai kam 
Iš mūsų netikėtai išaiškėja, 
Kad ta mergaitė esanti ne žydo 
Duktė; jis ją tik kažkada vaikystėj 
Suradęs, nusipirkęs ar pavogęs, — 
Čia kaip nuspręsit; žinoma tiktai, 
Kad ta mergaitė gimus iš krikščionių, 
Kad ji pakrikštyta; žodžiu, tas žydas 
Tik išauginęs ją kaip žydę ir 
Visiems tik teigia, kad esą ji žydė 
Ir jo dukra. Tad, maloningas tėve, 
Sakykit, kaip čia reiktų pasielgti? 
PATRIARCHAS. 
Pasibaisėtina! Tačiau pirmiausia 
Išgirst norėčiau, ar tai tikras faktas, 
Šis atvejis, ar tik vaizduotėj pono 
Užgimus hipotezė? Kitaip sakant, 

Ar ponas visa tai tik fantazuoja, 
Ar taip iš tikro buvo ir, ko gero, 
Dar tebevyksta? 

RITERIS VIENUOLIS. 

Aš maniau, kad tai 

Nėra svarbu, - man buvo įdomu 
Tiktai išgirst, ką jūsų šviesenybė 
Galvotų apie tai. 

PATRIARCHAS. 

Nėra svarbu? 

O Viešpatie, kaip žemiškasis protas, 
Puikybės pilnas, dvasiškuos dalykuos 
Niekingai klysti gali! Anaiptol! 
Jei apsakytas atvejis tėra 
Tiktai vaizduotės žaismas - jis nevertas 
Net pastangų, kad imtumeis rimtai 
Mąstyti apie jį. Tada nebent 
Pasiųsčiau poną į teatrą - ten 
Panašūs pro et contra susilaukia 
Gausių aplodismentų. Tačiau jei 
Ne vien tiktai teatriniai efektai 
Iš tikro ponui rūpi, jeigu tai - 
Tikrovės faktas, ir, neduok tu Dieve, 
Net mūsų diecezijoj įvykęs, 


Jeruzalėj, mieste brangiausiam mūsų, — 


Na, jau tada... 
RITERIS VIENUOLIS. 
O kas tada? 
PATRIARCHAS. 
Tada 
Tas žydas būtų nubaustas nedelsiant 
Bausme, kurią už šią piktadarystę, 
Už tokią sunkią nuodėmę numato 
Ir popiežiaus, ir imperatoriaus 
Teisynai. 
RITERIS VIENUOLIS. 
Šit kaip? 
PATRIARCHAS. 
Būtent. Ir tuose 
Minėtuose įstatymuose aiškiai 
Nusakoma, kad jeigu žydas vertė 
Krikščionį, kad tasai atsisakytų 
Krikščioniško tikėjimo, - bausmė 
Tiktai viena: ant laužo. 
RITERIS VIENUOLIS. 
Šit kaip? 
PATRIARCHAS. 
Juo 
Labiau, kai prievarta tas žydas vargšą 
Krikščionių kūdikį yra atplėšęs 


| 192 


Nuo to, su kuo jį siejo šventas krikštas! 

Nes ar ne prievarta yra visi veiksmai, 

Kurių prieš kūdikį imies? Pridursiu: 

Išskyrus tuos, kuriuos bažnyčia daro. 
RITERIS VIENUOLIS. 

Net jeigu šitas kūdikis dabar 

Kur nors skurde galbūt jau būtų miręs, 

Jei žydas būtų jo nepagailėjęs? 
PATRIARCHAS. 

Nekeičia nieko! Žydas turi būti 

Sudegintas. Kadangi jau verčiau 

Jis čia skurde numirtų, negu būtų 

Išgelbėtas ir pasmerktas per amžius 

Kentėti pražūty. Be to, iš kur 

Žinoti žydui Dievo valią? Dievas 

Ką panorėjęs ir be jo išgelbės. 
RITERIS VIENUOLIS. 

Ir dar suteiks palaiminimą, žydo 

Neatsiklausęs. 
PATRIARCHAS. 

Tai nekeičia nieko! 

Sudegintas privalo būti žydas. 
RITERIS VIENUOLIS. 

Skaudu girdėt! Ir juo labiau skaudu, 

Kadangi sako, jog jisai mergaitę 

Augino remdamasis ne tiek savo 
Tikėjimu, kiek, galima sakyti, 
Veikiau jau jokiu, mokė apie Dievą 
Ją tiktai tiek, kiek šito reikia protui. 
PATRIARCHAS. 
Nekeičia nieko! Žydas turi būti 
Sudegintas... O, taip, jau vien dėl to 
Jis būtų vertas tris kartus sudegint! 
Kaip? Leido kūdikiui išaugt be jokio 
Tikėjimo? Bet kaip? Visai visai 
Nemokė kūdikio svarbiausios pareigos — 
Tikėti? Tai per daug žiauru! Bet aš 
Labai stebiuosi, riteri, jūs pats... 
RITERIS VIENUOLIS. 
Palaimintasis tėve, visa kita 
Per išpažintį, jeigu Dievas duos. (Nori išeiti) 
PATRIARCHAS. 
Kaip? Jūs nenorit visko tuojau pat 
Iškloti man? Atskleisti, kas tas žydas, 
Piktadarys tas? Nesiruošiat jo 
Atvest ir pastatyti prieš mane? 
O taip, tada žinau, kaip aš patarsiu! 
Nedelsdamas einu pas Saladiną. 
Sultonas pagal sutartį privalo, 


Jis prisiekė, jis turi mus apginti; 

Jisai privalo ginti mūsų teises, 
Su mokymais visais mūsų švenčiausios 
Religijos skaitytis! Ačiū Dievui! 
Mes turim jo originalą. Turim 
Jo parašą, jo antspaudą. Mes turim! 
Jau aš nesunkiai sugebėsiu jam 
Išaiškinti, kokiais pavojais visai 
Valstybei gresia netikėt niekuo! 
Visi visuomenės ryšiai suirtų, 
Sutrūkinėtų, jei žmogus staiga 
Pradėtų netikėt niekuo. Šalin! 
Šalin piktadarystę šitą! 
RITERIS VIENUOLIS. 
Gaila, 
Kad negaliu tokiu puikiu pamokslu 
Pasigėrėti taip, kaip priderėtų! 
Esu sultono kviečiamas. 
PATRIARCHAS. 
Tikrai? 
Na, taip - tada, suprantama - tada jau... 
RITERIS VIENUOLIS. 
Galiu paruošt sultoną, jeigu jūsų 
Kilnioji šviesenybė pageidautų. 
PATRIARCHAS. 


O, aš žinau, žinau, kad ponas esat 

Maloniai laukiamas sultono rūmuos! 

Tik tiek prašyčiau — pasitaikius progai 

Apie mane geruoju užsiminkit. 

Aš juk tiktai uoliausias Dievo tarnas. 

Jei kur ir perlenkiu - tai tik dėl jo. 

Todėl jau neskubėkit, pone, teisti! 

Juk, ponas riteri, teisybę sakant, 

Tai, ką kalbėjom apie žydą, buvo 

Tik problema? - taip sakant... 
RITERIS VIENUOLIS. 

Problema. (Išeina) 

PATRIARCHAS. 

(Bet man į ją dar reiktų pasigilint. 

Vėl broliui Bonafidui užduotis. 

Yra ką pagalvot.) Eik šen, sūnau! 


Išeina šnekučiuodamasis su Vienuoliu 

Trečias paveikslas 


Scenoje - kambarys Saladino rūmuose, į jį vergai velka 
daugybę nešulių ir deda juos vieną greta kito ant grindų. 
SALADINAS, netrukus ir ZITA 


SALADINAS (jeidamas). 
Išties! Čia nematyti jokio galo. 


Ar ten dar daug to turto? 
VERGAS. 
Kita tiek. 
SALADINAS. 


Tai tiesiai Zitai neškite, kas liko. 

O kur Al Hafis dingo? Ką sukrovėt, 
Tegu nedelsdamas pasiima į iždą. 

O gal geriau pasiųsti viską tėvui? 

Juk jeigu pasiliksiu, viską vėjais 

Tuoj pat paleisiu. Nors galiausiai laikas 
Ir man tapt griežtesniam; kad ir kaip ten būtų, 
Dabar gerokai išmonės prireiktų, 

Kad riebų kąsnį iš manęs išluptum. 
Bent tol, kol iš Egipto pinigų 
Sulauksime, varguomenė lai verčias 
Kaip išmanydama. Antai aukas 

Prie kapo - kaip žmonėms jas išdalinti? 

Krikščionių piligrimų tuščiomis 
Juk negali paleist! Nebent tiktai... 
ZITA. 
Kas čia dabar? Kokie čia pinigai, 
Kuriuos man atnešė? 
SALADINAS. 
Tai tau už skolą; 
Ojei atliks kiek - atsargai turėk. 
ZITA. 
Ar Natanas su riteriu vienuoliu 
Nepasirodė? 
SALADINAS. 
Jis, ko gero, vis dar 
Jo tebeieško. 
ZITA. 
Tu tik pažiūrėk, 
Kas man pakliuvo po ranka netyčia 


Senus papuošalus apžiūrinėjant. 
Rodo jam nedidelį portretėlį 


SALADINAS. 
Ak! Juk tai mano brolis! Juk tai jis, 
Taijis! Toks jis ir buvo! Buvo toks, deja! 
Mielasis, neprilygstamas berniukas, 

Kurį man teko taip anksti prarasti! 
Ak, ko tik mes nebūtume nuveikę, 
Jei būčiau nuolat jautęs tavo petį! 
Palik man šį portretą, Zita. Regis, 
Dabar menu: jis jį padovanojo 
Vyriausiai tavo sesei, savo Lilai, 
Kuri tą rytą nieku gyvu jo 
Paleist iš savo glėbio nenorėjo. 
Tą paskutinį rytą, prieš išjojant. 
Tai aš išjot jam leidau, aš jam leidau 
Vienam išjoti! Lila irgi mirė, 
Iš sielvarto, taip man ir neatleidus 
Už tai, kad aš tada nesukliudžiau 
Išjoti jam vienam. Jis nebegrįžo! 
ZITA. 
Vargšelis brolis! 
SALADINAS. 

Nieko nepakeisi! 
Visi juk vieną kartą nebegrįšim! 
Be to - kas žino? Juk ne tik mirtis 
Galėjo kelyje nukreipt nuo tikslo 
Jaunuolį tokios prigimties kaip jis. 
Toks ir daugiau sau priešų susiranda; 
Ir neretai auka stipriausias tampa, 


Nebūtinai silpniausias. Tebūnie 

Kaip jau yra! Norėsiu tą portretą 
Palyginti su riteriu vienuoliu 
Jaunuoju; reikia juk pasižiūrėti, 
Ar smarkiai mes vaizduotėj apsigaunam. 
ZITA. 
Aš jį tik tam ir atnešiau. Bet duokš, 
Grąžink man! Aš tiksliai tau pasakysiu, 
Čia moters akys niekada neklysta. 
SALADINAS (įžengusiam sargybiniui). 
Kas ten už durų? Riteris vienuolis? 
Tejeinie! 
ZITA. 
Kad nekliudyčiau jums 
Ir kad smalsumas mano netrikdytų... 


Atsisėda atokiau ant sofos ir nuleidžia uždangalą 


SALADINAS. 
Gerai, labai gerai. (O koks jo balsas? 
Ar irgi panašus? Asado balsas, 
Ko gero, vis dar glūdi mano sieloj?) 

Ketvirtas paveikslas 
RITERIS VIENUOLIS ir SALADINAS 


RITERIS VIENUOLIS. 

Sultone, aš, belaisvis tavo... 
SALADINAS. 

Mano 

Belaisvis? Jei gyvybę dovanoju, 

Nejau sykiu nedovanočiau laisvės? 
RITERIS VIENUOLIS. 

Man nedera spėlioti neišklausius, 

Kaip tau atrodys dera pasielgti. 

Tačiau nelauk, sultone, padėkų 

Nei iškilmingų priesaikų už tai, 

Kad man išsaugojai gyvybę, - tai 

Nei mano luomui jau nepridera, 

Nei mano būdui. Kad ir kas nutiktų, 

Ji pasiruošus tau tarnaut. 
SALADINAS. 

Pakaks, 

Jei jos nepanaudosi prieš mane! 

Nepavydėčiau, jeigu atitektų 

Dvi rankos priešui. Bet linkėti tokios 


Širdies man būtų iš tiesų nelengva. 

Aš dėl tavęs tikrai nė kiek neklydau, 
Šaunus jaunuoli! Ir dvasia, ir kūnu 
Esi kaip mano mylimas Asadas. 
Atrodo, tuoj paklaust galėčiau: kurgi 
Slapsteisi baukščiai visą šitą laiką? 
Kokioj oloj miegojai? Kokiame 
Džinistane, kokia geroji fėja 
Išsaugojo šį žiedą tokį gaivų? 
Arba galėčiau, regis, tau priminti, 
Ką mes abu sykiu ir šen, ir ten 
Nuveikę esam. Arba imčiau pykti, 
Kad vis dėlto kažką nuo savo brolio 
Slepi, kad vieną nuotykį esi 
Nuslėpęs: taip, tikrai galėčiau, jei 
Vien tik tave matyčiau, jei save 
Užmirščiau, koks dabar esu. Tiek to! 
Šituos saldžiuos svajojimuos bent tiek 
Tiesos, kad mano rudeny Asadas 
Ir vėl pražydo. Riteri, juk tu 
Patenkintas tuo? 
RITERIS VIENUOLIS. 

Visa, ką tik gaučiau 

Aš iš tavęs, jau slėpės mano sielos 


Troškimuos. 


SALADINAS. 
Mes tuoj pat ir pažiūrėsim. 
Ar pasiliktum pas mane? Ar liktum 
Gyventi pas mane? Man nesvarbu: 
Ar kaip krikščionis, ar kaip musulmonas! 
Ar su apsiaustu baltu savo, ar 
Su burnusu arabišku; ar su 
Rytiečio turbanu, ar veltine 
Savąja skrybėle - kaip panorėsi, 
Kaip tau patiks ar tiks! Man nesvarbu! 
Aš niekad nereikalavau, kad medžiai 
Visi žieve vienoda dengtųs. 
RITERIS VIENUOLIS. 
Vargiai 
Tada tu būtum tas, kas tu esi: 
Herojus, linkęs sodininku būti 
Ir patarnauti Viešpaties sode. 
SALADINAS. 
Na, jei jau taip, ir jeigu negalvoji 
Apie mane blogiau - tai galim tarti, 
Kad pusė darbo padaryta? 
RITERIS VIENUOLIS. 
Visas! . 
SALADINAS (ištiesdamas jam ranką). 
Tad - žodis? 

RITERIS VIENUOLIS (sumušdamas per jo ranką 
savąja). 
Sutarta! Tu šįsyk gauni 
Daugiau, nei paimi. Aš visas — tavo! 
SALADINAS. 
Ar ne per daug sėkmės per vieną dieną? 
Per daug! O jis kartu ar neatėjo? 
RITERIS VIENUOLIS. 
Kas neatėjo? 
SALADINAS. 
Natanas. 
RITERIS VIENUOLIS. 
One. 
Aš vienas atėjau. 
SALADINAS. 
Narsuolio žygis! 
Ir kokia išmintinga laimė slypi 
Tame, kad šitokio žmogaus štai labui 
Tu pasiryžai tokiam žygiui. 
RITERIS VIENUOLIS. 
Taip, 
O taip! 
SALADINAS. 
Tik taip šaltai? O ne, jaunuoli! 
Kada geradarystę Viešpats siunčia 

Per mus, tai nevalia tokiam šaltam 
Išlikti! Nedera net iš kuklumo 
Šaltumą tokį rodyti! 
RITERIS VIENUOLIS. 
Bet juk 
Pasaulyje kiekvienas daiktas turi 
Ne vieną pusę! Ir dažnai jos skirias 
Taip, kad net kartais neįsivaizduoji, 
Kaip jas gali susieti ir sutaikyt! 
SALADINAS. 
O tu laikykis visados geriausios, 
Ir šlovink Dievą! Jis žinos, kaip jas 
Sutaikyti. Bet jei jau tu, jaunuoli, 
Esi taip linkęs viską komplikuoti, 
Ir man derėtų neprarast budrumo. 
Deja, ir manyje netrūksta bruožų, 
Kuriuos suderint neretai sunkoka. 
RITERIS VIENUOLIS. 
O gaila! Nors mane įtarumu 
Retai kada apkaltinti galėtum. 
SALADINAS. 
Bet vis dėlto kažką įtarinėji? 
Man regis, netgi numanau - ar tik 
Ne Nataną? Juk taip? Juk aš atspėjau? 
Įtarinėji Nataną? Paaiškink! 

Sakyk! Parodyk man bent kartą, 
Kaip tu manim pasitiki. 
RITERIS VIENUOLIS. 
Prieš jį 
Aš nieko neturiu. Aš tik širstu 
Ir ant savęs pykstu. 
SALADINAS. 
Už ką? 
RITERIS VIENUOLIS. 
Už tai, 
Kad aš susapnavau, jog žydas gali 
Užmiršti, ką tai reiškia būti žydu; 
Kad nemiegodamas susapnavau tai. 
SALADINAS. 
Nagi, paaiškink, kokie čia sapnai 
Nemiegant? 
RITERIS VIENUOLIS. 
Tu juk ją žinai, sultone, 
Istoriją su Natano dukra. 
Dėl jos aš padariau, ką padariau — 
Dėl to, kad padariau tai. Išdidumas 
Neleido dėkingumo derliaus pjauti 
Ten, kur nesėta mano, tad ilgai 
Atidėliojau dieną, kai reikės 
Ir vėl man tą mergaitę susitikti. 

Jos tėvas buvo kaži kur toli; 

Sugrįžęs sužinojo; susirado 

Mane; dėkojo, vylėsi, kad jo 

Duktė turbūt patiks man; vis kalbėjo 

Apie rytojų, apie šviesias viltis. 

Galų gale, jo žodžių įkalbėtas, 

Pasidaviau ir sutikau nueiti. 

Vos pažiūrėjęs pamačiau: mergaitė 

Iš tikro... Ak, sultone, man taip gėda! 
SALADINAS. 

Tau gėda? To, kad įspūdį padarė 

Mergaitė žydė: kokia čia tau gėda? 
RITERIS VIENUOLIS. 

Man gėda, kad šiam įspūdžiui širdis, 

Nuo tėvo meilikavimų apsalus, 

Tik tiek menkai įstengė pasipriešint! 

Aš, paikša, antrąsyk į ugnį puoliau! 

Dabar jau aš pasipiršau — ir aš 

Tapau paniekintas. 
SALADINAS. 

Atstumtas? 
RITERIS VIENUOLIS. 
Ne, 
Griežtai išmintingasis tėvas nieko 
Man neatsakė. Bet juk jis turįs 


Dar viską išmintingai apsvarstyti, 
Prieš tai susižinoti. Kas be ko! 
O aš argi nesielgiau taip pat? 
Aš irgi juk bandžiau susižinoti 
Ir apsvarstyt, prieš puldamas į ugnį, 
Kol ji ten šaukė liepsnose! Išties! 
Dėl Dievo! Juk tai būtų nuostabu, 
Jei tiek žmogus turėtum apdairumo 
Ir išminties! 
SALADINAS. 
Na na! Galėtum seniui 
Ir atlaidesnis būti. Ar ilgam 
Tie jo nesutikimai? Juk neims jis 
Ir nepareikalaus, kad iš pradžių 
Tu taptum žydu? 
RITERIS VIENUOLIS. 
Kas tai žino! 
SALADINAS. 
Kas 
Tai žino? — tas, kas jį geriau pažįsta. 
RITERIS VIENUOLIS. 
Tų prietarų, kurie nuo mažumės 
Mus lydi, ne taip lengva nusipurtyt; 


Ir net jei juos išmoksti atpažinti, 


Jie vien dėl to dar nepraranda galios. 

Nebūtinai jau laisvas, kas iš savo 
Grandinių šaipos. 
SALADINAS. 
Taikliai pasakyta! 
Bet Natanas - juk Natanas iš tikro... 
RITERIS VIENUOLIS. 
O pats bjauriausias prietaras - manyti, 
Kad tavo prietaras pakenčiamiausias... 
SALADINAS. 
Be abejo! Bet Natanas... 
RITERIS VIENUOLIS. 
Ir jam 
Vienam žmoniją aklą patikėti, 
Kol praregės tiesos šviesoj jos akys... 
SALADINAS. 
Gerai! Bet Natanas! Šitos silpnybės 
Juk nepriskirsi Natanui! 
RITERIS VIENUOLIS. 
Ir aš taip 
Maniau... Bet jeigu šis žmonijos perlas, 
Stebuklas, įsikūnijus dorybė, 
Tėra tik paprasčiausias žydas, 
Kuriam terūpi rast krikščionių vaiką, 
Kad jį galėtų auklėti kaip žydą — 
Tai kaip tada? 

SALADINAS. 
Kas gali jį tuo kaltint? 
RITERIS VIENUOLIS. 
Ir ta mergaitė, su kuria jisai 
Prisijaukinti stengėsi mane, 
Kurios jausmus kaip atlygį man siūlė 
Už tai, ką aš esu, esą, ne veltui 
Padaręs; juk iš tikro ta mergaitė — 
Ne jo duktė; tik nuo bandos nuklydęs 
Krikščionių vaikas. 
SALADINAS. 
Ir, nepaisant to, 
Jisai nenori tau jos atiduoti? 
RITERIS VIENUOLIS (įsikarščiavęs). 
Koks skirtumas, ar nori, ar nenori! 
Jis demaskuotas. Tuščias gražbylys, 
Tas tolerancijos, tas pakantumo 
Skelbėjas - demaskuotas! Bet palauk! 
Tegu tas vilkas žydiškas kiek nori 
Po filosofiniu avelės kailiu 
Sau slapstosi - vis tiek jį šunimis 
Užsiundysiu, kad skrandą pataršytų! 
SALADINAS (griežtai). 
Nurimk, krikščioni! 


ka 


RITERIS VIENUOLIS. 
Kaip sakai? Nurimk, 
Krikščioni? Žydas arba musulmonas 
Tai gali stoti už musulmonybę 
Ar żydiškumą, tik vienam krikščioniui 
Jo krikščionybės ginti nevalia? 
SALADINAS (dar griežčiau). 
Nurimk, krikščioni! 
RITERIS VIENUOLIS (susitramdydamas). 
Saladinai, aš 
Jaučiu, kiek priekaišto esi sudėjęs 
Į šitą žodį! Ak, jei taip žinočiau, 
Kaip čia Asadas pasielgtų, kaip 
Jis elgtųs mano vietoje! 
SALADINAS. 
Neką 
Geriau! Tikriausiai panašiai putotų! 
Bet kur ir kaip suspėjai tu išmokti 
To jo gebėjimo mane tik vienu 
Žodžiu papirkti? Žinoma, jei viskas 
Taip iš tiesų ir buvo, kaip čia dėstei, - 
Tada ir man nelengva susivokti, 
Aš Nataną ne tokį vaizdavausi. 
Bet, šiaip ar taip, jis mano draugas, o 


Saviems draugams kivirčytis neleisiu. 


Pirmiausia išsiaiškink! Neskubėk! 
Tamsybininkų įkarščiui dar spėsi 
Jį atiduoti bet kada! Neprasitark, 
Kad kartais tavo dvasininkija 
Nesumanytų ant manęs užgriūti, 
Galvodama, kaip Natanui atkeršyt! 
Nebūk toks įkyriai krikščionis nei 
Su žydu, nei su musulmonu. 
RITERIS VIENUOLIS. 
Laimė, 
Nes viskas jau galėjo būt vėlu! 
Tik patriarcho kraujo godulys 
Mane laiku sustabdė, kad netapčiau 
Jo įrankiu! 
SALADINAS. 
Tai tu pas patriarchą 
Buvai nuėjęs, ir tiktai po to čia? 
RITERIS VIENUOLIS. 
Tai buvo pykčio protrūkis; buvau 
Sutrikęs, nežinojau, ką daryti! 
Atleisk! Bijau, kad manyje Asado 
Nuo šiol nebenorėsi nei matyti, 
Nei atpažinti. 
SALADINAS. 
Gal ir būtų taip, 

Jei ne ta baimė! Regis, numanau jau, 
Iš kokių ydų prasikalus želia 
Dorybė mūsų. Puoselėki ją, 

O ydoms aš jau būsiu atlaidesnis. 
Na, eik! Tavęs juk Natanas ieškojo, 
Dabar jį tu susiieškok; ir čia 
Atvesk. O jeigu tu apie mergaitę 
Rimtai galvoji: būk ramus! Jinai 
Bus tavo! Lai ir Natanas pajunta, 
Ką reiškia be kiaulienos išauginti 
Krikščionio vaiką! Eik! 


Riteris Vienuolis išeina, o Zita pakyla nuo sofos 


Penktas paveikslas 
SALADINASirZITA 


ZITA. 
Be galo keista! 
SALADINAS. 
Turbūt sutiksi, Zita? Argi mano 


Asadas ne šaunus, puikus jaunuolis? 


ZITA. 
Jei jis toks buvo, ir jei, tiesą sakant, 
Ne riteris vienuolis šiam paveiksle 
Iš tikro pavaizduotas. Tik stebiuosi, 
Kaip tu galėjai tai pamiršt ir nieko 
Apie tėvus jo nepasiteirauti? 
SALADINAS. 
Ir ypač apie motiną tikriausiai? 
Ar niekad ji nėra šiuose kraštuos 
Buvojus? Ar ne taip? 
ZITA. 
Čia tu gerai 
Atšovei! 
SALADINAS. 
Ak, nieko čia nepaprasto nėra! 
Asadas visada žavioms krikščionėms 
Patikdavo, ir pats krikščionių damoms 
Toli gražu nesprukdavo iš kelio; 
Tad kartą net kalba tokia išėjo... 
Tiek to; dabar neverta prisiminti. 
Gana, kad jis vėl čia! Džiaugiuos jį vėl 
Turėdamas su visomis jo ydom, 
Su visomis jo nuolankios širdies 
Keistybėmis ir užgaidom! O tą 
Mergaitę Natanas jam atiduos. 

Juk privalės? 
ZITA. 
Sakai, kad atiduos? 
Verčiau sakyk - paliks jam! 
SALADINAS. 
Šiaip ar taip! 


Ir kokias Natanas dar turi teises 

Į ją, jei jis visai nėra jos tėvas? 

Kas jai išsaugojo gyvybę, tam 

Vienam ir atitenka visos teisės 

Į tai, kas duota jo. 
ZITA. 

Bet, Saladinai, 

O jeigu taip dabar, tuoj pat 

Tu tą mergaitę pasiimtum čion? 

Iš neteisėto šeimininko ją 

Atimtum? 
SALADINAS. 

Tu manai, kad šito reikia? 

ZITA. 

Na, reikalo, ko gero, ir nėra! 

Čia tik smalsumas moteriškas gundo 

Tau duoti tokį patarimą. Mat 

Labai jau maga man, ir kuo greičiau, 


Patirti apie vyrus kai kuriuos, 


Kaipgi atrodyt turi ta mergaitė, 
Kad jie galėtų ją pamilti? 
SALADINAS. 
Ką gi, 
Tai imk ir liepk ją čia atvest. 
ZITA. 
Galiu? 
SALADINAS. 
Tik pagailėkit Natano! Tegu 
Jam net galvon tokia mintis nešauna, 
Kad aš juos prievarta atskirti noriu. 
ZITA. 
Tu nesirūpink tuo. 
SALADINAS. 
O man, matyt, 


Pačiam teks eit žiūrėt, kur tas Al Hafis. 

Šeštas paveikslas 


Scenoje - atvira terasa su vaizdu į palmes Natano 
namuose; kaip ir pirmo veiksmo pirmame paveiksle. 
Dalis prekių ir brangenybių jau guli iškrautos ir 
išdėstytos ten, kur joms numatyta vieta. NATANAS ir 
DAJA 


DAJA. 
Kaip viskas nuostabu! Koks subtilumas! 
Ak, viskas - ir iš kur jūs taip išmanot, 
Ką dovanoti! Įdomu, kur nuausta 
Šita sidabro skraistė, siuvinėta 
Auksiniais siūlais? Kiek jinai kaštuoja? 
Sakyčiau, ji tik nuotakos suknelei! 
Tokios ir karalienė pavydėtų. 
NATANAS. 
Kam ji, sakai, pritiktų? Ir kodėl 
Gi būtent nuotakos suknelei? 
DAJA. 
Še tau! 
Žinia, kada ją pirkot, apie tai 
Jums net mintis į galvą neatėjo. 
Tačiau iš tikro, Natanai, vestuvėms 


Tinkamesnės ieškodamas nerastum! 


Kaip užsakyta nuotakos suknelei. 
Tas baltas fonas — o balta spalva 
Juk reiškia nekaltybę. Aukso gijos, 
Kurios tą foną puošia ornamentais, 
Simbolizuoja turtą. Pažiūrėkit! 
Net miela akiai! 

NATANAS. 

Ką čia vinguriuoji? 

Apie kieno čia nuotakos suknelę 
Užuominas vylingas laidai? Ar tik 
Pati nesirengi tekėti? 


DAJA. 
Aš? 
NATANAS. 
O kas daugiau? 
DAJA. 
Ar aš? O Dieve mielas! 
NATANAS. 


Tai kas tada? Apie kieno vestuvių 
Suknelę tu šneki? Juk viskas tau čia, 
O ne kam nors kitam. 
DAJA. 
Čia viskas man? 


Man vienai skirta viskas? O ne Rechai? 

NATANAS. 
Kas Rechai atgabenta, tas dar guli 
Kitam ryšulyje. Ko lauki? Neškis! 
Gabenkis pas save tą savo mantą! 
DAJA. 
Jūs gundytojas! Na jau ne, tegu sau 
Čia būna nors ir visos šio pasaulio 
Didžiausios brangenybės - nepaliesiu! 
Jei neprisieksit, kad pasinaudosit 
Vienintele duota jums proga, kokios 
Dangus jau antrąsyk nebepasiųs. 
NATANAS. 
Pasinaudosiu - kuo? Ir kas per proga? 
DAJA. 
Tiktai neapsimeskite naivuoliu! 
Trumpai ir aiškiai! Riteris vienuolis 
Pamilo Rechą - jam ir atiduokit 
Į žmonas; taip ir nuodėmės, kurios 
Ilgiau nebegaliu jau nutylėti, 
Galiausiai vienąsyk atsikratysit. 
Mergaitė vėl sugrįžtų pas krikščionis; 
Vėl būtų ta, kas ji yra; ji taptų 
Vėl ta, kas ir turėjo būt. O jūs — 


Jūs, Natanai, su savo gerumu, 


Kurio atlyginti ir už kurį 
Atsidėkot mes niekad neįstengsim, 
Nusipelnysit amžinai ne vien tik 
Liepsnojančių anglių po savo kojom. 
NATANAS. 
Ir vėl suki tą pačią seną rylą? 
Nors naują stygą įtaisei, tačiau 
Bijau, kad anei dera, anei skamba. 
DAJA. 
Kaip tai suprasti? 
NATANAS. 
Riteris vienuolis 
Man iš tikrųjų prie širdies. Ir Rechos 
Linkėčiau jam labiau negu bet kam 
Pasaulyje. Tačiau... Turėk kantrybės 
Šiek tiek. 
DAJA. 
Kantrybės? Regis, ta kantrybė 
Jau jūsų katarinka? 
NATANAS. 
Na, dar pora 
Dienelių pakentėkit!.. Tu žiūrėk! 
Kas ten toksai? Ar tik ne vienuolyno 
Broliukas? Ko jam reikia? 

DAJA. 
Aišku, ko. 


Nueina prie jo ir klausia 


NATANAS. 
Tai duok jam! Ir nelauk, kol ims prašyt. 
(Kaip čia gudriau prie riterio vienuolio 
Arčiau prieiti ir neišsiduoti, 
Kadjis neperprastų tikrosios mano 
Smalsumo priežasties? Jei sužinos, 
O mano įtarimas pasirodys 
Nepagrįstas esąs, tai būsiu veltui 
Įpainiojęs jo tėvą.) Ko jam reikia? 
DAJA. 
Norėtų su tavim pasikalbėti. 
NATANAS. 
Tai kviesk, tegu ateina; o pati 
Kol kas laisva būk. 


Septintas paveikslas 
NATANASirVIENUOLIS 


NATANAS. 
(Kaip aš džiaugčiaus, jeigu 
Galėčiau likti Rechai tėvu! Nors 
Kodėl gi negalėčiau juo išlikti, 
Net jei netekčiau teisės juo vadintis? 
Bet juk ir ji, ir ji pati manęs 
Taip nesiliaus vadinus, kai matys, 
Kaip aš to trokštu ir kaip man to reikia.) 
Eikš! Kuo galėčiau nuolankiajam broliui 
Pasitarnaut? 
VIENUOLIS. 
Kad ne itin kažkuo. 
Džiaugiuosi, pone Natanai, ir vėl jus 
Regėdamas. 
NATANAS. 
Tai jūs mane jau žinot? 
VIENUOLIS. 
O kaip kitaip; juk jus kiekvienas žino! 
Argi mažai delnų jūs esat savo 
Vardu paženklinęs? Tad ir maniškis 
Jau daugel metų ženklą tą nešioja. 

NATANAS (graibydamasis savo kapšo). 
Prieikit, broli; aš jį atgaivinsiu... 
VIENUOLIS. 
Taip apiplėščiau vargingesnį; man 
Nereikia nieko. Jei tik teiktumėtės leisti, 
Norėčiau savo vardą atgaivinti. 
Kadangi aš galėčiau pasigirti, 
Jog kitados esu į jūsų delnus 
Kai ką įspraudęs verto, kas nebuvo 
Paniekinta. 
NATANAS. 
Atleiskite! Man gėda - 
Priminkite man, ką? Ir pasiimkit 
Už bausmę iš manęs septyneriopai 
Kiek buvo verta tai. 
VIENUOLIS. 
Jūs išklausykit 
Pirmiau, nes man pačiam tiktai šiandieną 
Tebuvo priminta apie kadaise 
Jums patikėtą užstatą. 
NATANAS. 
Kaip sakot? 
Man patikėtą užstatą? 
VIENUOLIS. 
Aš, matot, 

Visai dar neseniai kaip eremitas 
Glaudžiausi Kvarantanijoj, lūšnelėj 
Ant kalno netoli nuo Jerichono. 
Tačiau užgriuvo ten būrys arabų 
Plėšikų, mano celę ir koplyčią 
Išdaužė, suniokojo, o mane 
Išsivedė pagrobę. Laimė, man 
Pavyko išsilaisvint ir pasprukti, 
Taip atsidūriau čia, pas patriarchą, 
Tetrokšdamas išsiprašyt sau kitą 
Vietelę, kur galėčiau savo Dievui 
Vienatvėje lig palaimingo galo 
Dienų ramiai ir nuolankiai tarnauti. 
NATANAS. 
Aš tarsi ant žarijų, mano broli. 
Gal kiek trumpiau. Tas užstatas! Tasai 
Man patikėtas užstatas! 
VIENUOLIS. 

Aš tuoj, 
Tuoj, pone Natanai. Tad patriarchas 
Man prižadėjo nuošalesnę vietą, 
Ant Taboro, kai ji tik pasilaisvins; 
O kol taip bus, pasiūlė pasilikti 
Kaip broliui vienuolyne. Tad esu 
Čia, pone Natanai, gal šimtą kartų 


Per dieną melsdamas, kaip kuo greičiau 
Ant Taboro ištrūkt. Nes patriarchas 
Man nuolat skiria užduotis visokias, 
Kurioms pasibjaurėjimą jaučiu 
Didžiausią. Tarkime, antai... 
NATANAS. 
Prašau jus, 
Gal kiek trumpiau! 
VIENUOLIS. 


Mes jau kaip tik ir vietoj! 


Šiandien čia pašnabždėjo jam kai kas 
Į ausį, kad kažin kur netoliese, 
Esą, gyvena žydas, ir tas žydas 
Krikščionių kūdikį kaip savo dukrą, 
Esą, augina. 

NATANAS (priblokštas). 

Kaip? 
VIENUOLIS. 
Jūs išklausykit! 

Taigi jisai mane įpareigojo 
Tą žydą kuo greičiau iššniukštinėti, 
Jei tik įmanoma - tai tučtuojau; o pats 
Dėl šitokios baisios piktadarystės 
Įtūžo rūsčiai; jam tai pasirodė 


Tikriausia nuodėmė Sventajai Dvasiai, 

"Tai reiškia - nuodėmė, kurią mes laikom 
Visų didžiausia, kokia gali būti, 

Tik, dėkui Dievui, mes gerai ir patys 
Nežinome, kame esmė jos slypi: 

Štai čia ir mano sąžinė staiga 

Prabudo; šovė man mintis į galvą, 

Kad aš ir pats kadaise juk galėjau 
Pridėt savus pirštus prie šios didžiosios 
Ir neatleistinosios nuodėmės. 

Sakykite: ar arklininkas jums 

Andai prieš aštuoniolika jau metų 
Nėra įdavęs keleto savaičių 

Dukrelės? 


NATANAS. 
Kaip tai? Matot - šiaip ar taip... 
VIENUOLIS. 


Ne, jūs įsižiūrėkit į mane! 


Tas arklininkas - juk tai aš buvau. 


NATANAS. 


Tai buvot jūs? 


VIENUOLIS. 


Tas ponas, nuo kurio 
Jums dukrą atnešiau - jisai vadinos — 
Duok Dieve prisimint - tai buvo ponas 
Fon Filnekas. Tai buvo ponas Volfas 

Fon Filnekas! 
NATANAS. 
Gryna tiesa. 
VIENUOLIS. 
Kadangi 
Jos motina, vos ją pagimdžius, mirė; 
O tėvas - kiek menu - turbūt, į Gazą 
Staiga išvykt turėjo, kur, savaime, 
Mažosios pasiimti negalėjo, 
Tai pasiuntė ją jums. Aš jus ar tik ne 
Darūne ir susiradau su ja? 
NATANAS. 
Teisybė! 
VIENUOLIS. 
Nieko nuostabaus nebūtų, 
Jei mano atmintis kiek sumeluotų. 
Ne kartą teko keisti šeimininką; 
Šitam gi tik trumpai tarnauti teko. 
Netrukus krito jis prie Aškelono; 
O šiaip jis šeimininkas buvo geras. 
NATANAS. 
O taip! O žinoma! Aš jam už daug ką, 
Labai už daug ką jam dėkot turėčiau! 
Ne kartą jis mane nuo kalavijo 


Išgelbėjęs yra! 


VIENUOLIS. 
Kaip nuostabu! 
Garbė jam! Tad priimti jo dukrelę 
Jums buvo juo didesnis malonumas. 
NATANAS. 
Tuo galit patikėti. 
VIENUOLIS. 
Na, o kurgi 
Dabar jinai? Juk ji, tikiuos, nemirus? 
Duok Dieve, kad gyva išlikus būtų! 
Jei niekas apie ją daugiau nežino, 
Galėtumėte būt ramus. 
NATANAS. 
Galėčiau? 
VIENUOLIS. 
Pasitikėkit, Natanai, manim! 
Nes matot - aš galvoju taip! Jei gėrį, 
Kurį esu sumanęs padaryti, 
Sunku atskirti nuo didžiulio blogio, 
Kadangi jie dažnai yra susiję, - 
Tai aš geriau to gėrio nesiimsiu; 
Mat nors ir blogį mes gana gerai 
Pažint ir atpažinti mokam - bet 
Toli gražu ne tiek pažįstam gėrį. 


Juk tai visai natūralu; jei jūs 

Norėjot išaugint krikščionio dukrą 
Kaip jums atrodė ją augint geriausia, 
Tai pasistengėt ją ir išauginti 

Kaip tikrą savo dukrą. Ir už tai, 

Ką darėte su rūpesčiu ir meile, 

Dabar jūs tokio atlygio sulaukiat? 

Ne, aš su tuo sutikti negaliu. 

Na, aišku, būtų buvę protingiau 
Krikščionę atiduoti į kitas 

Rankas, ir leist kitiems, kad jie mergaitę 
Augintų pagal papročius krikščionių, - 
Bet ar tada galėtumėte taip 

Pamilti savo draugo kūdikėlį? 

O tokio amžiaus vaikui reikia meilės, — 
Tebus tai net žvėries laukinio meilė, — 
Kur kas labiau, nei krikščionybės. Jai 
Dar spės ateiti laikas. Jeigu tik 
Mergaitė jūsų akyse išaugo 

Sveika, dora ir paklusni, ji liks 

Ir Dievo akyse, kokia ir buvus. 

O krikščionybė? Argi ji pati 

Ne žydų mokymais grįsta? Dažnai 
Man pikta būna, pikta ir skaudu, 
Skaudu lig ašarų, kaip mes, krikščionys, 


Nepripažinti ir pamiršti esam linkę, 

Kad mūsų Viešpats pats juk buvo žydas. 
NATANAS. 

Gerasis broli, jūs mane užtarkit, 

Jei dievobaiminga ta veidmainystė 

Ir neapykanta sukiltų prieš 

Mane, - dėl vieno, ak, tiktai dėl vieno 

Kadaise žengto žingsnio! Tiktai jūs, 

Jūs vienas tai privalote žinoti! 

Ir apie tai neprasitart lig grabo 

Lentos! Dar niekad iki šiol tuštybė 

Manęs negundė tai kam nors kitam 

Papasakot. Papasakosiu tai 

Tik jums vienam. Vieninteliam tik jūsų 

Dievotam patiklumui. Nes tik jis 

Pajėgs suprasti, kad save įveikt 

Gali tik visas atsidavęs Dievui. 
VIENUOLIS. 

Kas jums? Jūs jaudinatės? Jūsų akys 

Sudrėkusios? 
NATANAS. 

Mane jūs susiradot 

Su kūdikiu Darūne. Bet vargu 

Arjūs tada žinojot apie tai, 

Kad vos prieš keletą dienų krikščionys 


Visus lig vieno žydus - su vaikais 

Ir moterim - išžudę buvo Gate; 
Ir jūs tikrai jau nežinojot, kad 
Tarp tų, kuriuos išžudė, buvo mano 
Žmona ir septyni vilties pilni 
Ir man gyventi viltį teikę sūnūs, 
Kuriuos buvau paslėpęs savo brolio 
Namuos, - juos ten sudegino visus 
Kartu. 
VIENUOLIS. 
O Viešpatie gailestingiausias! 
NATANAS. 
Prieš jums atvykstant tris dienas ir tris 
Naktis gulėjau aš pelenuose 
Ir dulkėse prieš Dievą ir raudojau. 
Raudojau? Ne, veikiau tūžau ant Dievo, 
Burnojau, laidžiau prakeiksmus pasauliui 
Ir sau, prisiekinėjau krikščionybei 
Rūsčiausią neapykantą per amžius... 
VIENUOLIS. 
Ak! Aš jumis tikiu ir suprantu! 
NATANAS. 
Bet man 
Tada iš lėto vėl sugrįžo protas. 
Jis tyliai pašnabždėjo man: „Tačiau 


| 232 


Juk Dievas vis dėlto yra! Juk tai 

Taipogi buvo Viešpaties valia! 

Tad kilk ir eik! Daryk, ką jau seniai 

Esi suvokęs; tam, kuris to nori, 

Ką nors atlikt tikrai nėra sunkiau, 

Negu suvokti. Kilk!“ Ir aš kilau! 

Ir Dievui sušukau: aš noriu! Jei 

Tik tu to nori, kad norėčiau aš! 

Ir štai tada jūs nulipat nuo arklio 

Ir man paduodate tą kūdikėlį, 

Sumuturiuotą į apsiaustą jūsų. 

Ką jūs kalbėjot man tada, ką aš 

Sakiau - jau užmiršau. Tik tiek žinau, 

Kad paėmiau tą kūdikį, nešiau 

Į savo palapinę, bučiavau jį, 

Ant kelių puoliau ir pradėjau kūkčiot: 

O Dieve! Iš septyneto bent vienas, 

Bent vienas vėl su manimi! 
VIENUOLIS. 

Jūs esat 

Krikščionis, Natanai! Dėl Dievo, jūs 

Krikščionis, Natanai! Už jus tikresnio 

Krikščionio niekada nėra dar buvę! 
NATANAS. 

Tebūna kad ir taip! Nes ten, kur jūs 

Many krikščionį randat, jumyse 
Aš atpažįstu žydą! Bet galjau 
Gana graudinti vienas kitą. Laikas 
Pradėti veikt! Ir tebūnie mane 
Septyneriopa meilė tik su šia 
Vienintele, su svetima mergaite 
Tesieja; tebūnie jau vien mintis, 
Kad vėl septyneto sūnų netekt 
Turiu iš naujo, žudo: bet jei vėl 
Apvaizda iš manęs jos reikalauja, — 
Ašjai paklusiu! 
VIENUOLIS. 
Juo labiau toks esat! 
Ir aš jums būtent taip patart norėjau; 
O, pasirodo, kad geroji jūsų 
Siela tą patarimą jau suradus! 
NATANAS. 
Bet tenedrįsta pirmas pasitaikęs 
Ją iš manęs atimti! 
VIENUOLIS. 
Aišku, ne! 
NATANAS. 
Kas didesnių į ją neturi teisių 
Nei aš; nebent jis ankstesnes turėtų... 

VIENUOLIS. 
Aišku! 

NATANAS. 

Kurias kilmė suteikia, kraujas. 
VIENUOLIS. 

Lygiai 

Taip pat ir aš manau! 

NATANAS. 
Todėl ilgai 


Nedelsdamas atskleiskit man tą žmogų, 
Kuris su ja turėtų kraujo ryšį: 
Jai būtų arba brolis, arba dėdė, 
Bent pusbrolis ar šiaip koks giminaitis — 
Nuo jo tikrai aš jos neslėpčiau, - jos, 
Kuri ir sutverta, ir išauginta, 
Kad būtų kiekvienų namų, kiekvieno 
Tikėjimo brangiausia puošmena. 
Tikiuos, apie tą savo šeimininką, 
Jo giminės istoriją jūs žinot 
Šiek tiek daugiau nei aš. 
VIENUOLIS. 

Labai vargu, 
Gerasis Natanai! Juk jau esu 
Minėjęs, kad pas jį tarnauti teko 
Labai jau pernelyg trumpai. 

NATANAS. 
Tačiau 
Gal per tą trumpą laiką bent nugirdot, 
Jos motina iš kokios giminės 
Galėjo būti kilus? Gal ji kartais 
Iš Štaufenų? 


VIENUOLIS. 
Nedrįsčiau šito ginčyt! 
O, taip, manau, kad taip. 
NATANAS. 


O ar jos brolis 
Ne Konradas fon Štaufenas? Ir buvo 
Jis riteris vienuolis? 
VIENUOLIS. 
Taip, ko gero. 
Palaukit! Kaip man buvo išgaravę! 
Juk aš turiu velionio šeimininko 
Knygelę pasilikęs. Ją ištraukiau 
Iš užančio jam, kai prie Aškelono 
Jį laidojom. 
NATANAS. 
Knygelę? Kokią? 
VIENUOLIS. 
Seną 
Maldaknygę dulkėtą. Mes vadinam 

Ją brevijorium. Dar pagalvojau, 
Kad ji krikščioniui kokiam nors galėtų 
Kada praversti. Žinoma, ne man — 
Aš rašto nepažįstu... 
NATANAS. 
Nesvarbu! 
Sakyk toliau! 
VIENUOLIS. 
Toje knygelėj, prieky ir gale, 
Kaip man yra minėję, šeimininkas 
Sava ranka kadaise pats surašė 
Ir jos, ir savo giminaičius. 
NATANAS. 
Būtent, 
Ko mums ir reikia! Eikit, eikit! Lėkit! 
Atneškit tą knygelę. Kuo greičiau! 
Aš auksu sumokėsiu, kiek ji sveria; 
Ir tūkstantį dar kartų padėkosiu! 
Tik bėkite! Greičiau! 
VIENUOLIS. 
Aš tuoj, mielai! 
Tik viskas ten arabiškai, ką ponas 
Ranka įrašė. (Išeina) 
NATANAS. 
Nesvarbu! Tik nešk! 

O Dieve Dieve! Jeigu tai galėtų 

Padėti man išsaugoti mergaitę, 

Ir dar sykiu pavyktų tokį žentą 

Įgyti! Bet vargu, vargu! Tiek to, 

Kaip bus, taip bus! Bet kas mane galėjo 
Įskųsti patriarchui? Reiks kaip nors 
Išklausti ir susižinot. O kas, 

Jei tai net Dajos darbas? 


Aštuntas paveikslas 


DAJA ir NATANAS 


DAJA. 
Ar girdėjot? 
Ar jūs įsivaizduojat? 
NATANAS. 
Kas nutiko? 
DAJA. 


Tas vargšas kūdikis taip išsigando! 
Čia siunčia... 
NATANAS. 
Patriarchas? 


DAJA. 
Ne, sultono 


Sesuo, princesė Zita... 


NATANAS. 
Tai, sakai, 
Ne patriarchas? 
DAJA. 
Ne, sakau, kad Zita! 


Ar jūs negirdite? - princesė Zita 
Čia pasiuntinius atsiuntė ir liepia 
Atvesti ją į rūmus. 

NATANAS. 

Ką atvesti? 

Atvesti Rechą? Zita šitaip liepia? 
Na, jei jau Zita šitaip liepia, o 
Ne patriarchas... 

DAJA. 


Kuo jums jis užkliuvo? 


NATANAS. 
Tai šiom dienom tu nieko apie jį 
Nesi girdėjus? Iš tiesų nesi? 
Ir nieko jam pati nesi šnekėjus? 
DAJA. 
Ar aš? Su juo? 

NATANAS. 
Kur tie pasiuntiniai? 
DAJA. 
Lauke už durų. 
NATANAS. 
Aš dėl viso pikto 


Nuėjęs pats iš jų susižinosiu. 
Eikš iš paskos! Kad tik ne patriarcho 
Čia kokie kėslai būtų. (Išeina) 
DAJA. 

Taip, o aš — 
Aš būgštauju, deja, visai dėl kitko. 
Argi neaišku? Juk turtingo žydo 
Vienintelė, nors tariama, duktė 
Ir musulmonui būtų ne pro šalį? 
Ak, riteri vienuoli, tau nekas. 
Nekas tau būtų - jei nepasiryšiu 
Ir antro žingsnio žengti; jeigu ir jai, 
Jai pačiai neatskleisiu, kas jinai 
Yra! Tiktai ramiai! Dabar svarbiausia 
Nepražiopsot akimirkos, kai liksim 
Tik mudvi, ir tą mirksnį išnaudoti! 
O jis ateis - ko gero, jau tuoj pat, 
Kai ją lydėsiu pas sultoną. Bent jau 


Viena kita užuomina, tikiuosi, 

Pakenkti neturėtų. Taip, negaišk! 
Pirmyn! Arba dabar, ar niekada! 


Išeina jam iš paskos 

PENKTAS VEIKSMAS 


Pirmas paveikslas 


Scenoje - menė Saladino rūmuose, kur buvo sunešti 
ryšuliai su pinigais; jie tebeguli tose pačiose vietose. 


SALADINAS ir netrukus keletas MAMELIUKŲ 


SALADINAS (įeidamas). 
Tai tie maišai su pinigais dar čia? 
Ir nežinia, kur dervišas pradingo, 
Matyt, kažkur užkliuvo prie šachmatų 
Lentos, kad net ir pats save pamiršo; 
Kur ten jau prisimins mane? Tiek to, 
Kaip nors ištversim! Nagi, kas nutiko? 
MAMELIUKAS. 
Laukta žinia, sultone! Galit džiaugtis!.. 
Sugrįžta karavanas iš Kairo; 
Galų gale sėkmingai parkeliauja! 
Su duokle už septynerius metus, 
Kurią turtingas Nilo slėnis siunčia. 


SALADINAS. 
Na, Ibrahimai, tai šauni Žinia! 
Neslėpsiu, kad seniai tavęs jau laukiau! 
Cha! Pagaliau bent kartą! Pagaliau! 
Dėkoju už naujieną. 
MAMELIUKAS (laukia). 
(Nagi? Laukiu!) 
SALADINAS. 
Ko tu dar stovi? Eik. 
MAMELIUKAS. 
Tai argi lauktas 
Pasiuntinys taip ir išeis? 
SALADINAS. 
Kaip - taip? 
MAMELIUKAS. 


Argi už gerą žinią nepriklauso 


Joks atpildas? Matyt, teks būt pirmajam, 


Ant kurio kailio Saladinas mokos 
Vien tik geru žodžiu atsidėkoti? 
Na, šiaip ar taip, garbė - pirmuoju būti, 
Kuriam sultonas pašykštėjo. 
SALADINAS. 
Ką gi, 
Imk bet kurį iš tų maišų. 

MAMELIUKAS. 
Na, ne, 
Dabar jau ne! Gali nors ir visus 
Dabar man siūlyti - neimsiu. 
SALADINAS. 
Štai kaip? 
Koks užsispyręs! Eikš! Imk du! Rimtai? 
Jisai išeina? Taurumu mane 
Pranokti nori? Kad ir ką kalbėtum, 
Bet jam atsisakyt kur kas sunkiau, 
Nei man pasiūlyt. Ibrahimai! Kas čia 
Per keistas noras man staiga užėjo 
Bandyti imt ir pasikeist prieš baigtį? 
Gal Saladinas nebenori mirti 
Kaip Saladinas? Tai gal ir gyventi 
Tada kaip Saladinui nevertėjo? 
ANTRASIS MAMELIUKAS. 
Taigi, sultone!.. 
SALADINAS. 
Jeigu atvykai 
Pranešti man... 
ANTRASIS MAMELIUKAS. 
Kad karavanas iš 
Egipto jau čia pat! 


SALADINAS. 
Aš tai Žinau. 
ANTRASIS MAMELIUKAS. 
Tai aš, deja, pavėlavau! 
SALADINAS. 
Kodėl 
Pavėlavai? Už tavo gerą valią 
Stverk ryšulį ar du. 
ANTRASIS MAMELIUKAS. 
Tai duokit tris! 
SALADINAS. 
Gebėsi suskaičiuoti — imk ir tris! 
ANTRASIS MAMELIUKAS. 
Ko gero, dar atvyks ir trečias - jei 
Išvis pajėgs ateit. 
SALADINAS. 
Kaip tai suprasti? 
ANTRASIS MAMELIUKAS. 


Tai va; ar tik nebus jis kartais sprando 
Sau nusilaužęs! Mat, kai jau pamatėm, 
Kad karavanui nebėra grėsmės, 

Mes visi trys paleidom žirgus šuoliais. 
Tai priešakinis ir neišsilaikė, 

Nukrito; priekin nėriau aš, ir taip, 


Kol pasiekėme miestą; tačiau čia 

Klastūnas Ibrahimas ir apšovė, 

Jisai geriau gatves pažįsta. 
SALADINAS. 

O 

Tasai, kuris nukrito? Jūsų draugas, 

Kuris nukrito! Jok jo pasitikti. 
ANTRASIS MAMELIUKAS. 

Aš taip tuoj pat ir padarysiu! Ir, 

Jei jis dar gyvas, pusė iš šitų 

Maišų bus jo. (Išeina) 
SALADINAS. 

Žiūrėk, koksai šaunus 

Ir šis kilnus vaikinas! Kas dar tokiais 

Galėtų mameliukais pasigirti? 

Ir kas dabar neleistų man manyti, 

Kad mano pavyzdys juos bus paveikęs? 

Tad negi aš dabar galiausiai imsiu 

Juos prie kitokio pratint? Net neverta 

Galvoti apie tai!.. 
TREČIASIS MAMELIUKAS. 

Sultone... 
SALADINAS. 
Tu 


Tas trečias ir esi, kuris nukrito? 

TREČIASIS MAMELIUKAS. 
O, ne. Aš tik turiu pranešti jums, 
Kad karavano viršininkas jau, 
Emyras Mansoras, nuo arklio lipa... 
SALADINAS. 
Atvesk jį čia! Ir kuo greičiau! O štai 


Jis jau ir pats! 


Antras paveikslas 
EMYRAS MANSORASirSALADINAS 


SALADINAS. 
Sveiki, sveiki atvykę, 
Emyre! Nagi, kaip kely jums sekės? 
Ak, Mansorai, ilgai, labai ilgai 
Mus privertei tu laukti! 
MANSORAS. 
Šitas laiškas 
Paaiškins tau, su kokiais iš pradžių 
Vargais tavam Abulkasemui teko 
Susidoroti Tebaidėj, kol 
Neramumus pavyko numalšinti, 
Ir tik tada išdrįsom pajudėti. 


Paskui jau skubinau, kiek įmaniau. 
SALADINAS. 
Tikiu tavim! Tačiau dabar skubėk, 
Gerasis Mansorai, surink greičiau... 
Juk tu mielai tai padarysi?.. Taip, 
Surink sau naują apsaugą ir trauk 
Tuoj pat toliau; reikės didesnę dalį 
Tų pinigų nubogint į Libaną, 
Pas mano tėvą. 
MANSORAS. 
Žinoma! Mielai! 
SALADINAS. 
Ir priedangai tą apsaugą, žiūrėk, 
Pakankamą. Dabar ten, prie Libano, 
Ne taip jau ir saugu ramu. Ar tu 
Girdėjai? Riteriai vienuoliai vėl 
Sujudę. Būk labai budrus! Na, eik! 
Kur apsistojo karavanas? Noriu 
Pasižiūrėt į jį ir duoti pats 
Visus nurodymus. Ei! Pasakykit, 
Kad Zita lauktų, aš vėliau ateisiu. 

Trečias paveikslas 


Scenoje - palmių giraitė priešais Natano namus, po ją 


pirmyn ir atgal vaikštinėja RITERIS VIENUOLIS 


RITERIS VIENUOLIS. 
Ne, į namus dabar tikrai nenoriu. 
Galų gale juk vienąsyk vis tiek 
Išeis! O šiaip juk, būdavo, iš karto 
Ir pamatys, ir apsidžiaugs! Sulauksiu, 
Ko gero, dar, kad ir visai neleis 
Prie jo namų net prisiartint. Hm! 
Bet kad ir aš tapau labai irzlus. 
Ir kuo gi jis mane jau taip supykdė? 
Juk jis pasakė, kad neatstumia manęs. 
Be to, ir Saladinas pažadėjo 
Įkalbėti jį. Kaip? Nejaugi aš 
Tikrai giliau nugrimzdęs krikščionybėn, 
Nei jis — į savo judaizmą? Kas 
Galėtų teigti, kad tikrai pažįsta 
Save? Kaip aš antraip galėčiau jam 
To menko grobio pavydėt, kurį 
Jis ryžos sau paveržti iš krikščionių? 
Bet ar tokia būtybė - menkas grobis? 
Būtybė? O kieno? Matyt, ne vergo, 


Kuris dykoj gyvenimo pakrantėj 
Išvydęs atskalą nusviedžia ir 

Palieka? Menininko gal veikiau, 

Kuris toj numestoj atskaloje 

Įstengia bruožus dieviškus išvysti 

Ir savo darbu kruopščiai juos atskleisti? 
Ak, juk tikruoju Rechos tėvu liks — 
Nepaisant ją pagimdžiusių krikščionių — 
Per amžius jos tikruoju tėvu liks 

Tas žydas. Ir jei aš įsivaizduočiau 

Ją vien tik kaip krikščionę, tą mergaitę, 
Įsivaizduočiau ją be viso to, 

Ką jai galėjo tik toks žydas duoti, - 

Tai ką, sakyk, širdie, joje atrastum, 

Kas tau labiau patiktų? Ne kažką! 

Ko gero, nieko! Net jos šypsena, 

Jeigu tai būtų tik švelnus, gražus 

Jos veido raumenų susitraukimas, 

Jei tai, kas verčia ją šypsotis, būtų 
Neverta žavesio, kuris tas lūpas 

Taip puošia, — ar ta šypsena labiau 
Patiktų? Aišku, taip! O juk esu 
Regėjęs šypsenų ir gražesnių kur kas, 
Kai buvo juokiamasi iš paikybės, 

Su pašaipa, gašliai ar pataikaujant! 

Ar tai mane užbūrė, apžavėjo? 

Ar ir tada sukėlė tokį norą 

Jų spindesiui paklust ir atsiduoti? 
Kažkaip to neprisimenu. O štai 

Dabar aikštingai, įnoringai muistaus 
Prieš tą, kuris ją kilnesnių vertybių 
Kaip tik ir mokė? Kaipgi tai suprasti? 
Kodėl? Ne veltui Saladinas taip 

Su pašaipa mane ir išlydėjo — 

Matyt, nusipelniau. Gana jau to, 

Kad jis taip pagalvot apie mane 

Galėjo! Ir koksai turėjau menkas 

Jam pasirodyt! Koks niekingai menkas! 
Ir viskas dėl mergaitės? Kurdai! Kurdai! 
Taip nesielgiama. Suk atgalios! 

Juoba kad Daja gal tiktai niekų 
Pripaistė, kurių niekas neįrodys? 

Antai, ir jis štai pagaliau išeina 


Iš namo šnekučiuodamasis! Cha! Su kuo! - 


Su juo? Su mano broliuku vienuoliu? 
Cha! Tai jisai jau, aišku, žino viską! 
Galjis ir patriarchui jau išduotas? 

Ką aš, pamišėlis, pridaręs būsiu! 
Vienintelės pakanka kibirkšties 
Širdy, kad protą gaisras suniokotų! 

Na, spręsk nesvarstęs, ką dabar daryti! 
Gerai, palauksiu čia jo atokiau, 


Kol jis su tuo vienuoliu atsisveikins. 


Ketvirtas paveikslas 
NATANASirVIENUOLIS 


NATANAS (prieidamas arčiau). 
Dar kartą iš visos širdies dėkoju, 
Gerasis broli! 
VIENUOLIS. 
Kaip ir aš jums, ačiū! 
NATANAS. 
Dėkojat man? Už ką? Ar ne už tai, 
Kad užsispyręs stengiausi įsiūlyt, 
Ko jums visai nereikia? Štai jei būtų 
Jūsiškis atkaklumas nusileidęs 
Manajam; jeigu būtumėte taip 
Nesispyriojęs tapti turtingesnis 
Ir už mane. 
VIENUOLIS. 
Tačiau juk ta knygelė, 
Ką besakytumėt, ne man priklauso, 

Ji, šiaip ar taip, priklauso dukrai; tai 
Gali sakyti visa, ką jai tėvas 
Yra palikęs. Na, jinai dar turi 
Ir jus. Duok Dieve tik, jog niekados 
Netektų jums apgailestaut, kad esat 
Tiek daug dėl jos padaręs. 
NATANAS. 
Kad gailėčiaus? 
Nesigailėsiu niekad. Nebijokit! 
VIENUOLIS. 
Na na! Įvairūs riteriai vienuoliai, 
Visokie patriarchai... 
NATANAS. 
Neįstengs jie 
Tiek blogio niekad padaryt, kad aš 
Ko nors gailėtis imčiau, o dėl šito — 
Net ir kalbos nėra! Bet jūs tikrai 
Tuo įsitikinęs, kad patriarchą 
Tas riteris vienuolis siundo? 
VIENUOLIS. 
Gaila, 
Tačiau daugiau nėra ir kam. Prieš tai 
Jisai su riteriu vienuoliu dviese 
Šnekėjos; ir ką aš nugirsti spėjau, 
Man pasirodė panašu į tai. 

NATANAS. 
Bet jis 
Jeruzalėj dabar juk vienas toks 
Tėra. Ir aš jį neblogai pažįstu. 
Mes su šituo draugai. Atviraširdis, 
Kilnus jaunuolis. 
VIENUOLIS. 
Būtent; būtent taip! 
Tai jis! Bet juk ne visuomet pasauly 
Tokie mes būnam, kokie turim būti. 
NATANAS. 
Deja, ne visuomet. Bet kad ir kas 
Jis būtų - lai sau elgias kaip išmano! 
Su jūsų knygele, gerasis broli, 
Nebebaisu; dabar keliu tiesiausiu 
Su ja žingsniuoju pas sultoną. 
VIENUOLIS. 
Ką gi, 
Sėkmės geriausios! Man taip pat jau laikas. 
NATANAS. 
Ojūsjos niekad taip ir nepasklaidėt? 
Dažniau užsukit pas mane, ir daug 
Nelaukęs. Melskimės, kad patriarchas 


Šiandieną nieko dar nesužinotų! 


| 254 


Nors, kita vertus, ką tai keičia? Galit 

Kad ir dabar sakyt jam, ką tik norit. 
VIENUOLIS. 

Aš nesakysiu. Likite sveiki! (Nueina) 
NATANAS. 

Tad neužmirškit mūsų, broli! Dieve! 

Kodėl aš negaliu dabar, čia pat, 

Po atviru dangum sukniubt ant kelių! 

Tas mazgas, nuolatos man baimę kėlęs, 

Dabar, atrodo, atsipalaiduoja 

Savaime! Viešpatie! Kaip taps man lengva, 

Kad nebeliks nuo šiol daugiau ką slėpti, 

Kad lygiai taip laisvai galėsiu jaustis 

Prieš žmones, kaip ir prieš tave, kuris 

Žmogaus vien už jo poelgius neteisia, 

Nes žino, kad jo poelgiai retai 


Kada tiktai nuo jo priklauso, Dieve! 

Penktas paveikslas 


NATANASirRITERIS VIENUOLIS, kuris prieina 


prie jo iš šono 


RITERIS VIENUOLIS. 
Ei, Natanai, palaukit! Aš kartu! 
NATANAS. 
Kas ten? Tai jūs čia, riteri? Kur buvot, 
Kad neregėjau jūsų pas sultoną? 
RITERIS VIENUOLIS. 
Prasilenkėme pakeliui; jūs jau 
Nepykit. 
NATANAS. 
Aš tai ne; bet Saladinas... 
RITERIS VIENUOLIS. 
Buvau pas jį tuoj pat po jūsų... 
NATANAS. 
Ką gi, 
Vadinas, jau su juo pasišnekėjot? 
Na, ir puiku. 
RITERIS VIENUOLIS. 
Bet jis norėtų su 
Mumis abiem kartu pasikalbėti. 


NATANAS. 
Tai dar geriau. Eime drauge. Kaip sykis 
Pas jį dabar esu ir išsiruošęs. 
RITERIS VIENUOLIS. 
Dar noriu jūsų, Natanai, paklausti — 
Su kuo čia jūs kalbėjotės? 
NATANAS. 
Nejaugi 
Jūs nepažįstat jo? 
RITERIS VIENUOLIS. 
Ar tik ne tas 
Mielaširdingas ir drovus vienuolis, 
Kurį pasiųsti patriarchui nedrovu, 
Kai nori šen bei ten pašniukštinėti? 
NATANAS. 
Gal taip, gal ne. Bet jis pas patriarchą 
Tarnauja. 
RITERIS VIENUOLIS. 
Na, neįmantri gudrybė: 
Pasiųsk naivuolį - ir pridengsi klastą. 
NATANAS. 
Jei kvailą - sutinku, bet ne pamaldų. 
RITERIS VIENUOLIS. 
Koks patriarchas pamaldžiu pasitikėtų! 


| 256 


| 257 


NATANAS. 
O ašjuo pasikliauju. Nedoriems 
Darbams jis patriarchui netarnautų. 
RITERIS VIENUOLIS. 
Bent man tai pasirodė atvirkščiai. 
O ar apie mane jis jums ką nors 
Kalbėjo? 
NATANAS. 
Apie jus? Jei konkrečiai, 
Tai apie jus jis nekalbėjo nieko. 
Kažin arjis ir jūsų vardą žino? 
RITERIS VIENUOLIS. 
Kažin. 
NATANAS. 
Bet, tiesą sakant, jis minėjo 
Apie kažkokį riterį vienuolį... 
RITERIS VIENUOLIS. 
O ką? 
NATANAS. 
Ko apie jus jis niekados 
Nei pamanyt nebūtų drįsęs! 
RITERIS VIENUOLIS. 
Kas ten žino? 


Norėčiau vis dėlto išgirst. 

NATANAS. 
Esą, 
Tas riteris vienuolis patriarchui 
Mane įskundęs... 
RITERIS VIENUOLIS. 
Kad įskundęs jus? 
Bet tai - jums leidus - neteisybė, melas. 
Jūs paklausykit, Natanai! Esu 
Ne toks žmogus, kuris ko nors galėtų 
Išsižadėti - kad ir kas tai būtų. 
Kodėl turėčiau gėdytis suklydęs? 
Nejaugi aš esu nenusiteikęs 
Tą klaidą kuo greičiau atitaisyti? 
O gal nenumanau, kiek pastangų 
Tai gali žmogui kitąsyk kaštuoti? 
Tik išklausykit, Natanai, mane! 
Kas, jei ne aš, tas riteris vienuolis, 
Kuris, esą, įskųsti jus galėjo. 
Jūs žinot juk, nuo ko buvau apkvaitęs! 
Nuo ko man gyslose užkaito kraujas! 
Kvailys aš! - atėjau, kad su visa 
Dvasia ir kūnu pulčiau jums į glėbį. 
O jūs kaip pasitikot - kaip šaltai — 
Kaip abejingai - o juk tai blogiau, 
Blogiau negu šaltai; kaip jūs skubėjot 

To glėbio, aišku, oriai išsilenkti; 
Ir klausimais kokiais, laužtais iš piršto, 
Mėginot išsisukti, kad nereiktų 
Jums tiesiai atsakyti: apie tai 
Man ir dabar sunku ramiai galvoti. 
Bet išklausykit, Natanai, mane! 
Buvau dar kaip apkvaišęs, o tada 
Prisėlino - jos tik ir trūko - Daja, 
Ir visą jūsų paslaptį ant vargšės 
Galvos užrito - man ir pasirodė, 
Kad tuo, tik tuo paaiškinti galėčiau 
Mislingą jūsų elgesį. 

NATANAS. 

Palaukit, 

Nesuprantu. 

RITERIS VIENUOLIS. 

Bet jūs tik išklausykit! 

Aš įsivaizdavau, kad to, ką jūs 
Kadaise esate paveržęs iš krikščionių, 
Dabar jums pasidarė gaila vėl 
Krikščioniui sugrąžint. Tad ir nusprendžiau, 
Kad bus gerai, jei peilį prie gerklės 
Tuoj pat priremsiu jums. 

NATANAS. 

Tuoj pat ir bus 

Gerai? Ir bus gerai? Nesuprantu, 
Neįžvelgiu čia nieko gero. 

RITERIS VIENUOLIS. 

Bet 

Klausykit, Natanai! Aš neteisingai, 
Be abejo, pasielgiau! Jūs buvot 
Tikrai niekuo nekaltas. Kvaiša Daja 
Pati nesusivokia, ką ji šneka — 
Jinai nekenčia jūsų — nori taip 
Įvelti jus į bjaurią, keblią bylą — 
O ką žinai! Galbūt! Aš geltonsnapis, 
Kuris tik blaškosi iš vieno krašto 
Į kitą; kartais perlenkt pasirengęs, 
O kartais tiktai skėsčiojantis rankom — 
Ir taip juk gali būt! Jūs jau atleiskit 
Man, Natanai. 

NATANAS. 

Jei jūs mane tik taip 

Supratote... 

RITERIS VIENUOLIS. 

Žodžiu, aš nuėjau 

Pas patriarchą! Taip! Bet apie jus 
Jam neminėjau. Netiesa tai, melas! 
Kaip pavyzdį istoriją išdėsčiau, 
Be konkretybių, tam, kad sužinočiau 


| 261 


Jo nuomonę. Nors, aišku, net ir to 
Daryti nevertėjo: kur ten! Negi 
Dar nežinojau aš, kad patriarchas — 
Niekingas sukčius? Negi negalėjau 
Iš karto eit pas jus ir išsiaiškint? 

Ir pagaliau ar aš turėjau teisę 

Taip rizikuoti ir sukelti grėsmę 
Netekti tėvo - tokio tėvo — vargšei 
Mergaitei? Na, ir kas iš to išėjo? 
Suktybė ir menkystė patriarcho, 
Kuri jam buvo visada būdinga, 

Iš karto man praskaidrino akis 

Ir leido susivokti ir suvokti, 

Kas iš tikrųjų vyksta. Nes, klausykit, 
Tik paklausykit, Natanai, manęs! 
Sakykime, kad jis jau jūsų vardą 
Išgirdo: kas toliau? Na, kas toliau? 
Juk jis mergaitę gali pasiimti, 

Jei ji yra tik jūsų, vien tik jūsų, 

Ir niekieno daugiau. Juk tik iš jūsų 
Namų jis gali pasiimti ją 

Ir uždaryt į vienuolyną. Tad 
Prašau jus - atiduokite ją man! 
Tik atiduokite ją man; o jau tada 
Tegu ateina sau, jei nori! Lai 

Pabando iš manęs atimti žmoną! 
Negaiškit; atiduokite ją man! 
Man nesvarbu, kieno jinai duktė, - 
Arjūsų, ar ne jūsų; ar krikščionė, 
Ar žydė, ar nei viena anei kita, - 
Man nesvarbu! Aš jūsų nei dabar, 
Nei kada nors ateityje kaip gyvas 
Neklausinėsiu apie tai. Tebus 
Kaip bus! 
NATANAS. 
Jūs, regis, kažkodėl galvojat, 
Kad man labai svarbu nuslėpti tiesą? 
RITERIS VIENUOLIS. 
Tebus kaip bus! 
NATANAS. 
Bet aš nesu nei jums — 
Nei apskritai kam nors kitam - juk neigęs, 
Kad ji krikščionė, ir kad man jinai 
Tik įdukterė, mano išauginta. 
Na, o dėl to, kad jai to nesakiau? 
Už tai tik jos turiu atsiprašyti. 
RITERIS VIENUOLIS. 
Už tai, ko gero, net ir jos nereikia. 
Ar norit, kad jinai kitom akim 


yoe- oo 

Pačiai jai ta tiesa nereikalinga! 
Tačiau kol kas tik jūs jai šeimininkas. 
Bet atiduokit, Natanai, ją man! 
Prašau aš jūsų, atiduokit! Tik aš vienas 
Ją antrąkart išgelbėti galiu - 
Ir noriu. 
NATANAS. 
Taip - galėjote! Galėjot! 
Tačiau jau nebegalit. Per vėlu. 
RITERIS VIENUOLIS. 
Kaip - per vėlu? 
NATANAS. 
Dėkokit patriarchui... 
RITERIS VIENUOLIS. 
Kam? Patriarchui? Jam dėkot? Už ką? 
Kuo jis galėjo padėką pelnyti? 
Už ką dėkoti jam? 
NATANAS. 
Už tai, kad žinom 
Nuo šiol, iš kokios giminės ji kilus; 
Ir kad jau žinom, į kieno rankas 
Ją galim saugiai atiduoti. 
RITERIS VIENUOLIS. 
Na, 
Už tai tegu jam padėkoja tas, 

Kuris jam ir daugiau už ką turės 
Dėkoti. 
NATANAS. 
Tad dabar jau iš tų rankų 
Turėsit jos prašyt - nebe iš mano. 
RITERIS VIENUOLIS. 
Ak, vargše Recha! Kiek iš karto visko 
Tave užgriuvo, vargše, vargše Recha! 
Tai, kas kitam našlaičiui būtų laimė, 
Tave kaip neganda užklupo! Bet 
Sakykit, Natanai, o kur, o kur jie, 
Tie giminaičiai? 
NATANAS. 
Kur yra? 
RITERIS VIENUOLIS. 
Ir kas jie? 
NATANAS. 
Pats artimiausias atsiradęs - brolis, 
Į jį turėtumėt ir kreiptis. 
RITERIS VIENUOLIS. 
Brolis? 
Kas jis yra, tas brolis? Koks kareivis? 
O gal dvasiškis? Nagi, pasakykit, 


Ko man tikėtis? 

NATANAS. 
Regis, kad nei vienas, 
Nei kitas - o galbūt abu sykiu. 
Aš dar ir pats gerai jo nepažįstu. 
RITERIS VIENUOLIS. 
O šiaip? 
NATANAS. 
Šaunus žmogus. Pas jį ir Rechai 
Nebus blogai. 
RITERIS VIENUOLIS. 
Tačiau juk jis krikščionis! 
Aš kartais nebeišmanau net, kaip 
Galvoti apie jus - tik nepriimkit 
Už pikta, Natanai. Juk jai tenai 
Krikščionę teks vaidinti tarp krikščionių, 
Norom ar nenorom? Ir kuo ilgiau 
Ji taip vaidins, argi galų gale 
Netaps krikščione? Ar gryni kviečiai, 
Kuriuos pasėjot, ims ir neužžels 
Galiausiai piktžolėm? Ir visa tai 
Jums taip mažai terūpi? Ir nepaisant, 
Nepaisant to, jūs, Natanai, man sakot, 
Kadjai nebus blogai pas tą jos brolį? 
NATANAS. 


Aš taip manau. Tikiuosi. O jei jai 

Ko nors pas jį pristigtų, argi mudu — 
Ir jūs, ir aš - kur nors prapuolam amžiams? 
RITERIS VIENUOLIS. 
Ak, ko jinai pas jį stokot galėtų! 
Argi brolelis valgymų ir rūbų, 
Gardėsių ir brangių papuošalų 
Užtektinai sesutei neparūpins? 
Ak, žinoma, - taip pat ir vyro! Aišku; 
Ir jį, ir jį atėjus laikui brolis 
Kaip nors suras; kur dėsis nesuradęs! 
Suprantama, geriausią iš krikščionių! 
Ak, Natanai, jūs angelą sutvėrėt, 
O štai dabar į nešvarias rankas 
Jį norit atiduoti. 
NATANAS. 
Nesirūpink! 
Jis visada liks mūsų meilės vertas. 
RITERIS VIENUOLIS. 
Ne, nesakykit! Apie mano meilę 
Verčiau taip nekalbėkite! Ji nieko, 
Ji nieko neatsisakys; tegu 
Tai smulkmena menkiausia būna! Net 
Prieš titulą didžiausią! Bet, palaukit! 
O galji jau nujaučia, kas jai gresia? 

NATANAS. 
Galbūt; nors aš tikrai nenumanyčiau, 
Iš kur. 
RITERIS VIENUOLIS. 
Aš ne daugiau žinau; tačiau 
Bet kokiu atveju ji turi, ji 
Privalo sužinoti iš manęs, 
Kokia grėsmė iškilus jos likimui. 
O tamintis, kad negaliu su ja 
Nei susitikti, nei kalbėtis tol, 
Kol mano ji nebus, - šita mintis 
Dabar jau nieko nebereiškia! Aš 
Lekiu... 
NATANAS. 
Palaukit! Kurgi jūs? 
RITERIS VIENUOLIS. 
Pas ją! 
Pasižiūrėt, ar tos mergaitės sielai 
Užteks drąsos priimt ryžtingai 
Vienintelį sprendimą, kuris būtų 
Jos vertas! 
NATANAS. 
Kokį dar sprendimą? 
RITERIS VIENUOLIS. 
Būtent: 


Daugiau neklausinėt nei apie jus, 
Nei apie brolį... 
NATANAS. 
Ir? 
RITERIS VIENUOLIS. 
Ir sekti paskui 
Mane - net jeigu jai dėl to ir tektų 
Tekėt už musulmono, tapt žmona jo. 
NATANAS. 
Palaukit! Jūs čia jos nerasit. Ji 
Dabar pas Zitą, seserį sultono. 
RITERIS VIENUOLIS. 
Seniai jau? Ir dėl ko? 
NATANAS. 
O jeigu norit 
Tenai pas jas sykiu aptikt ir brolį, 
Tai eikime kartu. 
RITERIS VIENUOLIS. 
Ir brolį, sakot? 
Kieno ten brolis? Zitos? O gal Rechos? 
NATANAS. 
Ko gero, gal net abiejų. Na, einam! 


Ko jūs dar svarstote? Prašau jus, einam! 


Išsiveda jį 

Šeštas paveikslas 


Scenoje - Zitos kambarys hareme. ZITA ir RECHA, 
įsitraukusios į pokalbį 


ZITA. 
Kaip aš džiaugiuos, kad atėjai, mieloji 
Mergaite! Nebijok! Nesivaržyk! 
Kas gi tave taip slegia? Būk žvalesnė! 
Gali manim pasitikėt! 
RECHA. 
Princese! 
ZITA. 
Na ne! Princesė! Tau aš ne princesė, 
Aš tau tik Zita — tavo sesė, draugė. 
Jei nori, netgi motuše vadink! 
Juk tau bemaž ir ja galėčiau būti. 
Tokia jaunutė! Ir protinga! Ir kukli! 
Ir ko tik nežinai! Ko gero, viską 
Išskaičius būsi! 
RECHA. 
Aš? Išskaičius? Zita, 
Turbūt šaipaisi iš paikos sesutės. 
Aš sunkiai paskaitau. 


ZITA. 
Nepatikėsiu, 
Kad vos skaitai, meluoji! 
RECHA. 
Tik truputį 
Iš tėvo rankos! Aš maniau, kad tu 
Turi omenyje knygas. 
ZITA. 
Na, taip, 
Suprantama, knygas! 
RECHA. 
Deja, iš knygų 
Skaityti aš, gali sakyt, nemoku. 
ZITA. 
Rimtai? 
RECHA. 


Visai rimtai. Nes tėvas mano, 


Kad knygų išmintis yra šalta 
Ir negyva, tik smegenis džiovina, 
Todėl jos nelabai ir mėgsta. 
ZITA. 
Štai kaip, 
Ką tu sakai! Bet galjis nelabai 
Ir klysta! Na, bet viskas, ką žinai?.. 

RECHA. 
Tą sužinojau tiesiai iš jo lūpų. 
Ir net papasakot galėčiau dar 
Veik apie viską - kaip, kada, kodėl 
Ir ko jisai yra mane išmokęs. 
ZITA. 
Taip viskas, žinoma, geriau įstringa, 
Nes tokį mokslą priimame siela. 
RECHA. 
Turbūt ir Zita tik labai mažai 
Arba visai neskaito? 
ZITA. 
Kaip tai? Aš, 
Tiesa, čia nematyčiau kuo didžiuotis. 
Tačiau kodėl? Kodėl tu taip manai? 
Sakyk greičiau. Kodėl tau taip atrodo? 
RECHA. 
Ji tokia paprasta ir atvira, 
Natūrali; joje taip viskas sava... 
ZITA. 
Ir ką? 
RECHA. 
O knygos, sako mano tėvas, 
Tai mumyse dažniausiai sunaikina. 

ZITA. 
Ak, koks jisai žmogus, tas tavo tėvas! 
RECHA. 
Argi ne taip? 
ZITA. 
Kaip visada, jis taikliai 
Pasakė! 
RECHA. 
Argi ne? Ir šito tėvo... 
ZITA. 
Kas tau, mieloji? 
RECHA. 
Šito tėvo... 
ZITA. 
Dieve, 
Juk tu verki? 
RECHA. 
Ir šito tėvo - ak! 
Ji nebegali! Mano širdžiai oro, 
Ak, mano širdžiai reikia oro... 


Parpuola, nebegalėdama sutramdyti ašarų, prie jos kojų 


ZITA. 


Kas tau, 


Vaikeli, kas nutiko? 

RECHA. 
Šito tėvo - 

Turiu netekti! 

ZITA. 
Tu? Netekti? Jo? 

Bet kaipgi? Na, nurimk! Negali būti! 

Nereikia, nagi, kelkis! 
RECHA. 


Juk ne šiaip sau 
Tu mano seseria, drauge vadintis 
Man pasisiūlei! 
ZITA. 
Aš sesuo tau! Draugė! 
Na, stokis, kelkis gi! Antraip turėsiu 
Pagalbos šauktis. 
RECHA (susiima ir atsistoja). 
Ak, nepyk! Atleisk! 
Iš sielvarto visai użsimiršau, 
Su kuo esu. Juk Zitos nepaveiksi 
Nei ašarom, nei nevilties dejonėm. 
Ji klauso tik blaivaus ir šalto proto. 
Kieno jis pusėn stos, tas ir laimės! 
ZITA. 
Na ir?.. 
RECHA. 
Ne, aš žinau, kad mano draugė, 

Kad mano sesė nesutiks su tuo! 
Ji niekados neleis, kad man kas tėvą 
Primestų kitą! 
ZITA. 
Kitą tėvą? Tau? 
Kas jį galėtų tau primesti? Kas 
Bent geistų jį primesti tau, mieloji? 
RECHA. 
Kas? O geroji ir piktoji Daja 
Ir gali to norėt, ir, aišku — nori 
Galėti tai. Ak, tu juk nežinai 
Gerosios ir piktosios Dajos? Ką gi, 
Jai Dievas teatleis — ir teatlygins! 
Ji man tiek gero - lygiai kaip ir blogo — 


Yra padarius! 
ZITA. 
Blogo? Tau? Tada 
Joje tikrai nedaug gerumo. 
RECHA. 
Ne! 
Gerumo daug joje, be galo daug! 
ZITA. 


O kas jinai? 
RECHA. 
Jinai yra krikščionė, 

Ji rūpinos manim nuo kūdikystės; 
Ak, kaip ji rūpinos! Nepatikėsi! 
Gali sakyt, man motiną atstojo! 
Jai Viešpats teatlygina! Bet kiek 
Ir pribauginusi mane yra! 
Kiek prikankinus! 
ZITA. 
Bet kodėl? Už ką? 
RECHA. 
Ak! Vargšė moteris - aš juk sakiau tau — 
Jinai krikščionė; jai juk meilė liepia 
Kankinti; ji viena iš tų, kurie 
Giliausiai įsitikinę, jog žino 
Vienintelį teisingą, tikrą kelią 
Į Dievą! 
ZITA. 
Tai galiu įsivaizduoti! 
RECHA. 
Ir jaučiasi privalantys kiekvieną, 
Kuris, jų nuomone, yra išklydęs 
Iš šito kelio, juo atgal nukreipti. 
Ko gero, jie kitaip net ir negali. 
Nes jeigu tai tiesa, kad šitas kelias 
Vienintelis kryptim teisinga veda, — 
Argi jie gali leist, kad jų draugai 

Blaškytųsi ir klaidžiotų kitais, 
Kur jų vien prapultis grėsmingai tyko, 
Kur laukia amžinoji pražūtis? 
Juk tai turbūt įmanoma - tuo pat 
Metu tą patį žmogų ir mylėti, 
Ir jo nekęsti. Nenorėčiau, kad 
Manytum, jog dėl to pykstu ant jos 
Ir skundžiuos. Jos dūsavimus, maldas, 
Bauginimus ir perspėjimus aš 
Mielai dar daugel daugel metų kęsčiau! 
Tai versdavo mane susimąstyt 
Ir visuomet sukeldavo minčių 
Naudingų ir gerų. Ir ko iš mūsų 
Galų gale nepamalonina vien tai, 
Kad tu esi kam nors toksai brangus, 
Toksai vertingas, ir jisai negali 
Net pagalvoti apie tai, jog kartą 
Turės tave prarasti amžinai. 
ZITA. 
Tikra tiesa! 
RECHA. 

"Tačiau - kai visa tai 
Nueina per toli! Bet kaip turėčiau 
Aš pasipriešint tam? Čia nei kantrybė, 
Nei svarstymai negelbės, niekas! 

ZITA. 
Kam? 
Kam pasipriešint? 
RECHA. 
Tam, ką ji dabar 
Man atskleidė. 
ZITA. 
Pasakė tau? Dabar? 
RECHA. 


Taip, tik ką! Mes artėjome link jūsų, 
Pasukom pro krikščioniškos šventyklos 
Griuvėsius. Ji staiga tenai sustojo; 
Atrodė, tarsi grumtųs su savim; 
Drėgnom akim pažiūri tai į dangų, 

Tai į mane. Tada ir sako: eikim 

Tiesiog per tą šventyklą, taip, esą, 
Arčiau bus! Ji pasuko; aš einu 

Jai iš paskos, o mano žvilgsnis blaškos 
Paklaikęs po tuos dūlančius griuvėsius. 
Tada sustingo vėl; ir aš išvydau 

Save bestovinčią su ja ant seno 
Altoriaus išsiklaipiusių laiptelių. 

Oji- jūs galit tai įsivaizduoti? — 

Su ašaromis akyse, rankas 

Grąžydama, prie mano kojų puolė... 

ZITA. 
Mergaite mano! 
RECHA. 
Ir vardu Švenčiausios, 
Kuri čia tiek maldų yra išklausius 
Ir tiek yra apreiškusi stebuklų, 
Tikros užuojautos pilnom akim - 
Kad vien dėl jų savęs man tapo gaila - 
Žiūrėdama maldavo ir užkeikė, 
Kad bent atleisčiau jai, nes ji privalo 
Atskleisti, kokias jos bažnyčia teises 
Turėjusi ir turi į mane. 
ZITA. 
(Nelaimingoji! Nujaučiau aš tai!) 
RECHA. 
Esą, aš gimusi krikščionių kraujo; 
Ir esanti pakrikštyta; esą, 
Ne Natano duktė esu; ojis, 
Esą, ne mano tėvas! Dieve! Dieve! 
Jis man esąs ne tėvas! Zita! Zita! 
Matai, aš vėl prie tavo kelių... 
ZITA. 
Recha! 
Nereikia!.. Mano brolis eina! Kelkis! 

Septintas paveikslas 
SALADINASir TOS PAČIOS 


SALADINAS. 
Kas šičia vyksta, Zita? 
ZITA. 
Dieve mano, 
Ji nesava visai. 
SALADINAS. 
Kas gi jinai? 
ZITA. 
Tu juk žinai... 
SALADINAS. 
Tai Natano duktė? 
Kas jai nutiko? 
ZITA. 
Atsigauk, vaikeli — 
Sultonas... 
RECHA (sukniubusi ant kelių ir nulenkusi galvą 
prišliaužia prie Saladino kojų). 
Ne, aš nesikelsiu! Aš 
Nuo žemės nepakilsiu tol... Nenoriu 
Lig tol pažvelgti į sultono veidą! 


Nenoriu amžinojo teisingumo 

Ir gėrio atšvaito jo akyse 
Regėti, kol... 
SALADINAS. 
Na, kelkis... Atsistok! 
RECHA. 
Kol jis nepažadės man... 
SALADINAS. 
Nagi, eikš! 
Aš pažadu... Bet ką, ko panorėsi! 
RECHA. 
Tik tiek aš noriu, ir tik tiek man reikia: 
Meldžiu, palikite man mano tėvą, 
Ir neatimkite manęs iš jo! 
Dar nežinau aš, kas ten siekia tapti — 
Ar turi teisę tapti - mano tėvu, 
Bet ir nenoriu to žinoti. Negi 
Tik kraujas gali pasakyt, kas tėvas? 
Argi tik kraujas? 
SALADINAS (pakeldamas ją). 
Na, dabar man aišku! 
Ir kas gi buvo toks žiaurus, kad tau — 
Kad tau tokių dalykų prikalbėjo? 
Ar tai tikrai kas nors jau žino? Ar 
Įrodė tai? 

RECHA. 
Matyt! Kadangi Daja 

Tai sužinojus iš žindyvės mano. 
SALADINAS. 

Ak iš žindyvės. 
RECHA. 

Ji prieš mirdama 

Jai jautės turinti tai išpažinti. 
SALADINAS. 

Net mirdama! Gal net jau ir kliedėjo? 

Ojei ir taip! Tegu ir taip, sakykim: 

Vien kraujas, vien tik kraujas dar toli 

Gražu nė vieno nepadaro tėvu! 

Ką ten žmogaus, net ir žvėries! Nebent 

Suteikia pirmenybę, siekiant teisės 

Vadintis tėvu! Tad nesibaugink taip! 

Ir dar žinai ką?! Jeigu du tėvai 

Tarpusavyje pešasi - numok 

Ranka į juos abu ir pasirink 

Sau trečią! Imk tada mane už tėvą! 
ZITA. 

Ak, padaryk taip, padaryk! 
SALADINAS. 

Galėčiau 
Tau būti geras tėvas, iš tikrųjų — 

Koks tėvas būčiau tau! Bet palūkėk! 
Aš dar geresnę mintį pagalvojau. 
Kam apskritai tau tėvas? Vien tik tam, 
Kad liktumei viena jį nukaršinus? 
Verčiau nusižiūrėt iš anksto tokį, 

Kurį greta iki mirties turėtum! 

Nesi dar tokio išsirinkus?.. 


ZITA. 
Broli! 
Neversk jos rausti! 
SALADINAS. 
O gal aš kaip tik 


To ir siekiau? Jeigu net ir bjaurus 
Paraudęs pagražėja - ką kalbėti 
Apie gražuolę: argi dar gražesnė 
Jinai netampa? Aš liepiau pakviesti 
Čia tavo tėvą Nataną ir dar — 
Ir dar kai ką, kad jie ateitų. Ar 
Nenumanai, ką tokį? Aš jiems čia 
Liepiau ateiti; tu juk leisi, Zita? 
ZITA. 
Dar klausi, broli! 
SALADINAS. 
Na, prieš jį, mieloji 


Mergaite, ir galėsi raudonuoti! 

RECHA. 
Prieš ką? Turėsiu raudonuoti? 
SALADINAS. 
Ak, tu, 
Klastūne! Jei nenori raudonuoti — 
Galėsi blykšti! - kaip jau tau išeis! 


Pasirodo vergė, ji prieina prie Zitos 


Ar tik nebus jie jau ir pasirodę? 
ZITA (vergei). 
Gerai! Leisk juos vidun. Tai jie atvyko! 


Paskutinis paveikslas 
TIE PATYS, NATANAS ir RITERIS VIENUOLIS 


SALADINAS. 
Ak, štai ir jūs, mieli geri bičiuliai! 
Tau visų pirma, Natanai, turiu pranešti, 
Kad savo skolą, kai tik panorėsi, 
Gali ilgai nelaukęs atsiimti!.. 
NATANAS. 
Sultone!.. 

SALADINAS. 
Pats nuo šiol mielai galėsiu 
Pasitarnauti tau... 
NATANAS. 
Sultone!.. 
SALADINAS. 
Grįžo 
Maniškis karavanas. Vėl esu 
Turtingas, koks seniai esu nebuvęs. 
Eikš, tik sakyk man, gal esi sumanęs 
Didžiulį naują verslą. Juk žinau, 
Kad jums, pirkliams, grynųjų niekada 
Per daug nebūna. 
NATANAS. 
Tokią menką smulkmę 
Suspėsim ir vėliau aptarti. Štai, 
Jos akyse aš ašaras regiu, 
Kur kas labiau man rūpi jas nušluostyt. 


Prieina prie Rechos 


Ar tu verkei? Na, ko gi? Kas nutiko? 
Juk tu duktė dar mano? 
RECHA. 
Mano tėve!.. 

NATANAS. 
Juk mes suprantam vienas kitą. Na, 
Gana! Nusišypsok! Nusiramink! 
Jei ta širdis tau pačiai dar priklauso, 
Ir jeigu jai kitokie praradimai 
Dar negresia - žinok, kad savo tėvo 
Neprarandi! 
RECHA. 
Ak, jokie, tėve, jokie! 
RITERIS VIENUOLIS. 
Kaip? Jokie? Ką gi! Būsiu apsigavęs. 
Ko nebijai prarast, to ir turėti 
Nei vyleisi, nei troškai. Kas tiesa, 
Tas jau tiesa! Tai viską keičia, viską 
Tai keičia, Natanai! Mes, Saladinai, 
Atėjome čia tavo pakviesti, 
Bet, regis, aš tave tik suvedžiojau: 
Daugiau tu dėl manęs nebesirūpink! 
SALADINAS. 
Bet tu ir greitas užsipliekst, jaunuoli! 
Tau viskas turi būti į rankas 
Paduota? Dar neprašius - jau atspėta? 
RITERIS VIENUOLIS. 
Bet juk girdėjai? Ir matei, sultone? 

SALADINAS. 
Na, kur jau ne! Bet tam, kad būtum tikras, 
Derėjo pasitikslinti iš anksto. 
RITERIS VIENUOLIS. 
Tačiau dabar esu labiau nei tikras. 
SALADINAS. 
Jei reikalauji atlygio už gera, 
Iš gero nieko gera nebelieka. 
Jei ką išgelbėjai, tai dar nereiškia, 
Kad tai jau tampa tavo nuosavybe. 
Tada bet koks plėšikas, iš godumo 
Į ugnį šokęs - lygiai toks didvyris 
Kaip tu! 


Eidamas prie Rechos, kad nuvestų ją prie riterio 


vienuolio 


Eik šen, mielasis vaike, einam! 
Neimk labai į širdį, ką jis šneka. 
Jei būtų jis kitoks, ne toks ūmus 
Ir išdidus, stypsoti būtų likęs, 
Užuot tavęs į ugnį gelbėt puolęs. 
Atleisk už viena, nes padarė kita. 
Ateik! Sugėdink jį! Ir padaryk, 
Ką jam dabar daryti priderėtų! 

Prieik ir išpažink jam savo meilę! 
Prieik ir pasisiūlyk! O jei jis 
Tave atstums; jei jis kada pamirš, 
Kiek neprilygstamai daugiau šiuo žingsniu 
Tujam esi padarius, nei jis tau... 
Ir ką jis dėl tavęs, beje, padarė? 
Šiek tiek aprūko? Na, yra kuo girtis! 
Tada iš mano brolio, iš Asado, 
Jame nelieka nieko! - vien tik kaukė, 
Asado kaukė, bet ne jo širdis. 
Na, eikš, mieloji... 
ZITA. 
Eik, mieloji! Eik! 
Juk niekad padėkos nebus per daug. 
NATANAS. 
Palaukit! Stokit! Saladinai, Zita! 
SALADINAS. 
Dabar jau tu? 
NATANAS. 
Čia dar kai kas turėtų 
Ištarti savo žodį... 
SALADINAS. 
Kas tam drįstų 
Paprieštarauti? Niekas nesiginčys, 
Tau, Natanai, kaip įtėviui, priklauso 

Čia balsas! Ir pirmasis, jeigu nori. 

Aš situaciją Žinau. 
NATANAS. 

Tačiau 

Ne iki galo! Nes kalbėsiu ne 

Apie save. Toli toli gražu ne 

Apie save! Nes esama dar vieno, 

Kurio aš ir prašyčiau, Saladinai, 

Prieš imantis ko nors, pasiklausyti. 
SALADINAS. 

Ir kas gi tai? 
NATANAS. 

Jos brolis! 
SALADINAS. 
Rechos brolis? 

NATANAS. 

Taip! 
RECHA. 

Mano brolis? Aš turiu ir brolį? 

RITERIS VIENUOLIS (pašokęs iš gūdaus, nebylaus 

užsimiršimo). 

Kur jis yra? Kur jis yra, tas brolis? 

Jis dar ne čia? Turėjau susitikt jį. 
NATANAS. 

Turėk kantrybės! 

RITERIS VIENUOLIS (su dideliu apmaudu). 
Tėvą jai pripaišė, 
Kodėl gi dar ir brolio nesuradus? 
SALADINAS. 
Tik to ir trūko dar! Krikščioni! 
Toksai niekingas įtarimas niekad 
Asado lūpų nesuterštų. Ką gi! 
Kalbėk ir pasakok toliau! 
NATANAS. 
Atleisk jam! 
Kaip aš ramiai atleidžiu. Kas ten žino, 
Ką ir mes patys pagalvotumėm, 
Jei būtumėm jo vietoj ir jo amžiaus. 


Draugiškai prieidamas prie jo 


Bet, riteri, juk tai natūralu! 
Iš nepasitikėjimo užgimsta 
Ir įtarumas! Jeigu jūs iš karto 
Išdrįsęs būtumėt tikruoju savo 
Vardu prisistatyti... 
RITERIS VIENUOLIS. 
Kaip? 
NATANAS. 


Jūs nesat 


Joks Štaufenas! 

RITERIS VIENUOLIS. 
Tai kas tada aš toks? 

NATANAS. 

Kurdas fon Štaufenas jūs niekada 

Nebuvote! 
RITERIS VIENUOLIS. 

Tai koks gi mano vardas? 

NATANAS. 

Jūs Leonas fon Filnekas. 
RITERIS VIENUOLIS. 

Kaip? Kaip? 

NATANAS. 

Jums netikėta? 
RITERIS VIENUOLIS. 

Taip, tikrai! Bet kas 

Jums tai pasakė? 

NATANAS. 
Aš; aš pats, kuris 

Jums ir daugiau, kur kas daugiau galėtų 

Dar pasakyt. Tačiau dėl to aš jūsų 

Visai nenoriu kaltinti melu. 
RITERIS VIENUOLIS. 

Nekaltinat? 

NATANAS. 
Visai juk gali būti, 

Kad jūs ir taip vadintis turit teisę. 

RITERIS VIENUOLIS. 
Norėčiau to tikėtis! (Dievas bus jam 
Apšvietęs protą!) 

NATANAS. 

Jūsų motina - tikrai 

Iš Štaufenų. Jos brolis, jūsų dėdė, 
Kuris augino jus, kuriam tėvai 
Paliko jus globoti Vokietijoj, 
Kai, genami padangės atšiaurios, 
Turėjo atgalios į čia sugrįžti, — 
Štai būtent jis iš tikro buvo Kurdas 
Fon Štaufenas; galbūt jis jus vėliau 
Ir įsisūnijo, nedrįsčiau neigti! 
Arjūs seniai su juo nebesimatėt? 
Ir ar iš viso jis dar gyvas? 

RITERIS VIENUOLIS. 

Kas 

Belieka man pridurti? Aišku, taip! 
Taip, Natanai! Gryna tiesa! Bet jis, 
Deja, jau miręs. Pats aš atvykau 
Į Palestiną su paskutiniuoju 
Pastiprinimu ordino. Tačiau... 


Kaip visa tai su Rechos broliu siejas? 
NATANAS. 
Mat jūsų tėvas... 
RITERIS VIENUOLIS. 
Jūs jį pažinojot? 
Ir jį taip pat? 
NATANAS. 
Jis buvo mano draugas. 
RITERIS VIENUOLIS. 
Jis jūsų draugas buvo? Bet ar tai 
Įmanoma, sakykite. 
NATANAS. 
Jisai 
Volfu fon Filneku vadinos, bet 
Nebuvo vokietis... 
RITERIS VIENUOLIS. 
Ir tai jūs Žinot? 
NATANAS. 
Žmona jo buvo vokietė, tikrai, 
Ir jis su jūsų motina trumpam 
Nuvykęs buvo Vokietijon... 
RITERIS VIENUOLIS. 
Viskas, 


Gana! Prašyčiau! Tačiau Rechos brolis? 


Tas Rechos brolis... 

NATANAS. 
Esat jūs! 
RITERIS VIENUOLIS. 
Kas - aš? 
Tai aš esu jos brolis? 
RECHA. 
Jis man - brolis? 
ZITA. 
Jos brolis! 
SALADINAS. 
Jo sesuo! 
RECHA (nori pulti prie jo). 
Ak, mano broli! 
RITERIS VIENUOLIS (atatupstas). 
Jos brolis! 
RECHA (sustojus ir atsigręžus į Nataną). 
To negali būt! Negali! 
Pati širdis jam būtų pakuždėjus! 
Mes esam apgavikai! Dieve, Dieve! 
SALADINAS (riteriui vienuoliui ). 
Kaip? Apgavikai? Taip ir tu manai? 
Tu drįsti taip galvoti? Apgavikas 
Tu pats tada! Nes viskas sumeluota 
Tavy: ir išvaizda, ir eigastis, 


Ir balsas! Viskas svetima, ne tavo! 

Tokios sesers nenori pripažinti! 

Išeik! 
RITERIS VIENUOLIS (nuolankiai prieidamas prie jo). 

Sultone, bent jau tu galėtum 

Taip neskubėt klaidingai išsiaiškint 

Tos mano nuostabos ir sutrikimo! 

Įsivaizduok Asadą mano vietoj, 

Nors gal tai ir sunku įsivaizduoti — 

Vargu ar tu ir jį pažint galėtum, 

Jei jis patirtų tai, ką aš jaučiu 

Šį mirksnį! (Skubiai nueina prie Natano) 

Natanai, jūs iš manęs 

Ir atimat, ir dovanojat daug. 

Ne saujom, o glėbiais! O ne! Jūs duodat 

Kur kas daugiau nei atimat! Kur kas 

Daugiau! 

(Puldamas Rechai ant kaklo) Ak, mano sese! Sese! 
NATANAS. 

Blanda 

Fon Filnek! 

RITERIS VIENUOLIS. 
Blanda? Blanda? Tai ne Recha? 

Ji nebe jūsų Recha? Dieve, jūs 

Atsižadėti norit jos? Jūs norit 

Grąžinti jai krikščionišką jos vardą? 

Jūs dėl manęs atsižadate jos? 

Bet, Natanai, palaukite! Kodėl, 

Už ką gi jūs mokėti turit? Jūs? 
NATANAS. 

Už ką? Ak, jūs, vaikai, vaikai jūs mano! 

Man lieka viltis, kad ir brolis mano 

Dukters liks mano vaikas, - jei norės to. 


Visi trys glėbesčiuojasi, tuo tarpu Saladinas sutrikęs 


prieina prie savo sesers 


SALADINAS. 
Ir ką tu pasakysi, sese? 
ZITA. 
Aš 
Esu taip susijaudinus... 
SALADINAS. 
Oaš, 
O aš drebu iš šiurpulio, kad mūsų 
Dar laukia ne mažesnis jaudulys! 
Tad siūlau ruoštis tam, kiek dar gali. 
ZITA. 
Kas dar gi? 
SALADINAS. 


Natanai, tik porai žodžių! 

Klausyk! 


Kol Natanas prieina prie jo, Zita nueina pas Rechą ir 
riterį vienuolį pasidžiaugti su jais kartu; Natanas su 


Saladinu tuo tarpu šnekasi tyliau 


Tu, Natanai, tik paklausyk! 

Žiūrėk! Ar tu anksčiau nepaminėjai, 

Kad... 
NATANAS. 

Koks dar „kad“? 
SALADINAS. 
Kad ne iš Vokietijos 

Jo tėvas buvo kilęs; kad jisai 

Ne vokiškos kilmės. Tai kas jis buvo? 

Ir kur jisai galėjo būti gimęs? 
NATANAS. 

To jis net man atskleisti nenorėjo. 

Iš jo paties nesu girdėjęs nieko. 
SALADINAS. 

Bet jis ne frankas? Ir ne vakarietis? 
NATANAS. 

O! Jeijau apie tai, gali būt tikras! 

Kalbėdavo jis persiškai dažniausiai... 

SALADINAS. 
Iš tikro? Persiškai? Sakai, kad jis 
Mieliausiai persiškai kalbėjo? Tai 
Ko man daugiau dar reikia? Juk tai jis! 
Juk jis tai buvo! 
NATANAS. 
Kas toks? 
SALADINAS. 
Mano brolis! 
Neabejotina! Asadas mano! 
Nėra nė abejonės! 
NATANAS. 
Na, jei tau 
Pačiam galvon toksai spėjimas šovė: 
Manau, kad ši knygelė tik patvirtins! 


Paduoda jam brevijorių 


SALADINAS (godžiai jį atsiversdamas). 
Tai jo, tai jo ranka! Aš atpažįstu! 
NATANAS. 
Jie nieko dar nežino apie tai! 
Dabar tik nuo tavęs priklauso, ką 


Jiems reikia ir ką dera sužinoti! 

SALADINAS (toliau vartydamas knygą). 
Kad aš atsisakyčiau savo brolio 
Vaikų? Kad savo dukterėčios, savo 
Sūnėno nenorėčiau pripažinti? 
Atsisakyčiau? Ir palikčiau tau? 

Ne, taip nebus! 

(Vėl garsiai) Taijie! Tai jie, girdi! 
Tai, Zita, jie, abu jie... tavo brolio 
Vaikai! 


Bėga jų apkabinti 


ZITA (jam iš paskos). 
Ką aš girdžiu! Ak, ar galėjo, 
Ak, juk ir negalėjo būt kitaip! 
SALADINAS (riteriui vienuoliui). 
Na, užsispyrėli, dabar pamilti 
Mane jau teks tau! 


(Rechai) Siūliaus tau į tėvus — 
Štai ir esu! Jau nebepasirinksi! 

ZITA. 
Ir aš! Ir aš! 

SALADINAS. 


Sūnau! Asadai mano! 
Sūnau Asado! 

RITERIS VIENUOLIS. 
Štai, ir tavo kraujo 

Yra many! Vadinas, tie sapnai, 

Lankydavę vaikystėje, nebuvo 

Vien tik tušti sapnai! (Puola jam po kojų) 
SALADINAS. 

Tai nevidonas! 
Pats nujautė kai ką, o vos manęs 
Jo žudiku nepavertė! Kad jį kur! 


Visiems be žodžių glėbesčiuojantis nusileidžia uždanga 


TURINYS 


Pirmas veiksmas 
Antras veiksmas 
Trečias veiksmas 
Ketvirtas veiksmas 


Penktas veiksmas 


182 


241 


Išleido Naujosios Romuvos fondas 
p. d. 2867, LT-01008 Vilnius 


nromuva(Ogmail.com 


Spausdino UAB Petro ofsetas 
Savanorių pr. 174D, LT-03153 Vilnius 


www.petroofsetas.lt 


Tiražas 700 egz. 


Kas supranta Nataną, pažįsta Lessingą. 


FRIEDRICH SCHLEGEL 


Lessingas buvo didžiausias protas, 
ir tikrai pasimokyti iš jo galėjo tik jam lygus. 
Neprilygstantiems jis buvo pavojingas. 


JOHANN WOLFGANG GOETHE 


Sakoma, kad Kopernikas atrado savo sistemą ir numirė. 
„| Lessingas| parašė Nataną Išmintingąjį ir numirė. 
„Jis pralenkė savo šimtmetį daugiau nei vienu 
žmogiškuoju amžiumi. 


MOSES MENDELSSOHN 


